text:
མཚོ་ལྷོ་ཁུལ་གྱི་སྐད་གཉིས་སློབ་ཁྲིད་རྣམ་བསྒྱུར་སྤུས་འདེགས་བཟོ་བཀོད་དེ“སློབ་ཁྲིད་བཅོས་བསྒྱུར་གྱི་དོན་ཚན་བཅུའི”འབྲེལ་ཡོད་གནས་ཚུལ་ཐད་ནས་གསར་འགོད་པའི་དྲི་བར་ལན་བཏབ་པ།
ཅུའུ་ཀྲང་འཇམ་དབྱངས་ཆོས་རྒྱལ།
ཉེ་བའི་ལོ་འགའི་རིང་ལ། མཚོ་ལྷོ་ཁུལ་གྱིས“རིགས་དབྱེ་མཛུབ་སྟོན་དང་ཁག་བགོས་འཆར་འགོད། སྐད་གཉིས་མཉམ་འཕེལ་དང་དགེ་མཚན་གོང་སྤེལ”གྱི་རྩ་དོན་གཞིར་བཟུང་ཞིང་། ས་གནས་སོ་སོའི་གནས་བབ་ལ་གཞིགས་ནས་སྐད་གཉིས་སློབ་ཁྲིད་ཀྱི་བསྒྱུར་བཅོས་བརྟན་བརླིང་དུ་སྤེལ་བས་གྲུབ་འབྲས་མངོན་གསལ་བླངས་ཡོད། ཡིན་ན་ཡང་། སྤྱི་ཁོག་ནས་བལྟས་ན། སྐད་གཉིས་སློབ་ཁྲིད་གོ་རིམ་ཁྲོད་ཀྱི་ངོས་ཟིན་གཅིག་གྱུར་མིན་པ་དང་ཁ་ཕྱོགས་མི་གསལ་བ། དོ་དམ་ཚད་ལྡན་མིན་པ། གདེང་འཇོག་ནང་རྐྱེན་འཐུས་ཚང་མིན་པ། ནང་སྒོས་སུ་སྐད་གཉིས་དགེ་རྒན་གྱི་གྲངས་འབོར་མི་འདང་བ་དང་སྤུས་ཚད་མི་མཐོ་བ། སྐད་གཉིས་སློབ་ཁྲིད་ལས་རྩིས་དངོས་རྫས་གསུམ་གྱི་རྒྱུགས་འབྲས་ནམ་ཡང་དམའ་དྲགས་པ། མི་རིགས་ལས་རིགས་སློབ་གསོའི་རྨང་གཞི་ཞན་པ་སོགས་ཀྱི་གནད་དོན་དེ་དག རང་ཁུལ་གྱི་མི་རིགས་སློབ་གསོའི་སློབ་ཁྲིད་ཀྱི་རྒྱུ་སྤུས་མཐོར་འདེགས་དང་། གྲངས་ཉུང་མི་རིགས་ཀྱི་སློབ་གྲྭ་ཆེ་འབྲིང་གི་མཐར་ཕྱིན་སློབ་མའི་ལས་གཏོད་ལས་ཞུགས། རང་ཁུལ་གྱི་མི་རིགས་སློབ་གསོ་རྒྱུན་མཐུད་ངང་གོང་དུ་འཕེལ་བ་བཅས་ལ་ཤུགས་རྐྱེན་བཟོ་བའི་རྒྱུ་རྐྱེན་གལ་ཆེན་དུ་གྱུར་ཡོད་ལ། “དབུལ་ཕོངས་རབས་མི་ཆད་པའི”རྩ་བའི་རྒྱུ་རྐྱེན་དུ་ཡང་གྱུར་ཡོད། དེར་བརྟེན། མཚོ་ལྷོ་ཁུལ་གྱིས་བརྟག་ཞིབ་གཏིང་ཟབ་མོ་དང་ཕྱོགས་སོ་སོའི་བསམ་འཆར་རྒྱ་ཁྱབ་ཏུ་བསྡུ་ལེན་བྱས་ཏེ“སློབ་ཁྲིད་བཅོས་བསྒྱུར་གྱི་དོན་ཚན་བཅུ”ནང་དོན་གཙོ་བོ་ཡིན་པའི《ཁུལ་ཡོངས་ཀྱི་སྐད་གཉིས་སློབ་ཁྲིད་བྱ་བའི་རྣམ་བསྒྱུར་སྤུས་འདེགས་བཟོ་བཀོད་ལ་སྐུལ་འདེད་གཏོང་བའི་སྐོར་གྱི་ལག་བསྟར་བསམ་འཆར》རྩོམ་སྒྲིག་བྱས་ཐོག སྐད་གཉིས་སློབ་ཁྲིད་རྣམ་བསྒྱུར་སྤུས་འདེགས་བཟོ་བཀོད་ལག་བསྟར་བྱེད་འཆར་ཡོད། མིག་སྔར་ཁུལ་སློབ་གསོ་ཅུའུ་ཏང་ཙུའུ་ཧྲུའུ་ཅིའམ་ཅུའུ་ཀྲང་བློ་མཐུན་འཇམ་དབྱངས་ཆོས་རྒྱལ་གྱིས་ལག་བསྟར་བསམ་འཆར་གྱི་ནང་དོན་གཙོ་བོ་ཐད་གསར་འགོད་པའི་དྲི་བར་ལན་བཏབ་པ་ཡིན།
དྲི་བ། རྣམ་བསྒྱུར་སྤུས་འདེགས་བཟོ་བཀོད་བརྒྱུད་ནས། ཅི་ལྟར་སྔར་ལས་ལྷག་པའི་སྒོ་ནས་སྐད་གཉིས་སློབ་ཁྲིད་ཀྱི་མ་ལག་འཐུས་ཚང་དུ་གཏོང་བ་དང་། སྐད་གཉིས་སློབ་ཁྲིད་ཀྱི་སྤུས་ཚད་མཐོ་རུ་འདེགས་དགོས།
ལན། གནད་དོན་འདི་ལ་ང་ཚོར་ཕྱོགས་བཞིའི་བསམ་ཚུལ་ཡོད་དེ། གཅིག་ནས་སློབ་སྔོན་སྐབས་ཀྱི་སྐད་གཉིས་སློབ་ཁྲིད་ལ་བརྩི་མཐོང་བླ་ལྷག་བྱེད་པ། སློབ་སྔོན་གྱི་སྐད་གཉིས་སློབ་ཁྲིད་དེ་ངེས་པར་དུ་སྐད་གཉིས་སློབ་ཁྲིད་བཅོས་བསྒྱུར་དང་འཕེལ་རྒྱས་གཏོང་བའི་གཞི་རྩའི་བྱ་བར་འཇོག་དགོས་པ་དང་། སྐད་གཉིས་སློབ་ཁྲིད་ཀྱི་སློབ་སྔོན་ནས་འགོ་རྩོམ་ཞིང་བྱིས་པ་ནས་འཛིན་དགོས་པའི་བྱེད་ཕྱོགས་རྒྱུན་འཁྱོངས་བྱས་ཏེ། ཞིང་ཆེན་ཡོངས་ཀྱི་སློབ་སྔོན་སྐད་གཉིས་སློབ་ཁྲིད་ཀྱི་དཔེ་སྟོན་ས་ཁུལ་ཧུར་བརྩོན་གྱིས་བསྐྲུན་དགོས། ཁུལ་ཡོངས་ཀྱི་མི་རིགས་བྱིས་སྐྱོང་ཁང་ཡོངས་རྫོགས་ནས་རྒྱལ་ཁབ་སྤྱི་སྤྱོད་སྐད་ཡིག་གི་ཁ་བརྡའི་དགའ་ཕྱོགས་སློབ་ཁྲིད་འཛུགས་པ་དང་། བྱིས་པ་རྣམས་ལ་རང་གི་ཕ་སྐད་ཤེས་པའི་རྨང་གཞིའི་ཐོག་རྒྱལ་ཁབ་ཀྱི་སྤྱི་སྤྱོད་སྐད་བརྡ་སྦྱང་དུ་བཅུག་ནས་སློབ་སྔོན་ལོ་གསུམ་གྱི་རིང་ལ་མི་རིགས་བྱིས་པའི་རྒྱལ་ཁབ་སྤྱི་སྤྱོད་སྐད་ཡིག་གི་སྟེང་ནས་ཁ་བརྡ་བྱེད་པའི་གནད་དོན་ཕལ་ཆེར་སེལ་དགོས། བོད་རིགས་སློབ་མ་ཅུང་མང་བའི་མཁར་གྲོང་བྱིས་སྐྱོང་ཁང་དཀྱུས་མ་ནས་བོད་སྐད་ཀྱི་ཁ་བརྡའི་དགའ་ཕྱོགས་སློབ་ཁྲིད་བཙུགས་ནས་སྐད་གཉིས་སློབ་ཁྲིད་གཉི་གར་ཤུགས་སྣོན་དང་གཉི་ག་མཐོར་འདེགས་ཡོང་བའི་སློབ་སྦྱོང་གི་ཁོར་ཡུག་དང་ཆ་རྐྱེན་བསྐྲུན་དགོས། གཉིས་ནས་གོམ་སྟབས་བརྟན་པོས་སློབ་གྲྭ་ཆུང་འབྲིང་གི་སློབ་ཁྲིད་རྣམ་པ་ལེགས་བསྒྱུར་བྱེད་པ། སློབ་ཁྲིད་ཀྱི་རྣམ་པ་འདེམས་སྤྱོད་བྱེད་པར། ས་གནས་དེ་གའི་སྐད་ཆའི་ཁོར་ཡུག་དང་། དེ་མིན་སློབ་མའི་སྐད་ཆའི་རྨང་གཞི་རྒྱབ་རྟེན་བྱས་ཐོག སློབ་གྲྭ་དེ་གའི་དགེ་རྒན་གྱི་ཆེད་ལས་གྲུབ་སྟངས་ལ་སོགས་པའི་ཕྱོགས་ཀྱི་རྒྱུ་རྐྱེན་ལ་ཕྱོགས་བསྡུས་ཀྱིས་བསམ་བློ་གཏོང་དགོས་ལ། ངེས་པར་དུ་སློབ་མའི་སློབ་སྦྱོང་གི་ནུས་པ་དང་འཚམ་པ་དང་། སློབ་མའི་རིག་ཚན་ཁག་གི་སྦྱངས་འབྲས་དང་ལྷག་པར་དུ་རྩིས་དངོས་རྫས་གསུམ་གྱི་སྦྱངས་འབྲས་མཐོར་འདེགས་གཏོང་བར་ཕན་ཞིང་། སློབ་མའི་སློབ་འཕར་ལས་ཞུགས་དང་ཡུན་རིང་འཕེལ་རྒྱས་ལ་ཕན་པ་དམིགས་འབེན་དུ་བཟུང་ཐོག སློབ་མ་དང་ཁྱིམ་བདག་གིས་ཚན་རིག་དང་མཐུན་པའི་སྒོ་ནས་སློབ་ཁྲིད་བྱེད་སྟངས་འདེམས་པར་སྣེ་སྟོན་ཡང་དག་བྱེད་དགོས། རོང་འབྲོག་ཁུལ་གྱི་སློབ་གྲྭ་འབྲིང་ཆུང་གིས་ཆ་རྐྱེན་གང་བཟང་བསྐྲུན་ནས་སྔོན་ཆད་ཀྱི“གཅིག་གཅོད”ཀྱི་བྱེད་ཐབས་མི་སྤྱོད་པར་ལོ་རིམ་གཅིག་གི་ནང་དུ་ཁྲིད་སྟངས་གཉིས་ཀ་སྤྱོད་པའི་འཛིན་གྲྭ་འཛུགས་པ་དང་། ལོ་རིམ་གཅིག་གི་ནང་དུ་རྣམ་པ་གཉི་ག་ཡོད་པའི་འཛིན་གྲྭ་བཙུགས་ནས་སློབ་མས་རང་ཉིད་དང་འཚམ་པའི་སློབ་ཁྲིད་བྱེད་སྟངས་འདེམས་པར་ཆ་རྐྱེན་བསྐྲུན་དགོས། རང་ཁུལ་གྱི་མི་རིགས་སློབ་མས་མི་རིགས་སློབ་ཆེན་ལ་མཐོ་རྒྱུགས་སྤྲོད་པའི་སློབ་བསྡུའི་དགེ་མཚན་མུ་མཐུད་དུ་རྒྱུན་སྲུང་བྱེད་པའི་མཚུངས་སུ། མི་རིགས་མཐོ་འབྲིང་སློབ་མས་ཞིང་ཆེན་ཕྱི་ནང་གི་སློབ་ཆེན་དཀྱུས་མར་རྒྱུགས་སྤྲོད་པར་སྐུལ་མ་དང་སྣེ་ཁྲིད་བྱས་ནས། མི་རིགས་སློབ་གྲྭའི་སློབ་མ་རྣམས་སྔར་ལས་ཁྱབ་རྒྱ་ཆེ་བའི་ཆེད་ལས་དང་བསླབ་ཚན་མངའ་ཁོངས་སུ་མཆེད་ཐུབ་པའི་དགོས་མཁོ་སྐོང་ཅི་ཐུབ་བྱེད་དགོས། གསུམ་ནས་བོད་སྐད་ཡིག་གི་སློབ་ཁྲིད་ཐབས་ལམ་གསར་གཏོད་བྱ་བར་དངོས་གནས་དམ་འཛིན་བྱེད་པ། ད་ལྟའི་མི་རིགས་སློབ་གྲྭའི་སློབ་ཁྲིད་བྱ་བའི་སྤུས་ཚད་ཞན་པའི་གནད་དོན་ལ་ཟུང་འབྲེལ་བྱས་ཐོག རྣམ་པ་གསར་བའི་སློབ་ཁང་སློབ་ཁྲིད་ཀྱི་ཐབས་ལམ་འཚོལ་ཞིབ་བྱེད་པར་སྐུལ་མ་དང་། སློབ་ཁྲིད་བྱེད་ཐབས་ལེགས་བཅོས་བཅས་བྱས་ཏེ། བོད་སྐད་ཡིག་གི་སློབ་ཁྲིད་ཆུ་ཚད་མཐོར་འདེགས་ཆེན་པོ་ཡོང་བར་བྱེད་དགོས། བོད་ཡིག་དགེ་རྒན་བཀོད་སྒྲིག་གང་ལེགས་བྱེད་པའི་ཞོར་ལ། མི་རིགས་སློབ་འབྲིང་སོ་སོས་བོད་སྐད་ཡིག་གི་རྨང་གཞི་བརྟན་ཞིང་སྐྱེད་སྲིང་གི་མདུན་ལམ་ངེས་ཅན་ཡོད་པའི་སློབ་མར་དམིགས་ནས“བོད་ཡིག་སྤུས་ལེགས་སློབ་ཁྲིད་ཀྱི་ཚོད་ལྟའི་འཛིན་གྲྭ”བསྒྲུབ་ཆོག རྐང་འཛིན་དགེ་རྒན་བཀོད་སྒྲིག་བྱེད་པ་དང་། བོད་ཡིག་སློབ་ཚན་གྱི་ནང་དོན་རྒྱ་སྐྱེད་པ་ལ་སོགས་པའི་བྱེད་ཐབས་གཙོ་གནད་དུ་བཟུང་ནས་མི་རིགས་སློབ་ཆེན་ཁག་ལ་ཕུལ་བྱུང་ཤེས་ལྡན་པ་སྐྱེལ་ཞུགས་བཅས་བྱས་ཏེ། བོད་ཀྱི་རིག་གནས་རྒྱུན་འཛིན་དང་འཕེལ་རྒྱས་སུ་གཏོང་བའི་ཕྱོགས་ལ་ཤེས་ལྡན་མི་སྣའི་འདེགས་སྐྱོར་འདོན་སྤྲོད་བྱེད་དགོས། སློབ་གྲྭ་དཀྱུས་མ་ཁག་ནས་མུ་མཐུད་དུ་བོད་སྐད་ཡིག་གི་དགའ་ཕྱོགས་ཞོར་སྦྱོང་འཛིན་གྲྭ་བཙུགས་ནས། སློབ་གྲྭ་དཀྱུས་མའི་རིགས་སོ་སོའི་སློབ་མས་བོད་ཡིག་སློབ་འདོད་ཀྱི་རེ་བ་སྐོང་ཐབས་བྱེད་པ་དང་། བོད་ཀྱི་སྐད་ཡིག་ལ་ཆ་རྒྱུས་ཡོད་ཅིང་བོད་རིགས་ས་ཁུལ་གྱི་དཔལ་འབྱོར་དང་སྤྱི་ཚོགས་ཀྱི་གོང་སྤེལ་ལ་ཞབས་འདེགས་ཞུ་ཐུབ་པའི་མི་རིགས་ཁག་གི་ཤེས་ལྡན་པ་སྐོར་ཞིག་སྐྱེད་སྲིང་བྱེད་པར་རྨང་གཞི་འདིང་དགོས། བཞི་ནས་རྒྱལ་ཁབ་ཀྱི་སྤྱི་སྤྱོད་སྐད་ཡིག་གི་སློབ་ཁྲིད་བྱ་བར་ཕྱོགས་ཡོངས་ནས་ཤུགས་སྣོན་བྱེད་པ། རྒྱལ་ཁབ་ཀྱི་སྤྱི་སྤྱོད་སྐད་ཡིག་སློབ་ཁྲིད་བྱ་བར་སྔར་ལས་ལྷག་པའི་སྒོ་ནས་མཐོང་ཆེན་དང་ཤུགས་སྣོན་པའི་མཛུབ་སྟོན་བསམ་བློ་དང་སློབ་གསོའི་འདུ་ཤེས་ལ་ཕྱོགས་ཡོངས་ནས་གོམས་པར་བྱེད་པ་དང་། སྔར་ལས་ལྷག་པའི་སྒོ་ནས་མི་རིགས་སློབ་གྲྭའི་སློབ་མའི་རྒྱལ་ཁབ་སྤྱི་སྤྱོད་སྐད་ཡིག་གི་སློབ་ཁྲིད་བྱ་བའི་ཞིབ་འཇུག་ལ་ཤུགས་སྣོན་བྱས་ཐོག སྐད་གཉིས་སློབ་ཁྲིད་ཀྱི་ཆོས་ཉིད་ལ་བརྩི་འཇོག་བྱས་ཏེ་ཉམས་མྱོང་སྤྱི་བསྡོམས་བྱེད་པ་དང་། “ཉན་བཤད་ཀློག་འབྲི”བཞི་ལ་དམིགས་ནས་མི་རིགས་སློབ་མས་རྒྱལ་ཁབ་ཀྱི་སྤྱི་སྤྱོད་སྐད་ཡིག་སློབ་པའི་གོ་རིམ་ཁྲོད་ཀྱི་དཀའ་གནད་དང་དོགས་གནད་ཁོང་དུ་ཆུད་པར་བྱས་ཏེ། ཚན་རིག་དང་མཐུན་ཞིང་ཕན་ནུས་ལྡན་པའི་སློབ་ཁྲིད་མ་ལག་དང་སློབ་ཁྲིད་བྱེད་ཐབས་ཆ་ཚང་ཞིག་ཆགས་ཐུབ་པར་བྱེད་དགོས། སྐད་ཆའི་ཁོར་ཡུག་བཟང་བོ་ཧུར་བརྩོན་གྱིས་བསྐྲུན་ཐབས་བྱས་ཐོག སྐད་གཉིས་སློབ་ཁྲིད་གླེང་སྟེགས་དང་། བྱིས་པའི་སྐད་གཉིས་ཁ་སྐད་འགྲན་སྡུར། སྐད་གཉིས་དགེ་རྒན་གྱི་སློབ་ཁྲིད་ནུས་རྩལ་འགྲན་སྡུར་ལ་སོགས་པའི་བྱ་འགུལ་འཐུས་ཚང་གཏིང་ཟབ་ཏུ་སྤེལ་བ་དང་། ལྷག་པར་དུ་སློབ་ར་དང་། སློབ་ཁང་། ཟ་ཁང་བཅས་ཀྱི“སྐད་ཆའི་ཁོར་ཡུག”གི་འཛུགས་སྐྲུན་ལ་མཐོང་ཆེན་བྱེད་དགོས་པ་དང་། རྒྱ་ཆེའི་དགེ་རྒན་དང་སློབ་མའི་སྐད་ཡིག་གཉིས་ཀྱི་སློབ་སྦྱོང་ལ་སེམས་ཁུར་དང་། རྒྱབ་སྐྱོར། ཟབ་ཞུགས་བཅས་བྱེད་པའི་ཧུར་སེམས་ལ་སྐུལ་སྤེལ་གང་ལེགས་བྱས་ཏེ། སྐད་གཉིས་སློབ་སྦྱོང་གི་རྣམ་པ་བཟང་བོ་སྒོ་ཀུན་ནས་བསྐྲུན་ཐབས་བྱེད་དགོས།
དྲི་བ། ཅི་ལྟར་སྔར་ལས་ལྷག་པར་སློབ་གསོ་སློབ་ཁྲིད་བྱ་བ“རིག་ཚན་གཙོ་ཞིང་རྩིས་ཚན་ཕལ་བར་འཇོག་པའི་རྣམ་པ”ནས་རྩིས་ཚན་སློབ་ཁྲིད་ལ་ཤུགས་བསྣན་དེ“རིག་རྩིས་མཉམ་གཙོའི་རྣམ་པའི”ཕྱོགས་སུ་འཁོར་བར་སྐུལ་འདེད་གཏོང་དགོས།
ལན། འདི་ནི་ང་ཚོས་མི་རིགས་སློབ་གྲྭར་བསླབ་ཚན་གྱི་སྦྱངས་འབྲས་དོ་མཉམ་མིན་པའི་གནད་དོན་ལ་དམིགས་ནས་བཏོན་པ་ཡིན་ཏེ། གཅིག་ནས“ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་སློབ་ཁྲིད་ཆུ་ཚད་མཐོར་འདེགས་གཏོང་བ། ད་ལྟའི་མི་རིགས་སློབ་གྲྭའི“ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་སློབ་ཁྲིད་སྤུས་ཚད་ཞན་པའི་དོན་དངོས་ལ་དམིགས་ནས། རིམ་པ་སོ་སོའི་སློབ་གསོའི་སྲིད་འཛིན་སྡེ་ཁག་དང་མི་རིགས་དམའ་འབྲིང་དང་མཐོ་འབྲིང་ཁག་གིས་གནད་འགག་དམ་འཛིན་དང་། ཞན་ཆར་ཁ་གསབ་བྱེད་པའི་བླང་བྱ་ལྟར། “ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་སློབ་ཁྲིད་བྱ་བ་ལེགས་བཅོས་བྱས་ཏེ་ཚད་ལྡན་དུ་གཏོང་རྒྱུ་དེ། མི་རིགས་སློབ་གསོའི་སྤུས་ཚད་མཐོར་འདེགས་དང་ཚན་ལྡན་སློབ་མ་སྐྱེད་སྲིང་བྱེད་པའི་ལས་འགན་གཙོ་བོར་བཟུང་ནས་འཛིན་དགོས། “ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་ཆེད་ལས་དགེ་རྒན་ནང་འདྲེན་དང་སྐྱེད་སྲིང་བྱེད་པ་ནས་འགོ་བརྩམས་ཏེ། “ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་སློབ་ཁྲིད་བྱ་བའི་ལྟ་སྐུལ་དོ་དམ་དང་དཔྱད་ཞིབ་གདེང་འཇོག་ལ་དངོས་གནས་ཤུགས་སྣོན་པ་དང་། “ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་སློབ་ཁྲིད་བྱ་བའི་ཁྲོད་ཀྱི་དགེ་རྒན་གྱི་ཆེད་ལས་ཐོ་མི་ཐུག་པ་དང་། ཆེད་ལས་རིག་ཚན་གྱི་ཤེས་བྱས་མི་འདང་བ། དེ་མིན་བསླབ་གཞི་དང་སློབ་ཁང་སློབ་ཁྲིད་ལ་ཁ་ལོ་བསྒྱུར་དཀའ་བ་བཅས་གནད་དོན་འབུར་ཐོན་གྱི་སྐོར་ཐག་གཅོད་གང་ལེགས་སྒོས། མི་རིགས་སློབ་གྲྭའི“ཆབ་སྲིད་དང་། ལོ་རྒྱུས། ས་རྒྱུས”བཅས་བསླབ་ཚན་གསུམ་གྱི་སློབ་ཁྲིད་བྱ་བ་རྒྱུན་མ་ཆད་པར་ཚད་ལྡན་དུ་བཏང་ནས། མི་རིགས་སློབ་མའི་བསླབ་ཚན་སོ་སོའི་སྦྱངས་འབྲས་ཕྱོགས་ཡོངས་ནས་ཇེ་ལེགས་སུ་གཏོང་དགོས། གཉིས་ནས“རྩིས་དངོས་རྫས”གསུམ་གྱི་སློབ་ཁྲིད་བྱ་བར་དངོས་གནས་ཤུགས་སྣོན་བྱེད་པ། རྒྱལ་ཁབ་དང་ཞིང་ཆེན་གྱིས་ཧུར་བརྩོན་སྒོས་མཐོ་རིམ་སློབ་གསོའི་གྲུབ་ཚུལ་ལེགས་སྒྲིག་དང་། བཀོལ་སྤྱོལ་རྣམ་པའི་ཆེད་ལས་རིག་ཚན་ཤུགས་ཆེན་པོས་འཕེལ་རྒྱས་སུ་གཏོང་བ། རང་བྱུང་དང་བཟོ་སྐྲུན་རིག་པའི་སྐོར་གྱི་སློབ་མ་བསྡུ་བའི་བསྡུར་གྲངས་ཆེ་རུ་གཏོང་བ་བཅས་ཀྱི་སློབ་གསོ་འཕེལ་རྒྱས་ཀྱི་གནས་བབ་གསར་བར་བསྟུན་ཅི་ཐུབ་བྱས་ཐོག མི་རིགས་སློབ་གྲྭའི“རྩིས་དངོས་རྫས”གསུམ་གྱི་སློབ་ཁྲིད་སྤུས་ཚད་དམའ་དྲགས་པའི་གནད་དོན་ལ་དམིགས་ནས། རིམ་པ་སོ་སོའི་སློབ་གསོའི་སྲིད་འཛིན་སྡེ་ཁག་དང་རིགས་དང་རིམ་པ་མི་འདྲ་བའི་སློབ་གྲྭ་ཁག་གིས“རྩིས་དངོས་རྫས”གསུམ་གྱི་སློབ་ཁྲིད་སྤུས་ཚད་མཐོར་འདེགས་གཏོང་རྒྱུ་དེ་དུས་ཡུན་རིང་བོའི་གཙོ་རྒོལ་དམིགས་འབེན་དང་དཀྱིལ་སྙིང་ལས་འགན་ཞིག་ཏུ་རྩིས་ནས་དམ་འཛིན་བྱེད་པ་དང་། མི་རིགས་སློབ་གྲྭའི་རྩིས་ཚན་སློབ་ཁྲིད་དེ་སློབ་གྲྭའི་སློབ་ཁྲིད་བྱ་བའི་གོ་གནས་གལ་ཆེན་དུ་བཞག་ནས། མི་རིགས་ས་ཁུལ་གྱི་འོས་འགན་སློབ་གསོའི་དུས་རིམ་གྱི་སློབ་གྲྭའི་སློབ་གསོའི་སྤུས་ཚད་མཐོར་འདེགས་གཏོང་བའི་འཆར་གཞི་དང་། བོད་ཁུལ་གྱི་མཐོ་འབྲིང་དཀྱུས་མའི་རྩིས་ཚན་སློབ་ཁྲིད་ཀྱི་སྤུས་ཚད་མཐོར་འདེགས་གཏོང་བའི་འཆར་གཞི་དང་ཟུང་འབྲེལ་གྱིས་སྤེལ་བ་དང་། མི་རིགས་སློབ་གྲྭའི“རྩིས་དངོས་རྫས”གསུམ་རྒྱལ་ཁབ་ཀྱི་སྤྱི་སྤྱོད་སྐད་ཡིག་གི་ལམ་ནས་སྤེལ་བར་རྒྱབ་སྐྱོར་དང་བསྔགས་སྐུལ་བྱ་རྒྱུ་དང་འབྲེལ་རིམ་བཞིན་ལག་བསྟར་བྱེད་དགོས་ཤིང་། དེང་རབས་སློབ་གསོའི་རམ་འདེགས་དཔྱད་གཞི་དང་གྲངས་འཛིན་སློབ་གསོའི་ཐོན་ཁུངས་བེད་སྤྱོད་གང་ལེགས་བྱེད་པའི་ཞོར་ལ། བོད་སྐད་ཡིག་གི་རམ་འདེགས་སློབ་ཁྲིད་བྱེད་ཐབས་ལ་བརྟེན་ནས་སློབ་མའི་གོ་སྟོབས་ཀྱི་ནུས་པ་ཇེ་དྲག་ཏུ་བཏང་སྟེ། མི་རིགས་སློབ་གྲྭའི་སློབ་མའི“རྩིས་དངོས་རྫས”གསུམ་གྱི་སྦྱངས་འབྲས་ཇེ་ལེགས་སུ་གཏོང་དགོས། སློབ་གྲྭ་སོ་སོས་རང་སློབ་གྲྭའི་དགེ་སློབ་ཀྱི་དངོས་ཡོད་གནས་ཚུལ་གཞིར་བཟུང་ནས་མི་རིགས་སློབ་གྲྭའི“རྩིས་དངོས་རྫས”གསུམ་གྱི་སློབ་ཁྲིད་སྤུས་ཚད་མཐོར་འདེགས་གཏོང་བའི་འཆར་གཞི་གཏན་འབེབས་དང་ལག་བསྟར་བྱས་ཐོག སྤུས་ཚད་མཐོར་འདེགས་གཏོང་བའི་དཀྱིལ་སྙིང་དེ་ལ་དམིགས་ནས་དངོས་ཡོད་གནས་བབ་ལ་དབྱེ་ཞིང་གཏིང་ཟབ་དང་། བྱ་བའི་དམིགས་འབེན་ངེས་གསལ། སློབ་ཁྲིད་འཆར་གཞི་དངོས་འབེབས་བཅས་བྱེད་པ་དང་། རྩིས་ཚན་སློབ་ཁྲིད་སྤུས་ཚད་ཐད་ཀྱི་ལྟ་སྐུལ་ཚོད་འཛིན་སྒྲིག་སྲོལ་དང་། དཔྱད་འཇོག་སྒྲིག་སྲོལ་འཐུས་ཚང་དུ་འཛུགས་པ། སློབ་ཁྲིད་གྲ་སྒྲིག་དང་། སློབ་ཁྲིད། བསྐྱར་སྦྱོང་། གསབ་ཁྲིད། རྒྱུགས་ལེན་ལ་སོགས་པའི་རྒྱུན་ལྡན་གྱི་དོ་དམ་བྱ་བར་ཤུགས་སྣོན་ཞིང་། དགེ་རྒན་དང་། སློབ་གཞི། སློབ་ཁང་སློབ་ཁྲིད་ལ་སོགས་པའི་བྱ་རིམ་གལ་ཆེན་དམ་འཛིན་བཅས་བྱས་ཐོག སྙིང་སྟོབས་ཆེན་པོས་གསར་གཏོད་དང་བློ་ཁོག་ཆེན་པོས་འཚོལ་ཞིབ་བཅས་བྱས་ཏེ། དེང་རབས་སློབ་གསོའི་འཕེལ་རྒྱས་ཀྱི་གནས་བབ་དང་འཚམ་པའི་སློབ་ཁྲིད་ཀྱི་རྣམ་པ་གསར་བ་རྒྱུན་མ་ཆད་པར་གསར་གཏོད་བྱེད་དགོས། གསུམ་ནས་སློབ་ཆུང་གི་རང་བྱུང་བསླབ་ཚན་དང་དམའ་རིམ་དང་མཐོ་རིམ་སློབ་འབྲིང་གི་རྫས་དངོས་སྐྱེ་གསུམ་གྱི་ཚོད་ལྟའི་སློབ་ཁྲིད་ལ་ཤུགས་སྣོན་བྱེད་པ། ཁུལ་དང་རྫོང་གི་སློབ་གསོའི་སྲིད་འཛིན་སྡེ་ཁག་དང་སློབ་གྲྭ་སོ་སོས《མཚོ་སྔོན་ཞིང་ཆེན་གྱི་ཚད་གཞི་ལྡན་པའི་སློབ་ཆུང་གི་སློབ་སྒྲུབ་ཚད་གཞི(ཚོད་ལྟ)》དང《མཚོ་སྔོན་ཞིང་ཆེན་གྱི་ཚད་གཞི་ལྡན་པའི་དམའ་རིམ་སློབ་འབྲིང་གི་སློབ་སྒྲུབ་ཚད་གཞི(ཚོད་ལྟ)》། དེ་མིན་ཚད་གཞི་ལྡན་པའི་མཐོ་འབྲིང་དཀྱུས་མའི་སློབ་སྒྲུབ་སྐོར་གྱི་འབྲེལ་ཡོད་བླང་བྱ་ལྟར་སློབ་གྲྭ་ཆུང་འབྲིང་གི་ཚོད་ལྟ་ཁང་ལེགས་པར་བསྐྲུན་ནས། སློབ་ཆུང་གི་རྩིས་ཚན་སློབ་ཁྲིད་དཔྱད་ཆས་དང་། དམའ་རིམ་དང་མཐོ་རིམ་སློབ་འབྲིང་གི་རྩིས་རིག་སློབ་ཁག་སྐོར་གྱི་སློབ་ཁྲིད་དཔྱད་ཆས་ཆ་ཚང་བར་བསྒྲིག་དགོས་ཤིང་། དགོས་མཁོ་ལྟར་ཚོད་ལྟའི་སློབ་ཁྲིད་ཀྱི་ཡོ་བྱད་ཁ་གསབ་བྱེད་དགོས། མི་རིགས་སློབ་གྲྭ་ཆུང་འབྲིང་ཁག་གིས་སྔར་ལས་ལྷག་པའི་སྒོ་ནས་ཚོད་ལྟའི་སློབ་ཁྲིད་ཀྱི་དོ་དམ་ལ་ཤུགས་སྣོན་དང་། སློབ་ཁྲིད་ཀྱི་བླང་བྱ་ལྟར་འབྲེལ་ཡོད་རིག་ཚན་གྱི་ཚོད་ལྟའི་སློབ་ཚན་འདང་ངེས་པ་ཞིག་བཀོད་སྒྲིག་ལེགས་པོ་བྱས་ཐོག ཚོད་ལྟའི་སློབ་ཐུན་ཧུར་བརྩོན་གྱིས་ཇེ་མང་དུ་བཏང་ནས་སློབ་ཁྲིད་ཀྱི་ཕན་འབྲས་གཟེངས་སུ་ཐོན་པར་བྱེད་དགོས། དུས་བཅད་ལྟར་ཚོད་ལྟ་ཁང་གི་བྱ་བ་དང་ཚོད་ལྟའི་སློབ་ཁྲིད་ཀྱི་ཞིབ་བཤེར་དཔྱད་བསྡུར་དང་དཔྱད་ཞིབ་གདེང་འཇོག་གི་བྱ་འགུལ་སྤེལ་ནས། ཚོད་ལྟའི་སློབ་ཁྲིད་བྱ་བ་ཚད་ལྡན་ཅན་དུ་འགྱུར་བར་སྐུལ་འདེད་གཏོང་དགོས།
དྲི་བ། རྣམ་བསྒྱུར་སྤུས་འདེགས་བཟོ་བཀོད་བརྒྱུད་ནས། ཅི་ལྟར་མི་རིགས་སློབ་གསོ་དེ“དཀྱུས་མའི་སློབ་གསོ་གཙོ་ཞིང་ལས་རིགས་སློབ་གསོ་ཕལ་བར་འཇོག་པ”ནས་ཉེར་སྤྱོད་ནུས་ལྡན་འཇོན་མི་གསོ་སྐྱོང་བྱེད་པའི“སློབ་གསོ་དཀྱུས་མ་དང་ལས་རིགས་སློབ་གསོ་གཉི་ག་གཙོ་བའི”ཕྱོགས་སུ་བསྒྱུར་དགོས།
ལན། ལས་རིགས་སློབ་གསོ་སྤེལ་བ་ནི་སྤུས་ཚད་མཐོ་བའི་ངལ་རྩོལ་པ་སྐྱེད་སྲིང་བྱེད་པའི་ཐབས་ལམ་གཙོ་བོ་ཞིག་ཡིན་ལ། ང་ཚོས་རྗེས་ཕྱོགས་ངེས་པར་ཤུགས་སྣོན་དགོས་པའི་བྱ་བ་ཞིག་ཀྱང་ཡིན། གཅིག་ནས་ལས་རིགས་སློབ་གསོ་གོང་སྤེལ་དུ་གཏོང་བའི་འདུ་ཤེས་བརྟན་པོ་འཛུགས་པ། ཧུར་བརྩོན་གྱིས་སྐད་གཉིས་སློབ་གསོའི་ཕྱི་ནང་གི་ཁྱབ་སྟངས་རྒྱ་བསྐྱེད་གཏོང་བ་དང་། མི་རིགས་སློབ་གསོའི་ནང་དུ་ལས་རིགས་སློབ་གསོ་འདུས་པ་དང་། ལས་རིགས་སློབ་གསོ་ནི་དེང་རབས་མི་རིགས་སློབ་གསོའི་གལ་ཆེ་བའི་གྲུབ་ཆ་ཡིན་པའི་སློབ་གསོའི་འདུ་ཤེས་བཙུགས་ཐོག ལས་རིགས་སློབ་གསོ་དེ་མི་རིགས་སློབ་གསོ་གོང་སྤེལ་གྱི་སྤྱིའི་འཆར་འགོད་ནང་དུ་བཞག་སྟེ་མཐོང་ཆེན་དང་ཤུགས་སྣོན་བྱེད་དགོས། སློབ་གྲྭ་ཆུང་འབྲིང་གི་སློབ་གསོའི་ཁྲོད་ཀྱི་ནུས་རྩལ་སྐྱེད་སྲིང་ལ་མཐོང་ཆེན་བྱེད་པ་དང་། ཆུང་དུས་ནས་སློབ་མའི་ལས་རིགས་སློབ་གསོའི་ཕྱོགས་ཀྱི་བློ་སྒོ་འབྱེད་ཐབས་བྱས་ཏེ། ལག་རྩལ་ལ་མཐོང་ཆེན་དང་། ལག་ལེན་ལ་མཐོང་ཆེན། གསར་གཏོད་ལ་མཐོང་ཆེན་བཅས་བྱེད་པའི་སློབ་སྦྱོང་གི་འདུ་ཤེས་ཆགས་སུ་བཅུག་སྟེ། ནུས་ཤུགས་ཡོད་རྒུས་མཚོ་ལྷོའི་ལས་རིགས་སློབ་གསོའི་སྐད་གཉིས་སློབ་ཁྲིད་ཀྱི་ཁྱད་ཆོས་བསྐྲུན་དགོས། གཉིས་ནས་མཐོ་འབྲིང་སློབ་གྲྭའི་ནང་དུ་འབྲིང་རིམ་ལས་རིགས་འཛིན་གྲྭ་འཛུགས་པ། མཐོ་འབྲིང་སློབ་གྲྭའི་ནང་དུ་འབྲིང་རིམ་ལས་རིགས་འཛིན་གྲྭ་འཛུགས་པའི་ཐབས་ལམ་ཧུར་བརྩོན་གྱིས་འཚོལ་ཞིབ་བྱེད་པ་དང་། ཁུལ་ལས་རིགས་སློབ་གྲྭ་དང་ཐོན་ཁུངས་མཉམ་སྤྱོད་དང་ལྷན་དུ་གསོ་སྐྱོང་བྱས་ཏེ། རིག་གནས་ཀྱི་བྱང་ཚད་ཅུང་མཐོ་ཞིང་ཆེད་ལས་ལག་རྩལ་ལྡན་པའི་ཉེར་སྤྱོད་རང་བཞིན་གྱི་ཤེས་ལྡན་མི་སྣ་གསོ་སྐྱོང་བྱེད་དགོས། དམའ་འབྲིང་དང་མཐོ་འབྲིང་སློབ་མས་སློབ་གྲྭ་འདེམ་པའི་སྣེ་ཁྲིད་ལ་ཤུགས་སྣོན་པ་དང་། སློབ་མས་རང་སྟེང་གི་ཁྱད་ཆོས་གཞིར་བཟུང་སྟེ་སློབ་གསོ་དཀྱུས་མའམ་ལས་རིགས་སློབ་གསོ་འདེམ་པར་སྣེ་ཁྲིད་བྱས་ཏེ། ཚན་རིག་དང་ལུགས་མཐུན་སྒོས་སློབ་ཁུངས་དབྱེ་བགོ་བྱེད་དགོས། གསུམ་ནས་མཚོ་ལྷོ་རུ་མཐོ་རིམ་ལས་རིགས་སློབ་གླིང་འཛུགས་སྐྲུན་ཇེ་མགྱོགས་སུ་གཏོང་བ། མཚོ་ལྷོར་རྐང་འཛུགས་པ་དང་། མཚོ་སྔོན་གྱི་ཁུལ་དྲུག་ལ་ཁ་ཕྱོགས་པ། ཞིང་ཆེན་བཞིའི་བོད་ཁུལ་ལ་ཁྱབ་འགྱེད་བྱེད་ཐུབ་དགོས་པའི་བླང་བྱ་ལྟར། ཆེད་ལས་སྒྲིག་འཛུགས་ལ་མི་རིགས་ཀྱི་ཁྱད་ཆོས་མངོན་གསལ་ལྡན་པ་དང་། ས་གནས་ཀྱི་ཐོན་ལས་སྒྲིག་གཞི་དང་འཚམ་པ། བོད་ཁུལ་གྱི་དཔལ་འབྱོར་སྤྱི་ཚོགས་འཕེལ་རྒྱས་ཀྱི་གནས་བབ་དང་མཐུན་པ་བཅས་ཀྱི་སྒོ་ནས་མཚོ་སྔོན་མཚོ་ལྷོའི་ལས་རིགས་ལག་རྩལ་སློབ་གླིང་ལེགས་པོར་བསྒྲུབ་སྟེ། འཐུས་ཚང་བའི་ལས་རིགས་སློབ་གསོའི་མ་ལག་འབད་པས་བསྐྲུན་པ་དང་། སྤུས་ཚད་མཐོ་བའི་ཉེར་སྤྱོད་ནུས་ལྡན་འཇོན་མི་སྐྱེད་སྲིང་བྱེད་དགོས།
མདོར་ན། སྐད་གཉིས་སློབ་ཁྲིད་རྣམ་བསྒྱུར་སྤུས་འདེགས་བཟོ་བཀོད་ལག་བསྟར་བྱེད་པའི་དམིགས་ཡུལ་ནི་ང་ཚོའི་མི་རིགས་སློབ་གྲྭའི་སློབ་མས་རང་མི་རིགས་ཀྱི་སྐད་དང་ཡི་གེ་ལེགས་པོར་སློབ་པའི་ཞོར་ལ། རྒྱལ་ཁབ་ཀྱི་སྤྱི་སྤྱོད་སྐད་ཡིག་སྦྱོང་བར་མཐོང་ཆེན་བྱས་ནས་མི་རིགས་སློབ་མས་རྒྱལ་ཁབ་ཀྱི་སྤྱི་སྤྱོད་སྐད་ཡིག་སྤྱོད་པའི་ནུས་པ་ཁྱོན་ཡོངས་ནས་མཐོ་རུ་འདེགས་པ། སྐད་གཉིས་སློབ་གསོ་དེ“རིག་ཚན་གཙོ་ཞིང་རྩིས་ཚན་ཕལ་བར་འཇོག་པའི”རྣམ་པ་ནས་རྩིས་ཚན་སློབ་ཁྲིད་ལ་ཤུགས་བསྣན་ཏེ“རིག་རྩིས་མཉམ་གཙོའི”རྣམ་པར་བསྒྱུར་བ་དང་། “དཀྱུས་མའི་སློབ་གསོ་གཙོ་བོ་དང་ལས་རིགས་སློབ་གསོ་ཕལ་བར་འཇོག་པའི”རྣམ་པ་ནས་དངོས་བཀོལ་ནུས་རྩལ་མི་སྣའི་གསོ་སྐྱོང་ལ་ཤུགས་བསྣན་ཏེ“སློབ་གྲྭ་རིགས་གཉིས་མཉམ་གཙོ་ཡིན་པའི”རྣམ་པར་བསྒྱུར་དགོས། ཕྱོགས་ཡོངས་ནས་སློབ་ཁྲིད་བཅོས་བསྒྱུར་གཏིང་ཟབ་ཏུ་བཏང་ནས་སྐད་གཉིས་སློབ་ཁྲིད་ཀྱི་མ་ལག་འཐུས་ཚང་དུ་གཏོང་བ་དང་། སློབ་སྔོན་ནས་མཐོ་འབྲིང་བར་གྱི་སློབ་རིམ་སོ་སོ་མཐུད་འབྲེལ་ཡག་པོ་ཡོང་བར་བྱས་ནས་བསླབ་ཚན་སོ་སོ་ཕན་ཚུན་ནང་འབྲེལ་ཡོང་བ་དང་། སློབ་ཁྲིད་རྣམ་པ་དང་སློབ་མའི་སློབ་སྦྱོང་གི་ནུས་པ་ཕན་ཚུན་འཚམ་པོ་ཡིན་པ། སྐད་གཉིས་སློབ་ཁྲིད་ཀྱི་གདེང་འཇོག་ནང་རྐྱེན་འཐུས་ཚང་ཡིན་པ། དགེ་རྒན་གྱི་དཔུང་ཁག་ཆ་ཚང་ཡིན་པ། སློབ་ཁྲིད་ཐོན་ཁུངས་ཀྱིས་དགོས་མཁོ་སྐོང་ཐུབ་པ་བཅས་ཀྱི་སྐད་གཉིས་སློབ་ཁྲིད་ཀྱི་མ་ལག་འཐུས་ཚང་ཞིག་གྲུབ་པར་བྱས་ནས་མི་རིགས་སློབ་གསོ་དེ་གནས་བབ་གསར་བར་འཚམ་ཞིང་འཕེལ་རྒྱས་གསར་བ་ཡོང་བར་བྱེད་དགོས།


c: text/html

text:
བྱང་ངོས་ནང་སོ་དར་རྒྱས།
- བྱམས་པ་འཕྲིན་ལས།
བྱང་ངོས་ནང་སོ་དར་རྒྱས་ཞེས་པའི་འཁྲུངས་ཡུལ་དང་། རྣམ་ཐར་སོགས་ཞིབ་ཕྲ་མ་རྙེད་ཀྱང་ཕྱི་རྒྱུད་མཇུག་ཏུ། དཔལ་ལྡན་ཟུར་མཁར་བ་དང་། བྱར་པོ་པཎ་ཆེན་སོགས་མཁས་པ་དུ་མའི་ལེགས་བཤད་ཀྱི་རྒྱུན་རྣམ་དཔྱོད་ཀྱི་ཡོལ་གོར་ཡོངས་སུ་འཁྱིལ་བའི་དྲང་སྲོང་བསྟན་འཛིན་རྒྱལ་པོའི་བརྒྱུད་འཛིན་པ་དཔོན་ཚང་ནང་སོ་དར་རྒྱས་ཞེས་གསལ་བས་གནང་བ་རིགས་ཀྱི་སྨན་པའི་བརྒྱུད་པ་དྲི་མ་མེད་པ་དང་། ཕྱག་ལེན་གཙོ་བོ་ཟུར་ལུགས་ཡིན་པར་གྲགས།
མཁས་དབང་དེས་རྒྱལ་བ་ལྔ་པ་ཆེན་པོའི་སྐུའི་བླ་སྨན་གནང་བ་དང་། ལྷ་དབང་ལྕོག་གམ་ཤར་ཆེན་ལྕོག་ཏུ་བོད་ཀྱི་གསོ་རིག་སློབ་གྲྭའི་སློབ་དཔོན་གྱི་ཐུགས་འགན་བཞེས་མྱོང་ཡོད། ལྷག་པར་འཇམ་མགོན་པཎྜིཏ་མི་དབང་སངས་རྒྱས་རྒྱ་མཚོས་མཛད་པའི་ཕྱི་རྒྱུད་བེེ་སྔོན་ཤོག་གྲངས་ ༤༦ ན་ ༡ ནང་། སྔ་སོར་བྱང་ངོས་ནས་སོགས་བཤད་པ་ས་བཅད་ཅེས་གསུང་ངག་ཐོར་རེ་བ་ལས། རྒྱུད་དང་འགྲེལ་པར་སྤྲད་དེ་བྲིས་ཆ་ངོ་སྤྲོད་པའི་མཛུབ་ཚུགས་ཀྱི་ལག་འཁྲིད་ཇི་བཞིན་མཛད་སྲོལ་མ་བྱུང་ཞེས་གསུངས་པར་གཞིགས་ན། ལྔ་པ་ཆེན་པོས་བྱང་ངོས་ནང་སོ་དར་རྒྱས་ཀྱི་དྲུང་ནས་གསོ་རིག་གི་བཤད་པ་དང་ས་བཅད་སོགས་གསན་བཞེས་གནང་ཚོད་འདུག དེ་ལ་བརྟེན་ནས་སྡེ་སྲིད་རིན་པོ་ཆེའི་གསུང་ལས་རྒྱལ་བ་ལྔ་པ་ཆེན་པོ་ཚུར་མཐོང་གི་ངོར་རྒྱུད་ཆུང་གསུམ་ཐུགས་འཛིན་དང་། བཤད་པ་ས་བཅད། རྡེལ་འགྲེམས་ཕྱག་ལེན། སྨན་གྱི་ངོ་སྤྲོད་རགས་པ་གསན་ཚུལ་ལས་ཕྲ་ཞིབ་མི་མཁྱེན་པའི་ཚུལ་དང་། བཀའ་འབུམ་གྱི་རིགས་མ་བསྩལ་ཞིང་། དེ་དག་གི་དབང་གིས་བྱང་ངོས་ནས་ནང་སོ་དར་རྒྱས་ཀྱིས་གྲ་ཐང་རྒྱུད་བཞི་འདི་ག་ཁྱད་དུ་འཕགས་ཚུལ་ཞུས་པ་སྣང་ངོ་དང་བསྟུན་ཏེ་རབ་བྱུང་བཅུ་གཅིག་པའི་ཆུ་སྟག་ (སྤྱི་ལོ་ 1662) ལོར་གྲ་ཐང་སོར་བཞག་གིས་པར་དུ་བརྐོ་བར་གནང་བ་དང་པར་བྱང་སོགས་བསྩལ་ཞེས་གསལ་བ་ལྟར།
དང་པོ་རྕ་རྒྱུད་ཀྱི་པར་བྱང་ལ། སྤྲུལ་ཞིང་ལྟ་ན་སྡུག་པའི་གྲོང་ཁྱེར་ནས། །རིག་པའི་ཡེ་ཤེས་མི་ཡི་གཟུགས་བསྒྱུར་པ། །སྲོག་འཚོའི་མཆོད་སྦྱིན་འགྱེད་མཁས་བྱང་ངོས་པ། །གསོ་རིག་དར་རྒྱས་བྱེད་པོས་བསྐུལ་བ་ལས། །ཡན་ལག་བརྒྱད་དང་ལྡན་པའི་བདུད་རྩིའི་བཅུད། །འཁྲུལ་མེད་གླེགས་བམ་ཟ་མ་ཏོག་འཁྱིལ་བ། །སླར་ཡང་ཡིད་བཞིན་འདོད་པ་འཇོ་བའི་པར། །སྡེ་བཞིའི་དཔལ་ལྡན་པོ་ཏཱ་ལ་ནས་སྤེལ། །ཞེས་པ་དང་།
གཉིས་པ་བཤད་རྒྱུད་ཀྱི་པར་བྱང་དུ། དགའ་ལྡན་ཕྱོགས་ལས་རྣམ་རྒྱལ་ཕོ་བྲང་ཆེའི། །ཆོས་སྲིད་རྒྱ་མཚོར་དྲང་སྲོང་བྱང་ངོས་པས། །བརྩོན་པའི་ལྕགས་ཀྱི་རི་བོ་ཡོངས་བསྒྲིལ་བས། །འཛད་མེད་བདུད་རྩིའི་བུམ་བཟང་གསར་དུ་ཐོན། །གང་དེའི་རྨད་བྱུང་ཟིལ་མངར་རོ་བརྒྱའི་བཅུད། །སྐལ་ལྡན་ལུས་ཅན་ཡོངས་ཀྱིས་ལེགས་མྱངས་པས། །འཇིག་རྟེན་མེས་པོའི་ངང་ཚུལ་ཇི་བཞིན་སྲོག །རིང་པོར་འཚོ་བའི་ཚུལ་ལས་གཞན་དུ་ཅི། །ཞེས་དང་།
གསུམ་པ་མན་རྒྱུད་ཀྱི་པར་བྱང་ལ། ཚེ་ཡི་རིག་བྱེད་དྲན་དབང་ཚངས་པའི་རྒྱུད། །གཙུག་ལག་གཉིས་པ་ཤེས་པའི་རྣམ་དཔྱོད་མིག །དཀྱུས་རིང་གཞུང་བརྒྱའི་མཐའ་འཇལ་བྱང་ངོས་པའི། །སྟོན་མཚན་ཟླ་འདྲའི་ལྷག་བསམ་གྱིས་བསྐུལ་ཚེ། །རྒྱུད་བཞིའི་འཆི་མེད་གཙུག་ཏོར་རེག་ཙམ་གྱིས། །ལྷན་ཅིག་མི་ཡི་ལུས་སུ་སྒྱུར་བྱེད་པའི། །གཞན་ཕན་དབང་གི་རྒྱལ་པོའི་གཏེར་གྱི་སྒོ། །གནམ་བསྐོས་རྒྱལ་ཁབ་པོ་ཏཱ་ལ་ནས་ཕྱེ། །ཞེས་དང་།
བཞི་པ་ཕྱི་རྒྱུད་ཀྱི་མཇུག་ཏུ། བོད་ཡུལ་ཚེ་ཡི་རིག་བྱེད་མཐོ་རིས་ཆབ། །ཐོས་བརྩོན་ཧུབ་ཀྱིས་འཐུང་ལ་མིང་ངལ་བའི། །བྱང་ངོས་བསྟན་འཛིན་རྒྱལ་པོ་ཛ་ཧྣུས། །སླར་སྐྱུགས་གསོ་རིག་གངྒཱ་ཆད་པ་མེད། །རྒན་པོའི་གཙུག་ལག་གདུགས་དཀར་རང་རིགས་བུར། །གཏད་པའི་ལེགས་བཤད་ཡུ་བ་ཉེར་བཟུང་ནས། །འགྲོ་མང་བདེ་བའི་གྲིབ་མར་ངལ་གསོ་བ། །དེ་འདྲ་ལྷ་ཡི་སྨན་པ་མ་ཡིན་གྲང་། །འོན་ཏེ་འཁྱོག་བློས་བརྗོད་མིན་དྲང་པོའི་གཏམ། །གནའ་བོའི་ལུགས་བཟང་ཛཱ་ཏིའི་མེ་ཏོག་དྲི། །ཀུན་ཁྱབ་གངས་ཅན་ལྔོངས་ཀྱི་ཚངས་པའི་བུ། །དར་རྒྱས་མཆེད་པོར་བཅས་པའི་བྱང་ངོས་པ། །གཅེན་དེའི་ལྷག་བསམ་དབྱར་རྔས་སྒྲ་འཛིན་མངལ། །སྦྲུམ་པས་མི་ཟད་གླེགས་བམ་གར་མཁན་ཅན། །ཕན་བདེའི་སྤུ་སྡུག་རྣམ་བཀྲའི་སྒྲོ་གཤོག་གདུགས། །ཟླུམ་པོར་བྱས་ཏེ་བསྒྱུར་ལ་འདི་ན་བྲེལ། །ཟུར་སྨན་ལེགས་བཤད་འཚོལ་དེ་ཞུས་ཆེན་གྱིས། །རྣམ་དག་བགྲང་བྱའི་ཁུར་ལྕིས་མི་གསལ་བ། །སླད་མར་མཆོད་སྦྱིན་བརྒྱ་ཕྲག་འབྱེད་པའི་པར། །ནད་སེལ་སྨན་གྱི་བདུད་རྩི་ཆེ་འདི་བསྐྲུན། །འབྱུང་བའི་འཕེལ་འགྲིབ་མི་མཉམ་རྣོན་པོའི་ཚེར། །ལུས་མནར་སེམས་ལ་ཟུག་རྔུ་འབྱིན་པའི་རྨ། །ཐེངས་གསོས་འཆི་མེད་བདུད་རྩི་སྨན་གྱི་བཅུད། །གསར་བརྐོས་པར་གྱི་ཟ་མ་ཏོག་འདིར་འཁྱིལ། །རབ་དཀར་དགེ་བའི་ས་བོན་ཡོངས་འཛིན་པ། །ལེགས་བྱས་རྩ་བ་སྦོམ་པོར་བསྐྱེད་བསྲིངས་པའི། །རིང་པོར་འཚོ་བའི་ཚེ་ཡི་དཔག་བསམ་ལྗོན། །འབྲས་བུར་ལུས་ཅན་ཀུན་གྱིས་སྤྱོད་གྱུར་ཅིག །ཅེས་སོགས་བསྩལ་ནས་གསོ་རིག་རྒྱུད་བཞི་འཆད་ཉན་ཡར་ཟླའི་དཔལ་ལ་འགྲན་པ་ཞིག་བྱུང་།
དེ་རྗེས་རབ་བྱུང་བཅུ་གཅིག་པའི་ལྕགས་ཁྱི་ལོ་པར་ཕུད་ཀྱི་ཐོག་ནས་སྡེ་སྲིད་རིན་པོ་ཆེས་རྒྱུད་ཆུང་གསུམ་ཐུགས་འཛིན་གནང་སྐབས་ཐུགས་རྟོག་ཇི་སྙེད་ཅིག་ཤར་བ་རྗེ་བླ་མ་ཉིད་ཀྱིས་ཇོ་ནང་ཀུན་མཁྱེན་ལ་བཀའ་བཀྱོན་གནང་བའི་ཞོར་དུ་བྱང་ཟུར་གཉིས་བཞེད་པ་མི་གཅིག་པ་སོགས་ཕེབས་པ། ལྷ་རྗེ་དཀྱུས་མ་རྣམས་སྔོ་སྨན་ཡུལ་གྱི་བབས་ཀྱིས་ངོས་འཛིན་མི་འདྲ་བ་དང་། ལག་ལེན་གྱི་ཁྱད་པར་སྟོད་སྨད་ལུགས་ཕྲན་བུ་ལས་གཞུང་དོན་དུ་རིམ་པར་སྔ་མའི་ལམ་ལ་ཕྱི་མ་བསྟེན་པས་མི་འདྲ་བ་མི་འདུག་ཚུལ་དང་། གྲ་ཐང་རྒྱུད་འདི་ལ་ཡང་བཅོས་བསྒྱུར་གྱིས་ས་བཅད་འཁྲུགས་པ་ཚིག་ཆད་པ་སོགས་ཧ་ཅང་ཚབས་ཆེ་བས། ཁུངས་དེ་ཙམ་གྱི་ཆོད་པར་མི་སེམས་ཤིང་། ད་ལམ་གྱི་པར་བྱང་བཀའ་རྩོམ་འདི་ཡང་ཅུང་ཟད་ཐལ་ལུས་བྱུང་ཚུལ་སོགས་ཞིབ་པར་སྙན་དུ་ཕུལ་བས་དགྱེས་པའི་ཚུལ་དང་བཅས་ཏེ་བྱང་ངོས་ནས་སོགས་དེ་བཞིན་གསུངས་པས་དེ་ག་སོར་བཞག་ཏུ་བགྱིས་ནའང་། ད་ལམ་ཁྱེད་ཀྱིས་ཇི་ལྟར་ཟེར་བ་བཞིན་བལྟས་ན་བདེན་འདུག་པ་སླར་བཅད་བརྡར་ཐུབ་ན་གྱིས་ཤིག་ཅེས་བཀའི་གནང་བ་ཐོབ་པ་ལྟར་སྡེ་སྲིད་དགུང་ལོ་སུམ་ཅུ་སོ་བརྒྱད་རབ་བྱུང་བཅུ་གཉིས་པའི་ལྕགས་རྟ་ལོར་(2) ཞུས་དག་ལེགས་པར་མཛད་ནས་པར་བརྐོས་དང་། ཨ་ཧོ་རྒྱལ་བཀའ་རྒྱུད་ཆེན་ཡིད་བཞིན་ནོར། ཞེས་པའི་པར་བྱང་སྨོན་ཚིག་བསྩལ་བ་དང་། ད་ལྟའི་བར་རྒྱུད་འདི་དར་ཁྱབ་ཤིན་ཏུ་ཆེ། འོན་ཀྱང་བཤད་མ་ཐག་པའི་གྲ་ཐང་སོར་བཞག་གི་རྒྱུད་བཞིར་ཚིག་ཆད་པ་སོགས་ཡོད་ཚུལ་དང་། པར་བྱང་བཀའ་རྩོམ་ཐལ་ལུས་བྱུང་བའི་སྐོར་ཞུ་གནང་མཛད་པ་དེས། རྒྱལ་དབང་ལྔ་པ་ཆེན་པོའི་ཐུགས་རྗེ་དང་། བྱང་ངོས་ནང་སོ་དར་རྒྱས་ཀྱི་ལྷག་བསམ་བཟང་པོར་ནག་ནོག་དྲི་ཡིས་སྦགས་པ་ཅི་ལ་ཡིན། དེ་མིན་བྱང་ངོས་ནང་སོ་དར་རྒྱས་རྒྱུད་ངེས་ཤིང་བརྟན་ཆ་ཆེ་བའི་ཁྱད་ཆོས་དང་འགྲེལ་པའི་རིགས་ལ་གཞིགས་པ་མ་ཆུག་པའམ་མན་ངག་ཟུར་གྱི་རིགས་ལ་ཐུགས་འཇོག་ཆུང་ཞིང་ཕྱག་ལེན་མི་མཛད་པ་ཞིག་ཏུ་མཐོང་ཞེས་སྡེ་སྲིད་ཀྱིས་གསུངས་པ་ནི་ལེགས་བཤད་ལས། མཁས་པ་མཁས་པའི་ནང་ན་མཛེས། །བླུན་པོས་མཁས་པ་ཇི་ལྟར་གོ། །ཞེས་དང་། ལེགས་བཤད་མཁས་པའི་བློ་གྲོས་ཀྱིས། གོ་ཡི་བླུན་པོས་དེ་ལྟར་མིན། །ཞེས་པ་ལྟར་ལས་ཁོ་བོ་ལྟ་བུས་འདི་ལྟར་ཡིན་ཞེས་བརྗོད་པ་རོ་འཛིན་གྱི་ཡུལ་ལས་འགོངས་པ་བཅས་བྱང་ངོས་ནང་སོ་དར་རྒྱས་ཀྱི་བྱུང་བ་བརྗོད་པ་དེ་ལྟར་དང་། མཐར་སྐུ་ཚེ་ཇི་ཙམ་བཞུགས་མིན་སྐོར་སྡེ་སྲིད་སངས་རྒྱས་རྒྱ་མཚོའི་མ་ཡུམ་སྔ་ཕྱིར་བསྙུན་པ་དང་། སྡེ་སྲིད་སངས་རྒྱས་རྒྱ་མཚོ་ལན་ཁ་ཤས་བསྙུན་སྐབས་ཞལ་མཇལ་ཞིང་། བྱང་ངོས་ནང་སོ་དར་རྒྱས་དེ་དུས་ན་ཚོད་ཇེ་མཐོར་གྱུར་ཞེས་གསུངས་འདུག་པས་སྐུ་ན་སྨིན་པོའི་བར་འཚོ་ཞིང་གཞེས་པ་འདྲ། དུ་ཀུ་ལའི་གོས་བཟང་གླེགས་བམ་གསུམ་པའི་ནང་མེ་སྦྲུལ་(སྤྱི་ལོ་ 1677) ཟླ་བ་བཅུ་གཉིས་ཙམ་ལ་བྱང་ངོས་ནང་སོ་དར་རྒྱས་སྐུ་གཤེགས་ཞེས་གསལ།།
མཆན་བུ།
(1) སྡེ་སྲིད་སངས་རྒྱས་རྒྱ་མཚོ་མཆོག་གིས་གྲ་ཐང་རྒྱུད་བཞིར་ཞུས་དག་ལེགས་བཅོས་མཛད་དེ། པོ་ཏཱ་ལར་པར་དུ་བསྐྲུན། དེ་ནས་བཟུང་སྡེ་སྲིད་སངས་རྒྱས་རྒྱ་མཚོས་ཞུས་དག་ལེགས་བཅོས་མཛད་པའི་པོ་ཏཱ་ལའི་ > འདི་དག། ཤིན་ཏུ་ཁུངས་དག་ཡིན་པར་བརྟེན་རྒྱ་ཁྱབ་ཏུ་བེད་སྤྱོད་ཐོག་རིམ་གྱིས་སྐུ་འབུམ་དང་། སྡེ་དགེ པེ་ཅིང་ཟུང་ཅུའུ་སི་སོགས་ལ་ལྷ་སའི་པོ་ཏཱ་ལའི་ > ཡང་བསྐྱར་པར་དུ་བརྐོས་ནས་ཁྱབ་སྤེལ་ཆེན་པོ་བྱུང་།
(2) རབ་བྱུང་བཅུ་གཉིས་པའི་ལྕགས་རྟ་ནི་ (སྤྱི་ལོ་ 1690 ) ཡིན་ནོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་བྱས་པ་ཞིག་ཡིན།
མཐའ་མའི་འདོན་ཐེངས་།: 29.06.2017 ཉིན། 12:49 PM<< སྔ་མ།

robotstxt: allowed

filter: keep


text:
2018ལོའི་གནམ་ལོ་གསར་ཚེས་ཉིན་གྱི་སྔ་དྲོར། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་དང་བོད་དམག་ཁུལ་ཁང་ཏང་ཨུད་ཀྱི་ཧྲུའུ་ཅི་དང་པོ་ཝུའུ་དབྱིང་ཅེས་བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག སྤྱི་བདེའི་དངོས་ཞབས་དཔུང་སྡེའི་དཔོན་དམག་བཅས་ལ་འཚམས་འདྲི་གནང་ནས་རང་སྐྱོང་ལྗོངས་ཏང་ཨུད་དང་། མི་དམངས་འཐུས་ཚོགས། སྲིད་གཞུང་། སྲིད་གྲོས། བོད་དམག་ཁུལ་ཁང་། ལྗོངས་ཡོངས་ཀྱི་མི་རིགས་ཁག་གི་མི་དམངས་བཅས་ཀྱི་ཚབ་ཞུས་ནས་རྒྱ་ཆེའི་བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག སྤྱི་བདེའི་དངོས་ཞབས་དཔུང་སྡེའི་དཔོན་དམག་བཅས་དང་དེ་བཞིན་ཁོང་ཚོའི་ནང་མིར་ལྷག་བསམ་ཟོལ་མེད་ཀྱི་འཚམས་འདྲི་དང་དུས་ཆེན་གྱི་བཀྲ་ཤིས་བདེ་ལེགས་ཞུས་པ།
2018ལོའི་གནམ་ལོ་གསར་ཚེས་ཀྱི་སྔ་དྲོ། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་དང་བོད་དམག་ཁུལ་ཁང་ཏང་ཨུད་ཀྱི་ཧྲུའུ་ཅི་དང་པོ་ཝུའུ་དབྱིང་ཅེས་བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག སྤྱི་བདེའི་དངོས་ཞབས་དཔུང་སྡེའི་དཔོན་དམག་བཅས་ལ་འཚམས་འདྲི་གནང་ནས་རང་སྐྱོང་ལྗོངས་ཏང་ཨུད་དང་། མི་དམངས་འཐུས་ཚོགས། སྲིད་གཞུང་། སྲིད་གྲོས། བོད་དམག་ཁུལ་ཁང་། ལྗོངས་ཡོངས་ཀྱི་མི་རིགས་ཁག་གི་མི་དམངས་བཅས་ཀྱི་ཚབ་ཞུས་ནས་རྒྱ་ཆེའི་བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག སྤྱི་བདེའི་དངོས་ཞབས་དཔུང་སྡེའི་དཔོན་དམག་བཅས་དང་དེ་བཞིན་ཁོང་ཚོའི་ནང་མིར་ལྷག་བསམ་ཟོལ་མེད་ཀྱི་འཚམས་འདྲི་དང་དུས་ཆེན་གྱི་བཀྲ་ཤིས་བདེ་ལེགས་ཞུས་པ་རེད།
ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་དང་ལྗོངས་སྲིད་གྲོས་ཏང་ཙུའུ་ཡི་ཧྲུའུ་ཅི་ཏིང་ཡེ་ཤན་དང་། ལྗོངས་ཏང་ཨུད་ཀྱི་རྒྱུན་ཨུ་དང་སྲིད་ཁྲིམས་ཨུ་ལྷན་གྱི་ཧྲུའུ་ཅི་ཧོ་ཝུན་ཧའོ། ལྗོངས་ཏང་ཨུད་ཀྱི་རྒྱུན་ཨུ་དང་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་བཅས་མཉམ་དུ་ཕེབས་ཡོད་པ་རེད།
དཀར་གཙང་ཁ་བཏཌ་བསྒྲོན། བདེ་སྐྱིད་སྨོན་འདུན་ཞུས། འཚམས་འདྲི་གནང་སྐབས། ཝུའུ་དབྱིང་ཅེས་རྒྱ་ཆེའི་དཔོན་དམག་ཚོར་ཕྱག་བཏང་ནས་བྱམས་བརྩེའི་བཀའ་མོལ་གནང་ཞིང་། ཁོང་གིས་འདས་ཟིན་པའི་ལོ་གཅིག་ནང་རྒྱ་ཆེའི་བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག སྤྱི་བདེའི་དངོས་ཞབས་དཔུང་སྡེའི་དཔོན་དམག་བཅས་ཀྱིས་ཞི་ཅིན་ཕིང་གི་དམག་དཔུང་སྟོབས་ཆེར་གཏོང་བའི་དགོངས་པ་མཐའ་གཅིག་ཏུ་ལག་བསྟར་བྱས་ནས་ཁྱིམ་ཚང་ཆུང་ངུ་དོར་བ་དང་ཁྱིམ་ཚང་ཆེན་པོར་བསྟུན་པ་དང་། ཐོག་མཐའ་བར་གསུམ་དུ་བརྟན་ལྷིང་སྲུང་སྐྱོང་གི་འཐབ་ས་དང་པོར་དམག་འཐབ་བྱེད་པ། མི་དམངས་མང་ཚོགས་ལ་མཁོ་བའི་གནས་སུ་བསྐྱོད་པ། བྱ་སྤྱོད་དངོས་ཀྱི་ཐོག་ནས་སྲོག་ཤིང་ལ་གོང་བཀུར་ཞུ་བ་དང་མི་དམངས་ལ་ལྷག་བསམ་རྣམ་དག་བྱེད་པ། བོད་ཀྱི་སྤྱི་ཚོགས་ཞི་མཐུན་བརྟན་ལྷིང་ལ་སྲུང་སྐྱོང་མཐའ་གཅིག་ཏུ་བྱེད་པའི་བློ་བརྟན་འགྱུར་མེད་ཀྱི་ཡིད་ཆེས་དང་ཆོད་སེམས་གང་ལེགས་མངོན་པ་བཅས་བྱས་ནས་མེས་རྒྱལ་གཅིག་གྱུར་སྲུང་སྐྱོང་དང་། མི་རིགས་མཐུན་སྒྲིལ་ལ་ཤུགས་སྣོན། མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བཅས་བྱ་ཆེད། ལེགས་སྐྱེས་མངོན་གསལ་དོད་པོ་ཕུལ་བ་དང་འབྲེལ། ལྗོངས་ཡོངས་ཀྱི་མི་རིགས་ཁག་གི་མི་དམངས་མང་ཚོགས་དབར་ཉ་ཆུ་ལྟ་བུའི་བརྩེ་སེམས་ཀྱི་འབྲེལ་བ་ཟབ་མོ་བཙུགས་ཡོད། གྲུབ་འབྲས་དེ་དག་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་དང་བྱམས་བརྩེའི་ཐུགས་ཁུར་ལས་བྱུང་བ་ཞིག་དང་། རྒྱལ་ཡོངས་མི་དམངས་ཀྱི་སྒེར་སེམས་མེད་པའི་རོགས་སྐྱོར་དང་རྒྱབ་སྐྱོར་ཤུགས་ཆེན་ལས་བྱུང་བ་ཞིག་རེད་ལ། རྒྱ་ཆེའི་དཔོན་དམག་ཚོའི་འབད་འཐབ་ཡར་བརྩོན་དང་སྒེར་སེམས་མེད་པར་ལེགས་སྐྱེས་ཕུལ་བ་དང་ཡང་ཁ་བྲལ་ཐབས་མེད་ཅེས་གསུངས་པ་རེད།
ཝུའུ་དབྱིང་ཅེས་དུས་རབས་གསར་པར་རྣམ་པ་གསར་པ་དགོས་ལ། དེ་བས་བྱ་སྤྱོད་གསར་པ་ཡོད་དགོས། 2018ལོ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་བྱེད་པའི་འགོ་ཚུགས་ལོ་དང་། སྒྱུར་བཅོས་སྒོ་འབྱེད་བྱས་ནས་ལོ་40འཁོར་བའི་ལོ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང“ལོ་ལྔ་ཚན་བཅུ་གསུམ་པའི”འཆར་འགོད་ལག་བསྟར་གྱི་སྔ་འཛིན་རྗེས་མཐུད་ཀྱི་འགག་རྩའི་ལོ་བཅས་ཡིན། རྒྱ་ཆེའི་བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག སྤྱི་བདེའི་དངོས་ཞབས་དཔུང་སྡེའི་དཔོན་དམག་བཅས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་དང་ལག་བསྟར་དོན་འཁྱོལ་གཏིང་ཟབ་བྱེད་པ་དང་། ཏང་གི་བཀོད་འདོམས་ལ་མཐའ་གཅིག་ཏུ་དང་ལེན་དང་བློ་བརྟན་འགྱུར་མེད་ངང་སྲོག་ཤིང་ལ་གོང་བཀུར་དང་། ཡིད་ཆེས། ལྷག་བསམ་རྣམ་དག སྲུང་སྐྱོང་བཅས་བྱས་ཏེ་དུས་སྐབས་གང་རུང་དང་གནས་ཚུལ་གང་རུང་འོག་ཏང་ཀྲུང་དབྱང་དང་། ཀྲུང་དབྱང་དམག་ཨུད། ཀྲུའུ་ཞི་ཞི་ཅིན་ཕིང་བཅས་ཀྱི་བཀོད་འདོམས་ལ་མཐའ་གཅིག་ཏུ་ཉན་རྒྱུ་དང་། “གྲུ་དམར་གྱི་སྙིང་སྟོབས”དང་། “བོད་སྐྱོད་པ་རྒན་གྲས་ཀྱི་སྙིང་སྟོབས” “ལམ་གཉིས་ཀྱི་སྙིང་སྟོབས”བཅས་དང“གཅིག་ནས་དཀའ་ཚེགས་ལ་མི་སྐྲག་པ་དང་གཉིས་ནས་ཤི་རྒྱུར་མི་སྐྲག་པའི”དམག་འཐབ་ཀྱི་སྙིང་སྟོབས་བཅས་མུ་མཐུད་དར་སྤེལ་གཏོང་བ་དང་དཔའ་ངར་ཞུམ་མེད་ཀྱི་དམག་འཐབ་སྤྱོད་ཚུལ་སྐྱེད་སྲིང་བྱས་ཏེ་མཐའ་མཚམས་དང་མེས་རྒྱལ་ཡག་པོ་བསྲུངས་ནས་ཏང་དང་མི་དམངས་ཀྱིས་སྤྲད་པའི་ལས་འགན་ཁག་ཕུན་སུམ་ཚོགས་པོའི་སྒོ་ནས་ལེགས་སྒྲུབ་བྱ་རྒྱུ། དམག་སྲིད་དང་དམག་དམངས་དབར་གྱི་མཐུན་སྒྲིལ་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་པ་དང་དམག་དམངས་དབར་མཉམ་འདྲེས་གཏིང་ཟབ་ཕྱོགས་སུ་འཕེལ་རྒྱས་འགྲོ་རྒྱུར་སྐུལ་འདེད་བཏང་སྟེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་བསྐྲུན་པའི་རླབས་ཆེན་གྱི་རྒྱང་སྐྱོད་ལམ་བུའི་ཐོག་ལང་ཚོ་ལེགས་སྐྱེས་འབུལ་བ་དང་རྔུལ་ཆུ་བཏོན་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་བློ་གྲོས་དང་སྟོབས་ཤུགས་ལེགས་སྐྱེས་འབུལ་རྒྱུ་བཅས་ཀྱི་རེ་བ་ཡོད། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་དམག་དཔུང་དང་ས་གནས་དབར་གྱི་ཉ་ཆུ་ལྟར་ཟབ་པའི་བརྩེ་སེམས་མུ་མཐུད་ཟབ་ཏུ་བཏང་ནས་ནུས་ཤུགས་ཡོད་རྒུས་ཞབས་ཞུ་འགན་ལེན་གྱི་ལས་དོན་ཡག་པོ་བསྒྲུབས་པ་དང་། དམག་དམངས་དབར་གྱི་མཉམ་འདྲེས་གཏིང་ཟབ་ཕྱོགས་སུ་འཕེལ་རྒྱས་འགྲོ་རྒྱུར་སྐུལ་འདེད་ཧུར་ཐག་གཏོང་བ། དབུགས་ལམ་གཅིག་གྱུར་དང་། བདེ་སྡུག་མཉམ་མྱོང་། གཅིག་སེམས་གཅིག་སྦྲེལ་བཅས་ཀྱི་དམག་སྲིད་དང་དམག་དམངས་དབར་གྱི་འབྲེལ་བ་རྒྱུན་ཆད་མེད་པར་བརྟན་དུ་གཏོང་བ་བཅས་བྱས་ནས་ཐུན་མོང་ཐོག་རྒྱལ་ཁབ་སྟོབས་ཆེན་གྱི་ཕུགས་འདུན་དང་དམག་དཔུང་སྟོབས་ཆེན་གྱི་ཕུགས་འདུན་མངོན་འགྱུར་ཧུར་ཐག་བྱེད་དགོས་ཞེས་ནན་བཤད་གནང་བ་རེད།
དཔོན་དམག་ཚོས་གཅིག་མཇུག་གཉིས་མཐུད་ངང་མངགས་བཅོལ་བློ་ལ་འཆང་ནས་མཐའ་མཚམས་སུ་གཞི་ཚུགས་པ་དང་། མཐའ་མཚམས་སྲུང་བ། མཐའ་མཚམས་སུ་བྱས་རྗེས་འཇོག་པ་བཅས་བྱས་ཏེ་ལྷག་བསམ་རྣམ་དག་དང་རྔུལ་ཆུར་བརྟེན་ནས་ཏང་དང་མི་དམངས་ལ་བློ་ཡིད་ཚིམ་པའི་རྒྱུགས་ལན་ཞིག་འབུལ་རྒྱུ་ཡིན་ཞེས་བཤད་པ་རེད།


text:
བསམ་བློ་སྔར་བས་གཅིག་གྱུར་དང་། རྨང་གཞི་བརྟན་གཏོང་། དཔུང་ཁག་བརྟན་པོ་བཅས་ཡོང་ཆེད། ཉེ་ཆར། དྲག་ཆས་ཉེན་རྟོག་བོད་ལྗོངས་སྤྱི་ཁྱབ་རུ་ཁག་གི་རྒྱབ་ཕྱོགས་མཁོ་སྒྲུབ་མཛོད་ཁང་གིས་གོང་རིམ་གྱི་བཀོད་སྒྲིག་ལ་གཞིགས་ནས“བསྡུས་པ་གསུམ་དང་མཉམ་འདྲེས་གསུམ”གྱི་ཆེད་དོན་སློབ་གསོའི་བྱེད་སྒོ་སྤེལ་བ་རེད།
“བསྡུས་པ་གསུམ་དང་མཉམ་འདྲེས་གསུམ”ཞེས་པ་ནི“སྒྲིག་ཁོངས་དང་། སེམས་པ། སྟོབས་ཤུགས་བཅས་མཉམ་དུ་བསྡུས་ནས་ས་མཐོར་མཉམ་འདྲེས་དང་། དཔུང་ཁག་ནང་མཉམ་འདྲེས། འགན་འཁྲིའི་ནང་མཉམ་འདྲེས”བཅས་བྱ་རྒྱུ་དེ་ཡིན། ཤེས་རྟོགས་བྱུང་བར་གཞིགས་ན། ད་རེས་ཀྱི་ཆེད་དོན་སློབ་གསོའི་བྱེད་སྒོ་དེ་མའོ་ཙེ་ཏུང་གི་དགོངས་པ་དང་། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ཀྱི་ལྟ་བ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་མཛུབ་ཁྲིད་དུ་བྱས་ནས་ཞི་ཅིན་ཕིང་གི་དམག་དཔུང་སྟོབས་ཆེར་གཏོང་བའི་དགོངས་པ་དང་ལྷག་པར་དུ་སྒྱུར་བཅོས་ལ་བརྟེན་ནས་དམག་དཔུང་སྟོབས་ཆེར་གཏོང་བའི་འཐབ་ཇུས་གལ་ཆེན་གྱི་དགོངས་པ་ནན་ཏན་ངང་ལག་ལེན་བསྟར་ནས་རྒྱ་ཆེའི་དཔོན་དམག་ཚོས་ས་མཐོར་སེམས་པ་གནས་ཏེ་ལེགས་སྐྱེས་ཕུལ་ནས་སེམས་ཐག་ཆོད་པོས་བོད་འཛུགས་སྐྲུན་ཆེད་བྱས་རྗེས་འཇོག་རྒྱུར་ཁྲིད་སྟོན་བྱས་ཡོད།


text:
སྤྱི་ཚེས ༧ ཉིན་བོད་རང་སྐྱོང་ལྗོངས་གཞུང་ཕྱོགས་ནས་ཤེས་གསལ་ལྟར་ན། བོད་རིག་པའི་མཁས་དབང་གྲགས་ཅན་ནམ་བོད་རང་སྐྱོང་ལྗོངས་སྤྱི་ཚོགས་ཚན་རིག་གླིང་གི་དེ་སྔའི་འགོ་གཙོ་ཚེ་དབང་འགྱུར་མེད་ལགས་སྤྱི་ལོ ༢༠༡༤ ལོའི་ཟླ ༡༢ པའི་ཚེས ༥ ཉིན་པེ་ཅིང་དུ་སྙུང་གཞི་བཅོས་ཐབས་མ་བྱུང་བར་སྐུ་གཤེགས་པ་དང་། དགུང་ལོ ༧༠ རེད།
ཚེ་དབང་འགྱུར་མེད་མཆོག་ནི ༡༩༤༥ ལོའི་ཟླ ༩ བར་བོད་ལྗོངས་ལྷ་སར་འཁྲུངས་ཤིང་། སྐུ་བཞུགས་རིང་བོད་ལྗོངས་སློབ་ཆེན་གྱི་སློབ་གཙོ་དང་། བོད་ལྗོངས་མི་རིགས་སློབ་གླིང་གི་གླིང་གཙོ། བོད་ལྗོངས་སྤྱི་ཚོགས་ཚན་རིག་གླིང་གི་འགོ་གཙོ། ཤིང་ཏ་ལའི་ལོ་མའི་ཆོས་དཔེའི་འགོ་ཁྲིད་ཚོགས་ཆུང་གཞུང་སྒྲུབ་ཁང་གི་ཀྲུའུ་རེན་ལ་སོགས་པའི་འགན་བཞེས། སྔོན་གེ་སར་སྒྲུང་པ་གྲགས་ཅན་རྒན་བསམ་གྲུབ་ལགས་ཀྱི《གེ་སར་སྒྲུང》མྱུར་སྐྱོབ་དང་དག་ཐེར་གྱི་ལས་ཀར་གཙོ་སྐྱོང་མཛད་དེ་རྒན་བསམ་གྲུབ་ལགས་ཀྱིས་འཆད་གནང་མཛད་པའི་སྒྲུང ༦༠ ལས་སྙིགས་དོར་བཅུད་ལེན་གྱི་ཚུལ་དུ་སྒྲུང་དཔེ་འགའ་པར་དུ་བསྐྲུན་ནས《གེ་སར་སྒྲུང་》མྱུར་སྐྱོབ་ཀྱི་སྟོང་ཆར་ཁ་གསབ་བྱས་པས། ཕྱིས་ཀྱི་ལོ་ཙཱ་དང་པར་སྐྲུན། ཞིབ་འཇུག་བཅས་ལ་རྨང་གཞི་བརྟན་པོ་བཏིངས་ཡོད་པ་རེད།
༢༠༠༦ ལོར་ལས་འཁྱུར་ངལ་གསོ་གནང་རྗེས་བོད་རང་སྐྱོང་ལྗོངས་ཤིང་ཏ་ལའི་ལོ་མའི་ཆོས་དཔེ་སྲུང་སྐྱོབ་ལས་དོན་འགོ་ཁྲིད་ཚོགས་ཆུང་གཞུང་སྒྲུབ་ཁང་གི་ཀྲུའུ་རེན་ལ་གདན་ཞུས་ཤིང་། ཚན་ཞིབ་པའི་སྣེ་ཁྲིད་དེ་ཤིང་ཏ་ལའི་ལོ་མའི་ཆོས་དཔེ་སྔོག་འདོན་དག་ཐེར་དང་སྲུང་སྐྱོབ་ཀྱི་ལས་ལ་རྩེ་གཅིག་ཏུ་གཞོལ་བ་དང་། དེའི་རིང《བོད་རང་སྐྱོང་ལྗོངས་ཤིང་ཏ་ལའི་ལོ་མའི་ཆོས་དཔེའི་དཀར་ཆག》(དེབ་བཞི)དང《བོད་རང་སྐྱོང་ལྗོངས་ཀྱིས་ཉར་ཚགས་བྱས་པའི་ཤིང་ཏ་ལའི་ལོ་མའི་ཆོས་དཔེའི་པར་རིས་ཀུན་འདུས》(དེབ ༦༡)བཅས་བསྒྲིགས།
ཁོང་གིས་སྔ་གཞུག་ཏུ་འབྲེལ་ཡོད་དུས་དེབ་དང་སྨྱན་སྦྱོར་དུ་དཔྱད་རྩོམ་དུ་མ་སྤེལ་མྱོང་བ་དང་། སློབ་གསོ་དང་སྤྱི་ཚོགས་ཚན་རིག བོད་རིག་པའི་བྱ་གཞག་བཅས་དང་འབྲེལ་བའི་གསུང་རྩོམ་མང་དུ་བརྩམས་ནས་སློབ་གསོ་དང་བོད་རིག་པའི་ལས་རིགས་སུ་མཛད་འཕྲིན་མི་དམན་པ་བཞག་ཡོད།
ཁ་བྱང་ཕྱི་མོ། བོད་རིག་པའི་མཁས་དབང་ཚེ་དབང་འགྱུར་མེད་ཚེས ༥ ཉིན་པེ་ཅིང་ནས་སྐུ་གཤེགས།
(རྩོམ་འགན་པ། སྒྲོལ་ཚེ)


text:
ཟླ་11ཚེས་18ཉིན་གྱི་ཕྱི་དྲོའི་ཆུ་ཚོད་17ཐོག “བདེ་ཆེན་གྱི་སྐྱེ་ཁམས། གཤོག་སྒྲོའི་ལྷ་ཡུལ་”ཞེས་པ་བརྗོད་དོན་གཙོ་བོ་བྱས་པའི་2016ལོའི་སེམས་ཀྱི་ཉི་ཟླའི་སྐབས་དང་པོའི་དགུན་དུས་སུ་འདབ་ཆགས་ལ་བལྟ་བའི་དུས་ཆེན་ཡུན་ནན་བདེ་ཆེན་བོད་རིགས་རང་སྐྱོང་ཁུལ་སེམས་ཀྱི་ཉི་ཟླ་གྲོང་ཁྱེར་དུ་འགོ་ཚུགས།
བདེ་ཆེན་ཁུལ་དུ་མཚེའུ་དང་ན་ཐང་། རྩྭ་ཐང་། རི་བོ། ནགས་ཚལ་སོགས་ཀྱིས་ཐུན་མོང་ཐོག་གྲུབ་པའི་རྙོག་འཛིང་ཆེ་ལ་ཕན་ཚུན་ལ་འབྲེལ་བ་ཟབ་པའི་ས་མཐོའི་འདམ་རའི་སྣོད་བཅུད་མ་ལག་ཡོད། སེམས་ཀྱི་ཉི་ཟླ་དཀྱིལ་སྙིང་བྱས་པའི་བདེ་ཆེན་བོད་རིགས་རང་སྐྱོང་ཁུལ་དུ་འདབ་ཆགས་རིགས་300བརྒལ་བ་ཟིན་ཐོར་བཀོད་ཡོད། དེའི་ཁྲོད་རྩ་ཆེའི་རིགས་མང་པོ་འདུས། མིང་དུ་གྲགས་པའི་རྒྱལ་ཁབ་ཀྱི་རིམ་པ་དང་པོའི་སྲུང་སྐྱོབ་འདབ་ཆགས་རིགས་ལ་ཁྲུང་ཁྲུང་སྐེ་ནག་ལོ་ལྟར་སེམས་ཀྱི་ཉི་ཟླར་དགུན་བསྐྱལ་བ་དང་། རྒྱལ་ཁབ་ཀྱི་རིམ་པ་དང་པོ་དང་གཉིས་པའི་སྲུང་སྐྱོབ་འདབ་ཆགས་རིགས་གཞན་དག་དཔེར་ན། ཆུ་བྱ་ནག་པོ་དང་མཇུག་དཀར་མཚོ་གླག གླག གོ་བོ། ཁྲུང་སྐྱ། ཆུ་སྐྱུར་དཀར་པོ་སོགས་སེམས་ཀྱི་ཉི་ཟླའི་ཞོ་རྡོ་མཚོ་དང་ནགས་ཕག་མཚོར་འཚོ་སྡོད་བྱས་ཡོད་པས། སེམས་ཀྱི་ཉི་ཟླ་ས་ཁུལ་ནི་རང་བྱུང་ཡུལ་ལྗོངས་དང་བྱ་རིགས་པར་ལེན་མཁན། དེ་བཞིན་དུ་འདབ་ཆགས་རིགས་ལ་ཞིབ་འཇུག་དང་བྱ་རིགས་ལ་བལྟ་བའི་ཡུལ་སྐོར་བའི་དགའ་མོས་བྱེད་པའི་གནས་ལྗོངས་ཞིག་ཏུ་གྱུར་ཡོད།
ཐེངས་འདིའི་བྱེད་སྒོའི་དམིགས་ཡུལ་ནི་འདབ་ཆགས་ལ་བལྟ་བའི་དུས་ཆེན་བརྒྱུད་རྒྱལ་ཁབ་ཕྱི་ནང་གི་འདབ་ཆགས་ལ་དགའ་མོས་བྱ་མཁན་དང་སྤྱི་དམངས་ཀྱི་འདབ་ཆགས་ཀྱི་ལྟ་ཚུལ་རྒྱ་བསྐྱེད་པ་དང་། འདབ་ཆགས་ལ་དགའ་མཁན་དང་ཆེད་ལས་མཁས་པས་ས་གནས་དེ་གའི་སྐྱེ་དངོས་ཀྱི་སྣ་མང་རང་བཞིན་སྲུང་སྐྱོབ་ལ་དོ་ཁུར་སྐོང་འགུགས་ཀྱིས་ཀྲུང་གོའི་འདབ་ཆགས་ལ་བལྟ་བའི་བྱ་འགུལ་རྒྱལ་སྤྱི་ཅན་དུ་ཕྱོགས་པར་མངོན་འགྱུར་བྱ་རྒྱུ་དང་། གཉིས་ནས་ལོ་20རིང་གི་ཀྲུང་གོའི་འདབ་ཆགས་ལ་བལྟ་བའི་བྱེད་སྒོའི་གྲུབ་འབྲས་འགྲེམས་སྟོན་གྱིས་བྱ་རིགས་ལ་བལྟ་བའི་ཡུལ་སྐོར་དང་། དེ་བཞིན་སྐྱེ་ཁམས་ཡུལ་སྐོར་རྩེ་སོན་གཞན་དག་ཡར་སྤེལ་བྱས་ཏེ་བདེ་ཆེན་གྱི་ཡུལ་སྐོར་ལས་རིགས་ཀྱི་སྙན་གྲགས་ཆེ་རུ་གཏོང་བ། གསུམ་ནས་གྲོང་གསེབ་དང་སྡེ་ཁུལ་དུ་འདབ་ཆགས་སྲུང་སྐྱོབ་དང་དགའ་ཞེན། འདབ་ཆགས་ཀྱི་ཤེས་བྱ་དང་སྣོད་བཅུད་ཡུལ་སྐོར་སྦྱོང་བརྡར་བྱས་པ་བརྒྱུད། མང་ཚོགས་ཀྱི་ཁོར་ཡུག་སྲུང་སྐྱོབ་བྱེད་པའི་འདུ་ཤེས་མཐོ་རུ་གཏོང་བ་དང་། སྡེ་ཁུལ་ལའང་མིག་མཐོང་ལག་ཟིན་གྱི་ཡོང་འབབ་བསྐྲུན་ཐུབ།
རྒྱུས་ལོན་བྱུང་བ་ལྟར་ན། མིག་སྔར་རྒྱལ་ཡོངས་སུ་འདབ་ཆགས་རིགས་ལ་བལྟ་བའི་ཡུལ་སྐོར་ལས་རིགས་དབྱར་མཚོ་རྒྱས་པ་ལྟར་འཕེལ་རྒྱས་འགྲོ་བཞིན་ཡོད། རྒྱལ་ཡོངས་ཀྱི་ཞིང་ཆེན་དང་རང་སྐྱོང་ལྗོངས། གྲོང་ཁྱེར་དུ་འདབ་ཆགས་ལ་དགའ་བོ་བྱ་མཁན་དང་ཚོགས་པ་མང་པོ་ཡོད། ས་གནས་རང་བཞིན་དང་རྒྱལ་ཡོངས་རང་བཞིན་གྱི་འདབ་ཆགས་ལ་བལྟ་བའི་འགྲན་བསྡུར་དང་། ས་གནས་ཁག་གིས་བསྟུད་མུར་འདབ་ཆགས་ལ་བལྟ་བའི་དུས་ཆེན་བསྡུས་པས་འདབ་ཆགས་ལ་བལྟ་མཁན་དང་ས་གནས་མང་ཚོགས་ཀྱིས་ཐུན་མོང་ཐོག་མཛའ་འབྲེལ་གྱི་དགའ་སྟོན་དུས་ཆེན་ལ་རོལ་བས། ས་གནས་ཀྱི་སྣོད་བཅུད་འཛུགས་སྐྲུན་དང་སྐད་གྲགས་ལྡན་པའི་གར་སྟེགས་གསར་པ་ཞིག་ཏུ་གྱུར་ཡོད།


text:
དཔྱིད་གསར་དུས་ཆེན་བཏང་རྗེས་གདན་ཞུ་དང་ལས་ཀ་འཚོལ་བའི་ཚ་རླབས་ཤིག་འཕྱུར་ཞིང་། ཟླ་2ཚེས་8ཉིན་2017ལོའི“རྒྱལ་ཡོངས་བཟོ་ཚོགས་ཀྱི་ལས་ཞུགས་ལས་གཏོད་ཀྱི་རོགས་སྐྱོབ་ཟླ་བའི”བྱེད་སྒོ་འགོ་འཛུགས་པའི་མཛད་སྒོ་དང་གདན་ཞུའི་ཚོགས་འདུ་ཆེ་གྲས་ཀོང་ཤིས་ནན་ཉིང་གྲོང་ཁྱེར་དུ་འཚོགས་ཏེ་ཁེ་ལས་དང་ལས་ཀ་འཚོལ་མཁན་ལ་འོས་འགན་ངང་འབྲེལ་ཟམ་བཙུགས་པ་རེད།
ད་ཐེངས་ཀྱི་གདན་ཞུའི་ཚོགས་འདུ་དེ་ཕྱི་ཕྱོགས་ཞིང་ཆེན་དང་གྲོང་ཁྱེར་གྱི་ཁེ་ལས་གདན་ཞུའི་ཁུལ་དང་། ལྗོངས་ནང་ཁུལ་གྱི་ཁེ་ལས་གདན་ཞུའི་ཁུལ། ཁྱིམ་ལས་ཞབས་ཞུ་དང་གསོ་སྦྱོང་གདན་ཞུའི་ཁུལ། ལས་གཏོད་དཔེ་སྟོན་ཞབས་ཞུའི་ཁུལ་བཅས་ཁུལ་བཞིར་དབྱེ་ནས་པེ་ཅིང་དང་། ཧྲང་ཧའེ། ཀོང་ཏུང་། ཀྲེ་ཅང་། ཅང་སུའུ། ཧོ་པེ། ཀོང་ཤིས་སོགས་ཞིང་ཆེན་དང་། རང་སྐྱོང་ལྗོངས། གྲོང་ཁྱེར་བཅས་ཀྱི་ཁེ་ལས་550ལྷག་ཙམ་ཞུགས་པ་རེད།


text:
མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དཔལ་གཤེན་བསྟན་ཀུན་ཁྱབ་བདེ་ཆེན་གླིང་ངམ་དགའ་མལ་དགོན་ཆེན་གྱི་དཔོན་སློབ་ཁྲི་རབས་གཉིས་པ་༧ལྷ་རམས་པ་བརྩོན་འགྲུས་གོང་འཕེལ་ལམ་དགེ་བཤེས་གཡུང་དྲུང་རྣམ་རྒྱལ་རིན་པོ་ཆེ་མཆོག་གི་མཛད་རྣམ་སྙིང་བསྡུས།
རང་གཞན་གྱི་གཞུང་ལུགས་རབ་འབྱམས་སྨྲ་བ་ལ་བློ་གྲོས་ཀྱི་སྣང་བ་མཆོག་ཏུ་རྒྱས་ཤིང་དགེ་བའི་བཤེས་གཉེན་གྱི་མཚན་གྱི་ཅོད་པན་གཙུག་གི་རྒྱན་དུ་ཐོབ་པའི་རབ་འབྱམས་པ་གཡུང་དྲུང་རྣམ་རྒྱལ་ལམ་བརྩོན་འགྲུས་གོང་འཕེལ་རིན་པོ་ཆེ་མཆོག་ནི། གངས་ཅན་་སཱ་ལའི་སྨན་ལྗོངས་ཀྱི་ཤར་ཕྱོགས་མདོ་སྨད་རྨ་སྒང་རིང་མོའི་རི་རྒྱུད་ཀྱི་ཁོངས་གཏོགས་བྱང་ཟིང་ཆུ་ནགས་རིང་ཞེས་འཛམ་གླིང་གནས་ཆེན་ཉེར་བཞིར་གྲགས་པའི་ཡ་གྱལ། གནས་ཆེན་དུང་རི་དཀར་པོའི་ཉེ་འདབས། དེ་ཡང་སྔ་རབས་གཏན་ཚིགས་ལས། དུས་དེ་སྐབས་ན། གནམ་ནས་རྐྱང་བཙུན་གྱི་བོན་དར། ས་ནས་དགོན་བཞིའི་བསྟན་པ་དར། རྫུ་འཕྲུལ་གྱི་བཀོད་པའི་བསྟན་པ་ཕྱོགས་བཅུར་དར་ཞེས་གསུངས་པའི་དགོན་བཞིའི་ཡ་གྱལ་རིན་སྤུངས་ཁྱུང་དགོན་ཞེས་བྱ་བའི་གནས་མཆོག་གང་དེའི་ཉེ་གཞོལ། ཞཱ་དཀར་གཡུང་དྲུང་བོན་གྱི་འདུས་སྡེ་རིན་སྤུངས་བཀྲ་ཤིས་སྨིན་གྲོལ་གླིང་གི་ལྷ་སྡེ། རི་སྤུངས་སྡེ་བའི་ཆུ་མདོ་ཚང་ཞེས་སྔར་རིན་སྤུངས་ཨ་ལཌ་སྐུ་ཕྲེང་བཞི་པ་འཁྲུངས་པའི་ཁྱིམ་དུ་ཡབ་གཉན་ཡག་རྒྱལ་དང་ཡུམ་ཆོས་མཚོ་གཉིས་ཀྱི་སྲས་སུ་བོད་རབ་བྱུང་བཅོ་ལྔ་པའི་ཆུ་མོ་ཕག་གི་ལོ་སྟེ་སྤྱི་ལོ༡༩༢༣ལོ་ལ་སྐུ་འཁྲུངས། མཚན་ལ་ཡག་གོ་ཞེས་གསོལ་ཏོ། །
དུས་དེ་ཉིད་ནས་ཅུང་ཟད་ནར་སོན་པའི་གནས་སྐབས་ཐམས་ཅད་དུ་བྱིས་་པའི་སྤྱོད་པ་ཐམས་ཅད་ལས་རིང་དུ་འདས་ཏེ། འདུ་འཛི་དང་གཡེང་བ་ལ་མི་དགའ་ཞིང་ཞི་དུལ་གྱི་རང་བཞིན་ལ་གནས་ཤིང་རྒྱུད་ལ་བཅོས་མིན་གྱི་དགེ་སེམས་རང་ཆས་སུ་མངའ་བས། བྱིས་པ་གཞན་ལྟར་འབུ་གྲོག་མ་ཡན་ཆད་བསམ་བཞིན་དུ་བསད་པ་སོགས་གཞན་ལ་འཚེ་བའི་སྤྱོད་པ་ཡེ་ནས་ཡོད་མ་མྱོང༌། ན་མཉམ་བྱིས་པ་རྣམས་དང་ལྷན་དུ་རྩེད་མོ་མཛད་པའི་ཚེ་ཡང་ཕལ་བའི་རྩེད་མོ་ས་འཕེན་རྡོ་འཕེན་ལྟ་བུ་ཡེ་མི་་་མཛད་པར། རྟག་ཏུ་ཕྱག་ཏུ་འཁོར་ལོ་བཟུང་ནས་ཡི་གེ་ཀློག་འདོན་གྱི་ཚུལ་དང༌། དགེ་འདུན་བསྡུ་ཞིང་བོན་སྟོན་པ། གར་འཆམ། དབྱངས་རྟ་སོགས་དང༌། སངས་རྒྱས་སྟོན་པའི་སྐུ་བརྙན་རྣམས་ལ་འདི་དང་འདིའོ་ཞེས་རང་སྟོབས་ཀྱིས་ངོ་སྤྲོད་པ་ སོགས་དོན་དང་ལྡན་ཞིང་ལེགས་པའི་རྟེན་འབྲེལ་དུ་གྱུར་པ་ཁོ་ན་མཛད།
བགྲང་བྱ་ལོ་ཡི་འཁོར་མོ་བདུན་ལོན་ཏེ་སྤྱི་ལོ ༡༩༣༠ ལོར་ཡུལ་དེའི་འདུས་སྡེ་ རིན་སྤུངས་བཀྲ་ཤིས་སྨིན་གྲོལ་གླིང་དུ་བསྐྱལ། དེ་ཡང་ཇི་སྐད་དུ། ཡི་གེ་ནག་པོའི་རྒྱུད་བསླབ་ན། ཤེས་རབ་རིམ་གྱིས་འཕེལ་བར་འགྱུར་ཞེས་གསུངས་པ་ལྟར། འཇིག་རྟེན་ན་ཡོན་ཏན་ཐམས་ཅད་ཀྱི་གཞི་མར་གྱུར་པ་ཡིནཔས། བླ་མ་རིག་འཛིན་སྟོང་་་་རྒྱུང་རྣམ་རོལ་མཆོག་སྤྲུལ་ཤེས་རབ་རྣམ་རྒྱལ་ལམ་སྐུ་ཞབས་རིན་པོ་ཆེ་རིན་སྤུངས་ཨ་ལགས་ཚང་གི་སྐུ་མདུན་ནས་ཡི་གེ་འབྲི་ཀློག་ལ་སྦྱངས། སྐྱབས་འགྲོ་དང༌། སེམས་སྐྱེད། སྙིང་པོ་རྣམ་གསུམ། གསོལ་འདེབས་སོགས་ཁྲི་ཕྲག་རེ་བསགས་ཤིང༌། ཡི་གེ་རྫབ་ཤར་དཀར་ནག་གང་ལའང་ཀློག་འདོན་ཐོགས་མེད་དུ་བྱུང༌། སེལ་གཏོ་ཇུ་ཐིག་ལ་སོགས་རྒྱུ་ཡི་བོན་ལ་ཐུགས་སྦྱངས་ལེགས་པར་མཛད། དགུང་ལོ་བཅུའི་སྟེང་གྲུབ་རྗེ་ཨ་ལགས་མདུན་ནས་ཚངས་སྤྱོད་དགེ་བསྙེན་གྱི་སྡོམ་པ་ལེགས་པར་བཞེས་ཤིང་ཚུལ་མཚན་གཡུང་དྲུང་རྣམ་རྒྱལ་དུ་གསོལ། དེ་ནས་བཟུང་བླ་མ་དཀོན་མཆོག་ཐུགས་རྗེ་ཅན་གྱི་ཐུགས་རྗེའི་གྲིབ་བསིལ་ལ་བརྟེན་ནས་རྒྱུན་པར་བསླབ་པའི་གནས་ཆེ་ཕྲ་མཐའ་དག་ལ་གཞན་གྱིས་རྟིང་བསྐུལ་མི་དགོས་པར་བརྩོན་པ་ཆུ་བོའི་རྒྱུན་ལྟར་ངང་གིས་འཇུག་པས། གཟུར་གནས་བློ་མིག་དང་ལྡན་པ་མཐའ་དག་གིས་མགྲིན་་་་་གཅིག་ཏུ་འདི་ལྟ་བུའི་ན་ཚོད་ཕྲ་མོ་ཞིག་ལ་བཅས་མཚམས་འདི་ལྟར་སྲུང་བ་མཚར་ཞེས་ཡ་མཚན་པའི་ཚད་དུ་བྱེད།
ས་ཕོ་སྟག་གི་ལོ་སྟེ་སྤྱི་ལོ༡༩༣༨ལོར་ཁོང་གི་དགུང་ལོ་བཅོ་ལྔ་ལ་སོན་པའི་གནས་སྐབས་དེར་སྣང་སྟོན་ཟླ་བ་རྒྱལ་མཚན་གྱི་མཛད་རྣམ་ཡང་ཡང་ཐོས་ཏེ། སྔོན་གྱི་ལས་འཕྲོ་ལྟ་བུའི་མི་ཕྱེད་པའི་དད་སྟོབས་ཤུགས་དྲག་གིས་བསྐུལ་བ་ལ་བརྟེན་ནས་རང་གི་སྤུན་མཆེད་བསོད་གོ་དང་མཆེད་གྲོགས་ཁ་ཤས་སོགས་དང་ལྷན་དུ་གཡུང་དྲུང་བོན་གྱི་གདན་ས་གསུམ་གྱི་ཡ་གྱལ། སྐྱབས་མགོན་ཟླ་བ་རྒྱལ་མཚན་གྱིས་ཕྱག་བཏབ་པའི་གདན་ས་འོག་མ་རབ་ལེགས་གཡུང་དྲུང་གླིང་དུ་སློབ་གཉེར་ལ་བྱོན། དགུང་ལོ་བཅུ་བདུན་ཐོག་གཡུང་དྲུང་གླིང་དུ་སླེབ་པའི་ཚེ་དད་པའི་ཤུགས་ཀྱིས་ཡིད་ལ་དགའ་བ་་དང་སྤྲོ་བའི་ཉམས་དྲང་སྲོང་བསམ་གཏན་ལ་མཉམ་པར་བཞག་པ་ལྟ་བུའི་ངང་ཚུལ་སྐྱེས་བྱུང༌། དེ་ནས་བསྟན་པའི་གཙོ་བོ་ལུང་དང་རྟོགས་པའི་བདག་ཉིད་ལ་འདྲིས་་ཤིང་བྱང་ཆུབ་པས་ཐར་པ་དོན་དུ་གཉེར་བའི་སླད་དུ་ཤེས་རབ་གསུམ་གྱི་བསླབ་པའི་གནས་ཀུན་ལ་འཇུག་པར་མཛད། མཁས་ཆེན་བློ་གྲོས་རྒྱལ་མཚན་དང༌། བསྟན་པའི་རྒྱལ་མཚན། དཔོན་སློབ་བསྟན་པ་རབ་རྒྱས་སོགས་ཀྱི་སྐུ་མདུན་ནས་བསྡུས་རྟགས་བློ་གསུམ། ཚད་མ། ཕར་ཕྱིན། ཨ་སྙན་རྫོགས་གསུམ་གྱི་སྔོན་འགྲོ་དངོས་གཞི་དང་རྩ་ཐིག་རླུང་གསུམ་སོགས་མདོ་རྒྱུད་རྒྱ་མཚོའི་བཀའ་ལུང་གི་སློབ་གཉེར་ལ་སྦྱང་་་་་་་བརྩོན་གནང༌།ཚ་རོང་གར་ཤེལ་ཤེས་རབ་ཡེ་ཤེས་དང་སྒང་རི་དཔོན་སློབ་ཚུལ་ཁྲིམས་རྒྱལ་མཚན་སོགས་ཀྱི་སྐུ་མདུན་ནས་བོན་ཕྱི་ནང་གསང་གསུམ། མདོ་སྔགས་སེམས་གསུམ། ཨ་སྙན་རྫོགས་གསུམ། སྒོས་སུ་གླིང་དེའི་བཤད་སྒྲུབ་འདུས་སྡེ་རུ་མཚན་ཉིད་ཀྱི་ཤེས་བྱའི་གནད་མཐའ་དག་ལ་བྱང་ཆུབ་པར་མཛད།
སྤྱི་ལོ༡༩༤༨ལོ་སྟེ་དགུང་ལོ་ཉེར་ལྔའི་ཐོག་གཡུང་དྲུང་གླིང་དུ་རྒྱལ་རོང་བྲག་་་སྟེང་ལྷ་བཟོ་ནམ་མཁའ་བསྟན་འཛིན་དང་ལྷན་དུ་དགེ་བའི་བཤེས་གཉེན་ཆེན་མོའི་་མཚན་རྟགས་བཞེས། ཡིན་ན་ཡང་རྗེ་བཙུན་འདི་ཉིད་ཀྱིས་ཕྱོགས་གཅིག་ཁོ་ན་ཙམ་ཤེས་པའི་ང་རྒྱལ་རིང་དུ་སྤངས་ཏེ། ཇི་སྐད་དུ། མཁས་པ་ཡོན་ཏན་གྱིས་མི་ངོམས་ཞེས་པའི་དཔེ་བཞིན་གཞན་སྡེའི་ལུགས་ལའང་ཐོས་བསམ་ངེས་པར་བྱེད་དགོས་པའི་ཐུགས་འདུན་ལ་བརྟེན་ནས་ལོ་དེར་ལྷ་སའི་དཔལ་ལྡན་འབྲས་དཀར་སྤུངས་པའི་ཆོས་སྡེར་ཕེབས། དེར་སྔར་སྲོལ་བཞིན་ཆོས་སྡེའི་བཤད་སྒྲུབ་མཚན་ཉིད་ཀྱི་ཟིང་ཆུའི་ཁང་ཚན་དུ་ཞུགས་ནས་ཤེས་བྱའི་དཀྱིལ་འཁོར་ཡོངས་སུ་རྫོགས་པའི་སོག་པོའི་དགེ་བཤེས་ངག་དབང་ཉི་མ། སྦྱིན་པ་རྒྱ་མཚོ། ཐུབ་བསྟན་ཉི་མ། ཚུལ་ཁྲིམས་རྒྱ་མཚོ་སོགས་ཀྱི་ཞབས་པད་སྤྱི་བོར་བླངས་ཏེ་གཞུང་བཀའ་པོད་ལྔའི་དོན་མཐའ་དག་ཐུཌ་ཀྱི་བུམ་བཟང་དུ་གང་བྱོས་སུ་བླངས། དེ་ཡང་སློབ་དཔོན་ངག་དབང་ཉི་མ་སོཌ་ཀྱིས་གཞུང་གང་ཞིག་ཁྲིད་ཀྱང་དེའི་དོན་མཐའ་དག་རྡོ་རུས་འཕྲད་པ་བཞིན་རྒྱས་བཤད་མཛད་པ་དང༌། སློབ་དཔོན་ཐུབ་བསྟན་ཉི་མ་སོགས་ཀྱིས་ཐལ་སྦྱོར་ཁོ་ནའི་སྒོ་ནས་་་གཞུང་གི་དོན་དང་སྒོས་སུ་དཀའ་བའི་གནད་རྣམས་རྒྱུ་མ་ཕུ་འདེད་ཀྱི་ཚུལ་གྱིས་བརྡར་ཤ་བཅད། དམ་པ་ཉིད་ནས་གུས་རྟག་གཉིས་ཀྱི་བརྩོན་པ་ལྷུར་བཞེས་ཏེ་འཕྲད་པར་དཀའ་བའི་སློབ་དཔོན་གང་དག་གི་དྲུང་ནས་ཉིན་མཚན་ཁོར་མོ་ཡུག་ཏུ་གསན་བསམ་མཛད་པས་མཁས་པའི་མཚན་སྙན་རབ་ཏུ་རྒྱས། དེ་ལྟར་དམ་པ་མཆོག་ཉིད་སྤྱི་ལོ༡༩༤༨ལོ་ནས༡༩༥༨ལོའི་བར་ལོ་འཁོར་བཅུའི་རིང་ལ་དགེ་ལྡན་པའི་གྲྭ་སར་འགྲིམས་ཏེ་གཞུང་ཆེན་བཀའ་པོད་ལྔ་ལ་ཐོས་བསམ་རྩེ་གཅིག་ཏུ་མཛད་ནས། འཆད་རྩོད་རྩོམ་པའི་ཡོན་ཏན་བླ་ན་མེད་པས་གཟུར་གནས་མཁས་དབང་མང་པོའི་ཡིད་དབང་ཕྲོགས་པར་གྱུར། དམ་པ་ཁོང་གི་འཚོ་རྐྱེན་ཐད་ལ་སྤུན་མཆེད་བསོད་གོ་ལྷ་སར་གནས་བཅས་ཡོད་པས་ཁོང་ལ་འཚོ་བའི་མཐུན་རྐྱེན་གང་ལྕོགས་སྦྱར་བྱུང་་་བས་གཡུང་དྲུང་གླིང་དང་འབྲས་སྤུངས་སོགས་སུ་བཞུགས་སྐབས་སྐུ་ངལ་དེ་ཙམ་ཆེན་པོ་མ་བྱུང་སྐད། ཡིན་ན་ཡང། མ་འགོར་བར་སྔར་མེད་དུས་ཀྱི་འགྱུར་བ་ཆེན་པོ་ཞིག་ཐོལ་གྱིས་ལྷགས་དེ། ཆོས་གྱི་སློབ་གཉེར་གྱི་མཚམས་བཞག་དགོས་བྱུང༌། མཆེད་གྲོགས་དཔོན་སློབ་ཚང་མར་བྱ་ཚང་ལ་འུར་རྡོ་འཕངས་པ་དང་སྲན་ཕུང་ལ་ དབྱུག་པས་བསྣུན་པ་ལྟར་སོ་སོར་བཏོར། ལ་ལ་རང་ཡུལ་ཤར་ཁོག་ཏུ་ལོག ལ་ལ་ཡུལ་ཁམས་གཞན་ཏུ་བསྐྱོད། དམ་པ་མཆོག་ཉིད་ནི་རྒྱ་གར་འཕགས་པའི་ཡུལ་དུ་སློབ་གཉེར་དུ་ཕེབས།
སྤྱི་ལོ༡༩༥༩ལོར་འཕགས་ཡུལ་ཨ་སམ་མངའ་སྡེའི་ཁོངས་གཏོཌ། སྦག་ས(Buxa)ཆོས་སྒར་དུ་སྦྱང་འཕྲོར་ལུས་པའི་མཚན་ཉིད་ཀྱི་གཞུང་ལུགས་ཁག་ལ་སྦྱང་བརྩོན་གནང༌། ལྷ་རམས་པའི་མཚན་རྟགས་གཏད་པའི་ཆེད་དུ་ལོ་འགའི་རིང་མངོན་པ་གོང་འོག་དང་འདུལ་བའི་རྒྱ་གཞུང་ཆེན་མོ་རྣམས་གཙོ་བོར་བཟུང༌། བོད་ཀྱི་མཁས་པ་སྔ་ཕྱིའི་གཞུང་ཞིབ་གཟིགས་དང༌། མཛོད་འདུལ་གྱི་རྩོད་པ་མཉམ་འགྲོ་བྱས་ཏེ་འགྲེལ་བ་དོན་གསལ། བྱམས་ཆོས་སྡེ་ལྔ། དམིགས་བརྟགས། ཉི་ཤུ་པ། སུམ་ཅུ་པ། མཛོད་རྩ། མདོ་རྩ་བ། གྲུབ་མཐའ་རྩ་བ། ཀུན་གཞི་རྩ་བ་སོགས་སྐྱོར་་་སྦྱངས་འབད་བརྩོན་ཇི་ནུས་བགྱིས་ཏེ་སློབ་གཉེར་གྱི་འབྲས་བུ་མི་དམན་བ་བྱུང་བས་དཔོན་སློབ་ཚང་མས་ཁོང་ལ་བརྩོན་འགྲུས་གོང་འཕེལ་ཞེས་མིང་བཏགས།
སྤྱི་ལོ༡༩༦༦ལོར་ཟླ་བ་བརྒྱད་ཀྱི་རིང༌། རྒྱ་གར་བྱང་ཕྱོགས་ཡུལ་མཱ་སུ་རི(Mussoorie)ལ་མཚན་ཉིད་རིག་པའི་ལོ་རྒྱུས་ལ་ཟབ་སྦྱོང་མཛད་དེ་ཕྱིར་སྦག་ས་ཆོས་སྒར་དུ་ཕེབས། རྗེས་སུ་ལོ་འགའི་རིང་སྦག་ས་ནས་ཡང་ཕར་ཚད་འདུལ་མངོན་དབུ་སྡོམ་ལ་ཐོས་བསམ་མཛད་ཅིང་དགེ་ལྡན་ཆོས་སྒར་གྱི་རྩོད་གྲྭ་ཀུན་ལ་དམ་བཅའ་མཛད་དེ་ཕ་རོལ་གྱི་རྒོལ་བའི་ཚོགས་ལས་རྣམ་པར་རྒྱལ།
བོད་རབ་བྱུང་བཅུ་དྲུག་པའི་ས་ཕོ་སྤྲེལ་ལོ་སྟེ་སྤྱི་ལོ༡༩༦༨ལོའི་དགའ་ལྡན་སྨོན་ལམ་ཆེན་མོའི་སྐབས། ཁོང་མཁས་མང་འདུས་པའི་རྒྱ་མཚོའི་དབུས་སུ་རྩོད་རྒྱུགས་དམ་བཅར་བཞུགས་ནས་ལྷ་རམས་པའི་དགེ་བཤེས་ཀྱི་མཚན་རྟགས་བཞེས་པས་་་་་བརྒལ་རྟགས་རིག་པའི་གནས་ལ་ཕུལ་དུ་ཕྱིན་པས་ཀུན་གྱིས་བསྔགས་བརྗོད་ཀྱི་རོལ་མོ་དཀྲོལ།
༡༩༦༩ལོ་ནས༡༩༧༡ལོའི་བར་ལོ་འཁོར་གསུམ་གྱི་རིང་ཝཱ་རཱ་ཎ་སཱིའི་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་དུ་སློབ་གཉེར་གནང་སྟེ་ཨ་ཅཱརྱ་ཡི་ཕྱག་འཁྱེར་བཞེས།
༡༩༧༡ལོ་ནས༡༩༧༦ལོའི་བར་དྷི་ར་དྷཱུན(Dehra Dun)ཀེ་ལེ་མེན་ཊའུན(Clement Town)བཀྲ་ཤིས་འཁྱིལ་དགོན་པ་རུ་མཚན་ཉིད་ཀྱི་དཔེ་ཁྲིད་གནང་སྟེ་བཞུགས།
༡༩༧༧ལོར་ཧི་མ་ཅལ(Himachal)མངའ་སྡེའི་ཁོངས་གཏོགས་བོན་གཞིས་ཐོབ་རྒྱལ་གསར་པའི༧དཔལ་གཤེན་བསྟན་སྨན་རིའི་གླིང་དུ་ཕེབས། ལོ་ཤས་རིང་དགུན་དུས་དྷི་ར་དྷཱུན(Dehra Dun)ཀེ་ལེ་མེན་ཊའུན(Clement Town)གྱི་བཀྲ་་ཤིས་འཁྱིལ་དགོན་་པར་བཞུགས་ཤིང༌། དབྱར་དུས་ཕྱིར་དགོན་པར་ཕེབས་ཏེ་དོན་གཉེར་ཅན་ཚོར་དཔེ་ཁྲིད་གནང༌།
ཕྱིས་སུ༡༩༧༨ལོར༧དཔལ་གཤེན་བསྟན་སྨན་རིའི་གླིང་དུ་བཤད་གྲྭ་བཙུགས་པ་ནས་བཟུང༌། གཡུང་དྲུང་བོན་གྱི་བཤད་སྒྲུབ་འདུས་སྡེའི་མཚན་ཉིད་རྗེ་བཙུན་རིན་པོ་ཆེ་མཆོག་གིས་ཐུགས་འགན་བཞེས་ཤིང་དགོན་པར་གཏན་བཞུགས་ཀྱིས་མདོ་ཕྱོགས་ཀྱི་ཟུར་ཁྲིད་མང་ཆེ་བ་ཁོང་གིས་གནང༌། དེ་ཡང། སྤྱི་ལོ༢༠༠༤ལོར་སྨན་རིའི་མཁན་ཆེན་རིན་པོ་ཆེ་མཆོག་འབར་ཁམས་ལ་ཕེབས་དུས་ཁོང་གི་ཞལ་ནས“སྨན་རིའི་གླིང་གི་བཤད་སྒྲུབ་འདུས་སྡེ་ཡུན་དུ་བརྟན་ཅིང་འཕྲིན་ལས་ཅི་བཞེད་ཐམས་་ཅད་ཡོངས་སུ་འགྲུབ་པ་ནི་དགེ་བཤེས་ལགས་ཁོང་གི་དྲིན་ཡིན”ཞེས་གསུངས་མྱོང༌། རང་ལུགས་རྗེ་མཉམ་མེད་ཆེན་པོའི་གཞུང༌། དབུ་མ། ཕར་ཕྱིན། འདུལ་བ། སྲིད་པ་མཛོད། ཚད་མ་བཅས་འཕྲུལ་སྒྲོན་རྣམ་ལྔ་དང༌། ཀུན་མཁྱེན་ཉི་མའི་བསྡུས་གྲྭ་་དང་ཕར་ཕྱིན་སོགས་ཁྲིད་གཞི་གཙོ་བོར་བཟུང་ཞིང༌། ཞར་བྱུང་དུ་གཞན་སྡེའི་གཞུང་ལུགས་ཀྱང་ཉུང་ངུ་རེ་ཟུར་འདེགས་ཀྱི་ཚུལ་དུ་ཁྲིད། ཁོང་གི་ཞལ་ནས“སྤྱིའི་ཆ་ནས་གཞན་སྡེ་དང་རང་ལུགས་ཀྱི་གཞུང་གི་འགྲོ་སྟངས་ལ་ཁྱད་མེད་ཀྱང༌། རང་་ལུགས་ཀྱི་ཡིག་ཆའི་ཁྲོད་ཐུན་མིན་གྱི་ཁྱད་བོན་ཡང་མང་པོ་འདུག དེར་བརྟེན་ཁོ་་་བོར་རང་ལུགས་ཀྱི་ཡིག་ཆར་རྒྱུས་ཆེར་མེད་པའི་རྐྱེན་གྱིས་ཁ་གསལ་གཏིང་གསལ་ཞིག་འཁྲིད་རྒྱུ་ཁག་པོ་རེད”ཅེས་གསུངས།
ཉིན་ལྟར་ཆུ་ཚོད་བཞིའི་རིང་ལ་དཔེ་ཁྲིད་གནང་ཞིང༌། བར་གསེང་གང་ཡོད་ལ་འཆད་རར་ཕེབས་ཏེ་སློབ་གཉེར་བ་ཚོའི་ལུས་ཀྱི་རྣམ་འགྱུར་ཡན་ཆད་ལ་དག་ཐེར་མཛད། དཔེ་ཁྲིད་སྐབས་སུའང་བླ་མའི་རྣམ་ཐར་དང༌། བསླབ་བྱ། གྲྭ་ས་གོང་འོག་གི་འགྲོ་སྟངས། སྒྲིག་ཁྲིམས་སོགས་མང་དུ་གསུངས། དེ་ལྟར་རྒྱུན་དུ་སློབ་གཉེར་བའི་ལུས་ངག་གི་བྱ་བར་ཐུཌ་སྣང་ཆེན་པོ་གནང་ཞིང་ཐུགས་སྣང་དུ་མི་འགྲོ་བའི་རིགས་བྱུང་ཚེ་ཐད་ཀར་བཀའ་བཀྱོན་གནང་བ་དང་སྐབས་རེར་ཕྱག་འཇུག་ཀྱང་གནང་སྟེ་ལེགས་ལམ་དུ་འཛུད་པའི་ལས་ལ་རྟག་ཏུ་གཞོལ་བར་གྲགས་པས། སློབ་གཉེར་བ་་་་་ཙམ་དུ་མ་ཟད་བཤད་སྒྲུབ་འདུས་སྡེའི་སྒྲིག་ཁོངས་སུ་མི་གཏོགས་པའི་གྲྭ་བ་རྣམས་་ཀྱང་ཁོང་ལ་ཧ་ཅང་ཞེད་སྣང་བྱེད་པར་གྲགས།
ཁོང་གི་ཐུགས་གཤིས་སྐོར་ལ་སྨན་རིའི་དཔོན་སློབ་འཕྲིན་ལས་ཉི་མ་རིན་པོ་ཆེ་མཆོག་ནས “སྐབས་རེར་དཔེ་ཁྲིད་བྱེད་སྐབས་ཁྲིད་མཚམས་ངག་རྒྱུགས་འབུལ་མ་་ཐུབ་པ་སོགས་བྱུང་ཚེ་སྐབས་རེར་ཕྱག་འཇུག་གནང་བའང་ཡོད་ཅིང༌། རྒྱུན་དུ་སློབ་གཉེར་ལ་དོ་སྣང་དང་བརྩོན་འགྲུས་སྐྱེད་མཁན་ཞིག་གིས་འཐུས་ཤོར་ཅུང་ཙམ་བཏང་ནའང་བཀའ་བཀྱོན་དང་ཕྱུག་འཇུག་གནང་གི་རེད། དེ་མིན་སློབ་གཉེར་ལ་འདུན་པ་མེད་མཁན་ཚོར་དེ་ཙམ་དམ་དྲག་མི་བྱེད་པར། ཁོང་ཚོར་སྙིང་རྗེ། རང་བཞིན་གཤིས་ཀའི་ཐོག་ནས་མ་བྱུང་བ་རེད་གསུངས་ནས་བཏང་སྙོམས་སུ་འཇོག་པ་དང༌། ཡང་སྐབས་འགའ་རེར་སྤོབས་པའི་གཟེངས་འདེགས་ཕྱིར་དེ་དག་ལ་བསྟོད་རའང་གཏོང་གི་རེད། ཁོང་ཐུགས་ཁྲོ་སྐྱེན་པོ་ཡོད་ཀྱང་དེ་མ་ཐག་དགོངས་པ་དང་་སྟེ་འདི་ཕྱིའི་ལམ་སྟོན་ཁྱད་དུ་ཟབ་པ་གནང་སྲོལ་ཡོད། དཔེ་ཁྲིད་སོགས་ཀྱི་སྐབས་་སུ་ཕྱག་འཇུག་གནང་ནས་བཞུགས་གདན་དུ་འཁོད་མ་ཐག་དགོངས་དག་གསུང་གི་རེད། དེ་ནི་ཁོང་གི་ཐུན་མོང་མ་ཡིན་པའི་ཐུགས་གཤིས་ཤིག་ཡིན་ཞེས་ཞལ་ནས་དངོས་སུ་གསུང་གི་འདུག”ཅེས་གསུངས་བྱུང༌།
ཡང་ནམ་རྒྱུན་ཁོང་གི་དངོས་སློབ་རྣམས་དང་སྐབས་དེར་བཤད་སྒྲུབ་འདུས་སྡེའི་ཁོངས་སུ་ཡོད་མཁན་ཚོའི་བཤད་སྲོལ་ལ་གཞིགས་ན། སྐབས་རེར་དམ་བཅའ་ཆེན་མོའི་སྐབས་ལན་ཡག་པོ་མ་བརྒྱབ་ན་བཀའ་བཀྱོན་དང་ཕྱག་འཇུག་གནང་བ་་་དང༌། དེའི་རྐྱེན་གྱིས་བདུན་ཕྲག་དམ་བཅར་འདུག་མཁན་ཚོས་ཀྱང་ལན་རྒྱག་སྐབས་གཟབ་ནན་བྱེད་ཀྱི་ཡོད་འདུག རིགས་ལམ་པས་རྟགས་གསལ་གནད་འགག་ཅན་ཞིག་བཏང་ན། དམ་བཅའ་བར་ལན་རྒྱག་རོགས་བྱས་ཏེ་རིགས་ལམ་པར་རིག་པའི་རྩལ་ཅི་ཙམ་འདོན་རྒྱུ་ཡོད་པ་བཏོན་དུ་འཇུག་ཅིང༌། དེ་བཞིན་དུ་དམ་བཅའ་བས་ལན་ཡག་པོ་བརྒྱབ་ན་རིགས་ལམ་པར་རོགས་བྱས་ཏེ། དམ་བཅའ་བའི་རིགས་པའི་ཁུངས་འབྲུ་བའི་ཐབས་ལམ་སྣ་ཚོགས་སྤྱོད་པ་ཡིན་འདུག
ཁོང་གིས“རྒྱལ་བ་མཉམ་མེད་ཆེན་པོའི་བསྟན་པ་འདི་འཆད་ཉན་གྱིས་བསྐྱང་དགོས་ཤིང༌། འཆད་ཉན་ནི་བསྟན་པའི་སྙིང་པོ་མར་ཁུ་ལྟ་བུ་ཡིན”ཞེས་གསུངས་་་ཤིང༌། གཞུང་གང་ཡིན་ཀྱང་མཁྱེན་རབ་ཀྱི་སྟོབས་ཀྱིས་དཔེ་ཀློག་ཙམ་ལ་བརྟེན་ནས་ཀྱང་དོན་ཕལ་ཆེར་ཐུགས་ལ་འཆར་བ་ཞིག་ཡོད་ཀྱང༌། དེ་ཙམ་གྱིས་ཆོག་ཤེས་མི་བྱེད་པར་སྐབས་སུ་གང་བབས་ཀྱི་ཐལ་ཕྲེང་ཟུར་བཀོལ་དང་པོ་ཏི་རང་རང་གི་རྩ་བ་རྣམས་ཐུགས་ལ་བཟུང་སྟེ་གཤར་སྦྱངས་ལ་བརྩོན་པ་ཆུ་བོའི་རྒྱུན་བཞིན་འབད་དགོས་ཞེས་རྒྱུན་དུ་སློབ་གཉེར་བ་རྣམས་ལ་བསླབ་སྟོན་གནང་ལ། ནམ་རྒྱུན་འཆད་ཉན་དང་དཔེ་གཟིགས་སོགས་ལས་འཇིག་རྟེན་གྱི་བྱ་གཞག་དང་ཆབ་སྲིད་སོགས་ལ་ཐེ་གཏོགས་གཏན་ནས་མི་གནང་བ་མ་ཟད། དེ་རིགས་ལ་ཐུགས་དགྱེས་མཉེས་ནམ་ཡང་གནང་གི་མེད།
དེ་དུས་རྒྱལ་ཁབ་ཕྱི་ནང་གི་གཞིས་བྱེས་བོད་མིའི་བར་འགྲོ་འོང་གི་འབྲེལ་ཟམ་ཆད་པས་དགོན་པར་མཚན་ཉིད་ཡིག་ཆའི་མཐུན་རྐྱེན་དེ་ཙམ་མེད་པར་བརྟེན། ༧རྗེ་སྨན་རི་བའི་ཡོངས་འཛིན་དཔོན་སློབ་བསྟན་འཛིན་རྣམ་དག་རིན་པོ་ཆེ་མཆོག་གིས་བཀའ་ལུང་ཡང་ཡང་གནང་བ་དང༌། བཤད་སྒྲུབ་འདུས་སྡེའི་ལས་སྣེ་ལྷན་རྒྱས་ཀྱིས་ཀྱང་འབྲི་ཤོག་སྨྱུ་གུ་སོགས་མང་པོ་ཕུལ་ཏེ་རེ་བསྐུལ་ཞུས་པ་བཞིན་སྔར་རྗེས་སུ《 དགེ་འདུན་ཉི་ཤུའི་རྣམ་གཞག 》དང༌། 《 བསམ་གཟུགས་འབྲིང་བོའི་རྣམ་གཞག 》《 རྟེན་འབྲེལ་གྱི་རྣམ་བཤད་ལུང་རིགས་བང་མཛོད། 》《 བློ་རིག་གི་རྣམ་གཞག་ཉུང་གསལ་ལེགས་བཤད་དགའ་སྟོན་གཤེན་བསྟན་པད་ཚལ》སོགས་ལྗགས་རྩོམ་མཛད་ཅིང་ཕྱིས་སུ་བོད་ནས་བོན་སྔ་རབས་དང་ཕྱིས་ཀྱི་མཁས་པ་ཚོས་མཛད་པའི་ཡིག་ཆ་ཁག་༧དཔལ་གཤེན་བསྟན་སྨན་རིའི་གླིང་དུ་མ་འབྱོར་གྱི་བར་དུ་འདི་དག་ཟུར་ཁྲིད་བྱས་ཏེ་སློབ་གཉེར་བར་ཤིན་ཏུ་སྨན་པའི་མཛད་པ་བསམ་གྱིས་མི་ཁྱབ་པ་བསྐྱངས།
སྤྱི་ལོ༡༩༨༩ལོར་བཀྲ་ཤིས་འཁྱིལ་དུ་ཕེབས་ཏེ་དེར་ཡུན་རིང་ཙམ་དུ་བཞུགས་་ནས་མཛོད་དང་ཚད་མ་སོགས་དཔེ་ཁྲིད་གནང༌། ཕྱིས་སུ་སླར༧དཔལ་བཤེན་བསྟན་སྨན་རིའི་གླིང་དུ་ཕེབས་ཏེ་དུས་ཡུན་གང་འཚམས་བཞུགས། སྐབས་འདི་ཡས་མས་ཤིག་ལ་རྒྱ་གར་ལྷོ་ཕྱོགས་གདན་ས་འབྲས་སྤུངས་ནས་གདན་ཞུའི་ཡི་གེ་མང་པོ་ཕུལ་བ་མ་ཟད། བསུ་མི་ཡང་ཆེད་བཅར་ཞུས་ཀྱང་ཁོང་གིས་ནམ་ཡང་ཞལ་བཞེས་མ་གནང་བར་རྒྱལ་བ་སྨན་རི་བའི་བཤད་སྒྲུབ་ཀྱི་བསྟན་པ་འདི་ལ་ཐུགས་བསམ་བཞེས་ཏེ་བསྟན་པ་ལ་ཞབས་ཞུ་བླ་མེད་མཛད།
སྐབས་ཤིག་སྙུང་གཞི་འགའ་ཞིག་གི་རྐྱེན་ལ་བརྟེན་ནས་ཁོང་གི་དགོངས་པར་་རང་ཡུལ་དུ་ལོག་རྒྱུའི་ཐུགས་འདུན་འཁོར། ཁོང་གིས“ད་ང་ལ་ན་ཚ་ཡང་མང་ཙམ་འདུག དེ་བས་བོད་ལ་ལོག་འགྲོ་རྒྱུ་ཡིན། སྔར་གཡུང་དྲུང་གླིང་དང་སྐྱབས་མགོན་ཟླ་བ་རྒྱལ་མཚན་བསམ་སྟེ་ཕ་ཡུལ་རྒྱབ་ཀྱིས་ཕྱོགས་ནས་ཡོང་བ་ཡིན། ད་ཐོད་པ་འཇོག་སའང་གཡུང་དྲུང་གླིང་དུ་བྱུང་ན་ངའི་འདོད་དོན་དེ་གས་གྲུབ་པ་ཡིན”ཞེས་གསུངས་ཏེ་ཕེབས་འདོད་གནང་བར་བརྟེན། གྲྭ་ཚང་ལས་སྣེས་བལ་ཡུལ་དུ་ཕེབས་སྐྱེལ་ཞུས།
དེ་ནས་ལྷ་ས་བརྒྱུད་དེ་འཁྲུངས་ཡུལ་མདོ་སྨད་ཤར་ཁོག་ཏུ་ཕེབས་སྐབས་དགའ་མལ་དགོན་ཆེན་དུ་གདན་འདྲེན་ཞུས། དེ་ནས་རིན་སྤུངས་དགོན་པར་ཕེབས་ཏེ་ལོ་གཅིག་ཙམ་གྱི་རིང་ལ་དགོན་པ་དེ་གར་བསྡུས་གྲྭ་དང༌། རྟགས་རིགས། བློ་རིགས་་སོགས་དཔེ་ཁྲིད་གནང༌། སླར་ཡང་དགའ་མལ་དགོན་པས་གདན་འདྲེན་ཞུས་ཏེ་་་་དེར་ལོ་གཉིས་ཙམ་ལ་བསྡུས་གྲྭ་དང༌། རྟགས་རིགས། བློ་རིགས་སོགས་དཔེ་ཁྲིད་གནང༌། མཐར་བོད་རབ་བྱུང་བཅུ་བདུན་པའི་མེ་མོ་གླང་ལོ་སྤྱི་ལོ༡༩༩༧ལོར་དགལ་མལ་དགོན་ཆེན་དུ་དགོངས་པ་རྫོགས་སོ།།
མཛད་རྣམ་མདོར་བསྡུས་འདི་ནི་སྨན་རི་གླིང་གི་སྣང་རྒྱལ་ཤེས་རབ་དགེ་ལེགས་ཀྱིས་བརྩམས་པའི་དགེ་བཤེས་མཛད་རྣམ་མདོར་བསྡུས་ཞེས་པར་དཔྱད་གཞིའི་ཡིག་ཆ་བྱས་ནས་ཕྲན་རང་ཉིད་སྔར་རྗེ་བཙུན་རིན་པོ་ཆེ་མཆོག་གི་དྲུང་དུ་ཡོད་སྐབས་བཅར་འདྲི་ཐན་ཐུན་བྱུང་བ་གཉིས་གོ་བསྡུར་ཏེ་སྦྱར་་བ་ཡིན་ལ། སྔ་ཕྱིར་གཡུང་དྲུང་གླིང་དང༌། འབྲས་སྤུངས། སྦག་ས་་སོགས་སུ་སློབ་གཉེར་དང་དཔེ་ཁྲིད་གནང་བའི་གནས་སྐབས་ཀྱི་མཛད་པ་ཞིབ་ཕྲ་བཀའ་འདྲི་ཞུ་ཡུལ་མ་རེག་པར་་བརྟེན་བློ་ཕམ་ངང་སྤྱི་བཤད་ཙམ་དུ་འཇོག་དགོས་བྱུང་བས།མཛད་འཕྲིན་གལ་ཆེན་ཁག་ཅིག་ཆད་པའམ་ཡང་ན་འགོད་ནོར་ཤོར་བ་ཡོད་ངེས་པས་རྒྱུས་ཡོད་སྤྱི་དང༌། ཁྱད་པར་ཁོང་རང་གི་གསུང་གི་བདུད་རྩིས་བསྐྱངས་པའི་རྒྱུད་འཛིན་བུ་སློབ་རྣམས་ཀྱིས་ལོ་རྒྱུས་ཀྱི་གལ་ཆེའི་རང་བཞིན་ལ་དགོངས་ཏེ་ངེས་པར་དུ་ཁ་གསབ་དག་བཅོས་ཀྱི་དགོངས་འཆར་ལྷུག་བརྗོད་ཡོང་བར་ཞུ་ཞུ།
ཞེས་རྨོངས་རྟུལ་ཆུ་མདོ་པད་མ་བཀྲ་ཤིས་སམ་མིང་གཞན་བཀྲ་ལོ་ཞེས་འབོད་པས་བྲིས་པའོ། ། དགེའོ། །


text:
༄༅།། ྋསྐྱབས་མགོན་ཀིརྟི་རིན་པོ་ཆེ་མཆོག་གིས་འཕགས་ཡུལ་ཀིརྟིའི་བྱེས་པ་གྲྭ་ཚང་གི་བླ་སྤྲུལ་དགེ་སློབ་ཡོངས་ལ་ཕར་ཕྱིན་དབྱར་ཆོས་དང་འབྲེལ་བའི་ཐད་བསྩལ་པའི་ལམ་སྟོན་གསུང་བཤད།
༄༅།། དེ་རིང་རྣམ་པ་ཚོར་དམིགས་བསལ་མང་པོ་ཞུ་རྒྱུ་མེད། སྔོན་མ་གྲྭ་ཚང་གི་ལས་དོན་ཡོངས་རྫོགས་ཀྱི་འགན་ཁུར་བའི་སྐབས་གནས་ཚུལ་མང་པོའི་ཐོག་ངས་སྐད་ཆ་ཤོད་དགོས་ཀྱི་ཡོད་ནའང༌། དེང་སང་གྲྭ་ཚང་གི་འགན་ཁུར་ཡོངས་རྫོགས་ལས་ཀྱི་སྣེ་མོ་པ་རྣམས་ཀྱིས་འཐུས་ཤོར་མེད་པར་འགན་ལེན་ཐུབ་ཀྱི་ཡོད་དུས། དམིགས་བསལ་སྐད་ཆ་མང་པོ་ཤོད་དགོས་པ་མ་མཐོང༌། ཉིན་ཤས་གོང་འདི་གའི་སློབ་སྤྱིས་གྲྭ་ཚང་གི་ཕར་ཕྱིན་དབྱར་ཆོས་ཚུགས་ལ་ཉེ་བའི་སྐབས་འདི་དང་བསྟུན་ནས་རིན་པོ་ཆེས་ལམ་སྟོན་གསུང་བཤད་ཅིག་གནང་ཐུབ་ན་ཞེས་ཞུས་བྱུང་བས། ད་རེའི་གོ་སྐབས་འདི་དང་བསྟུན་ནས་ངས་ཚིག་འགའ་ཤས་ཤིག་བཤད་ན་བསམས་པ་ཡིན།
ཕ་ཡུལ་གྱི་འབྲེལ་ཡོད་གདན་ས་ཆེ་ཁག་རྣམས་སུ་བཅའ་ཡིག་གསར་པའི་དགོངས་དོན་ལག་བསྟར་བྱས་ཏེ་ཕར་ཕྱིན་དབྱར་ཆོས་དངོས་སུ་ཚུགས་ནས་ལོ་འགའ་ཤས་མ་གཏོགས་ཕྱིན་མེད། འདི་གར་གྲྭ་ཚོགས་ཆུང་ནའང་ཕར་ཕྱིན་དབྱར་ཆོས་ཚུགས་ཨེ་ཐུབ་ཀྱིས་འབད་བརྩོན་བྱས་ཏེ་ད་ལྟའི་བར་དབྱར་ཆོས་ཐེངས་གཉིས་ཚུགས་ཐུབ་པ་བྱུང་ཡོད། ང་ཚོས་དཀའ་ངལ་མང་པོ་ལ་གདོང་ལེན་བྱས་ཏེ་ཕར་ཕྱིན་དབྱར་ཚོས་ཚུགས་དགོས་པའི་དམིགས་ཡུལ་གཙོ་བོ། ངས་སྔོན་མ་ནས་ལན་མང་པོ་བཤད་མྱོང་བ་ལྟར་མང་ཆེ་བས་གསལ་པོར་ཤེས་ཀྱི་ཡོད་ངེས་རེད། ཕྱི་རུ་ཉན་ཐོས་སྤྱོད་པས་ཞི་ཞིང་དུལ། །ནང་དུ་རིམ་གཉིས་རྣལ་འབྱོར་གདེང་དང་ལྡན། །མདོ་སྔགས་ལམ་བཟང་འགལ་མེད་གྲོགས་སུ་འཁྱེར། །བློ་བཟང་རྒྱལ་བའི་བསྟན་པ། །ཞེས་གསུངས་པ་ལྟར་གྱི་བློ་བཟང་རྒྱལ་བ་གཉིས་པའི་མདོ་སྔགས་ཟུང་འབྲེལ་གྱི་བསྟན་པ་རིན་པོ་ཆེ་གསེར་སྦྱངས་བཙོ་མ་ལྟ་བུ་འདི་ཉིད་གཏིང་ཟབ་པོའི་སྒོ་ནས་ཤེས་པ་དང༌། གཞུང་ཆེན་མོའི་ཚིག་དོན་གཉིས་ཀར་གཏིང་ཕྱིན་པའི་གོ་བ་ཡང་དག་པ་ཞིག་ལེན་ཐུབ་པའི་ཆེད་དུ་རེད། དྲང་ངེས་ཀྱི་གཞུང་འདི་ལ་བརྩོན་འགྲུས་ཆེན་པོའི་སྒོ་ནས་སྦྱངས་པ་གནད་དུ་སྨིན་པ་ཞིག་བྱ་ཐུབ་པ་ཡིན་ན། གཞུང་ཆེན་མོར་ལྟ་བའི་སྐབས་དམིགས་བསལ་གྱི་ཕན་ཐོགས་ཐུན་མོང་མ་ཡིན་པ་ཞིག་ཡོང་གི་རེད་ཅེས་སྔོན་མ་ཡོངས་འཛིན་ཤག་སྐོར་མཁན་རིན་པོ་ཆེ་ཉི་མ་རྒྱལ་མཚན་སོགས་དགེ་བའི་བཤེས་གཉེན་རྣམས་ཀྱིས་རྒྱུན་པར་བཀའ་གནང་གི་ཡོད། རྗེའི་ལེགས་བཤད་དྲང་ངེས་ཀྱི་གཞུང་འདི་དཔྱིས་ཕྱིན་པ་ཤེས་པ་ཡིན་ན་མཚན་ཉིད་ཀྱི་གཞུང་ཡོངས་རྫོགས་དང༌། ལྷག་པར་ཡང་དག་པའི་ལྟ་བའི་གནད་ཀུན་ལ་མིག་ཕྱེ་བ་ལྟ་བུའི་གཅིག་ཤེས་ཀུན་གྲོལ་ཞིག་ཡོང་གི་རེད་ཅེས་ཉམས་མྱོང་ཅན་གྱི་མཁས་པ་ཚོའི་གསུང་རྒྱུན་ལ་ཡོད།
ང་ཚོའི་ཕ་ཡུལ་གྱི་གདན་ས་ཁག་གི་སྔོན་བྱོན་དགེ་བའི་བཤེས་གཉེན་བཀའ་དྲིན་ཅན་རྣམས་ཀྱིས་རྗེ་རིན་པོ་ཆེའི་དྲང་ངེས་ལེགས་བཤད་སྙིང་པོ་ནི། རྗེ་བླ་མའི་ལྕགས་གཞུ་དང་ལྕགས་མདའ་རེད་ཅེས་ཤིན་ཏུ་རྩིས་ཆེན་པོ་གནང་གི་ཡོད་ལ། གཞུང་ཆེན་མོའི་སློབ་གཉེར་པ་རྣམས་ཀྱིས་དགེ་སློང་གི་འབྲལ་སྤོང་ལྟར་གང་དུ་ཕེབས་ཀྱང་རྒྱུན་དུ་ལུས་དང་མ་བྲལ་བར་བྱས་ཏེ་དྲང་ངེས་ལེགས་བཤད་སྙིང་པོའི་ཕྱག་དཔེ་བསྣམས་ནས་སྐྱོར་སྦྱོང་ཁ་འདོན་དང་སློབ་སྦྱོང་ཆག་མེད་གནང་བའི་ཕྱག་སྲོལ་བཟང་པོ་ཞིག་ཡོད། རྣམ་པ་ཚོས་སྔོན་བྱོན་གྱི་སྐྱེས་བུ་དམ་པ་ཁོང་རྣམ་པའི་མཛད་པ་བཟང་པོ་ལ་རྗེས་སུ་བསླབས་ཏེ། དབྱར་ཆོས་ཀྱི་གོ་སྐབས་འདི་དང་བསྟུན་ནས་དྲང་ངེས་ལེགས་བཤད་སྙིང་པོ་ལ་སློབ་སྦྱོང་ནུས་པ་ཐོན་པ་ཞིག་མཛད་དགོས། དེ་ཡང་ཚིག་ཙམ་མ་ཡིན་པར་གཏིང་ཟབ་པོའི་སྒོ་ནས་ཤེས་ཐུབ་པའི་འབད་བརྩོན་གནང་དགོས་པ་འདི་གལ་ཆེན་པོ་རེད་ཅེས་ཞུ་འདོད་བྱུང༌།
བར་ལམ་ནས་བོད་ཕྱི་ནང་གཉིས་ཀར་དབྱར་ཆོས་ཚོགས་མཁན་འགའ་ཤས་ཤིག་བྱུང་ཡོད་ནའང་དྲང་ངེས་ལེགས་བཤད་སྙིང་པོའི་ཐོག་དམིགས་ཀྱིས་བཀར་ནས་ཆོས་ཐོག་ཚུགས་མཁན་ང་ཚོ་མ་གཏོགས་བྱུང་མེད། དེ་ཡིན་དུས་དྲང་ངེས་ཀྱི་ཆོས་ཐོག་འདི་ང་ཚོའི་ཐུན་མོང་མ་ཡིན་པའི་ཁྱད་ཆོས་ལྟ་བུར་གྱུར་ཡོད་པས། གཞན་ལ་ངོམ་ཆོག་ཅིང་གཟི་བརྗིད་ཅན་གྱི་རང་དོན་ངོ་མ་དེ་ངོ་ཤེས་པ་ཞིག་མཛད་རྒྱུ་གལ་ཆེ། གོང་དུ་བཤད་པ་ལྟར་ང་ཚོས་འདི་ལྟར་གོ་སྒྲིག་བྱ་དགོས་པའི་རྒྱུ་མཚན་གཙོ་བོ་ནི། མ་འོངས་པར་བསྟན་འཛིན་གྱི་སྐྱེས་བུ་དམ་པ་མིང་དོན་མཚུངས་པ་གང་མང་ཞིག་སྐྱེད་བསྲིང་ཡོང་བའི་ཆེད་དུ་ཡིན། ང་ཚོས་དམིགས་ཡུལ་བཟུང་བ་ལྟར་ཕ་ཡུལ་གྱི་གདན་ས་ཁག་གི་སློབ་གཉེར་པ་རྣམས་ཀྱིས་སྔ་ཕྱི་མཐའ་དག་ལ་འབད་བརྩོན་ལྷོད་མེད་གནང་བྱུང་ལ། ཆོས་ཐོག་འདིས་སློབ་གཉེར་ཡར་རྒྱས་འགྲོ་བར་ཕན་ཐོགས་ཆེན་པོ་ཡོང་གི་འདུག་ཅེས་རྗེས་སུ་ཡི་རང་དང་བསྔགས་བརྗོད་གནང་མཁན་ཡང་མང་པོ་ཡོང་གི་འདུག ཕ་ཡུལ་གྱི་འབྲེལ་ཡོད་དགོན་སྡེ་ཁག་གི་ནང་དུ་དྲང་ངེས་བློ་འཛིན་བྱེད་མཁན་ཡང་ཤིན་ཏུ་མང་པོ་ཡོང་གི་འདུག་ལ། འདི་གའི་གྲྭ་ཚང་གི་ནང་དུ་ཡིན་ན་ཡང་དྲང་ངེས་ལེགས་བཤད་སྙིང་པོ་བློ་འཛིན་བྱེད་མཁན་འགའ་ཤས་ཡོང་གི་ཡོད་ཚོད་འདུག མ་འོངས་པར་ཡིན་ནའང་གཞུང་ཆེན་མོ་སྤྱི་ལ་འཆད་ཉན་ལྷོད་མེད་གནང་དགོས་པ་དང༌། ལྷག་པར་སྐབས་སུ་བབས་པ་དབྱར་ཆོས་ཀྱི་རིང་དྲང་ངེས་ལེགས་བཤད་སྙིང་པོའི་ཐོག་འཆད་ཉན་ལྷོད་མེད་གནང་རོགས་ཞེས་ཞུ་འདོད་བྱུང༌།
རྡོར་གླིང་སུ་ཁེ་དགོན་པ་ནས་འདིར་འབྱོར་བའི་གྲྭ་རྒྱུན་གང་འཚམས་ཤིག་ཡོད་པ་རྣམས་ཀྱིས་གཞུང་ཆེན་མོ་ལ་སློབ་སྦྱོང་བྱ་དགོས་པ་འདི་གལ་ཆེན་པོ་རེད། ང་ཚོས་དམིགས་ཡུལ་རྒྱ་ཆེན་པོ་ཞིག་བཟུང་སྟེ་རྣམ་པ་ཚོར་གཞུང་ཆེན་མོའི་སློབ་སྦྱོང་བྱེད་པའི་ཆ་རྐྱེན་དང་ཁོར་ཡུག་བསྐྲུན་གྱི་ཡོད། མ་འོངས་པར་ཀ་རྡོར་སྒང་གསུམ་གྱི་ས་ཁུལ་ལ་མཚན་ཉིད་ཀྱི་བཤད་གྲྭ་ལེགས་པོ་ཞིག་འཛུགས་ཐུབ་པའི་རེ་བ་བྱེད་ཀྱི་ཡོད། མ་འོངས་པར་སུ་ཁེར་མཚན་ཉིད་ཀྱི་བཤད་གྲྭ་ཞིག་འཛུགས་ཐུབ་པའི་སྐབས་ད་ལྟ་འདིར་ཡོད་པའི་སློབ་གཉེར་པ་རྣམས་ཀྱིས་རྐང་གཙོ་བོར་འཛིན་མཁན་བྱེད་དགོས་པ་དང༌། དེ་རྣམས་རིམ་པས་རྒན་པར་ཆགས་པའི་སྐབས་དཔེ་ཁྲིད་དགེ་རྒན་སོགས་ཀྱི་འགན་གཙོ་བོ་ལེན་ཐུབ་པའི་རེ་བ་ཡང་བྱེད་ཀྱི་ཡོད། དམིགས་ཡུལ་དེའི་ཆེད་དུ་ང་ཚོས་ཀ་རྡོར་སྒང་གསུམ་གྱི་ས་ཁུལ་ནས་གྲྭ་རྒྱུན་མང་པོ་ཞིག་གསོ་སྐྱོང་བྱེད་ཀྱི་ཡོད་པ་རེད་མ་གཏོགས། གྲྭ་ཕྲུག་གྲངས་ཁ་མང་པོ་དགོས་པ་དང༌། འདི་གའི་གྲྭ་ཚང་ལ་གྲྭ་ཚོགས་ཆེན་པོ་ཡོང་བའི་དོན་དུ་གྲྭ་རྒྱུན་བསྡུ་ལེན་བྱེད་ཀྱི་ཡོད་པ་ལྟ་བུ་ཞིག་གཏན་ནས་མིན། སུ་ཁེ་དགོན་པའི་གྲྭ་རྒྱུན་རྣམས་ཀྱི་གྲས་ནས་དྲང་ངེས་འཛིན་གྲྭའི་ནང་རེ་ཟུང་ཡོད་ན་གོང་དུ་བཤད་པ་ལྟར་དྲང་ངེས་ལ་སློབ་སྦྱོང་ཡག་པོ་གནང་རོགས། དེ་མ་གཏོགས་ཕར་ཕྱིན་དབྱར་ཆོས་དང་འབྲེལ་བའི་ཐོག་སྐད་ཆ་མང་པོ་ཤོད་རྒྱུ་མེད། དབྱར་ཆོས་སྐབས་མཁན་པོ་དང་དཔེ་ཁྲིད་དགེ་རྒན་རྣམ་པས་རྗེའི་ལེགས་བཤད་དྲང་ངེས་ཀྱི་གཞུང་འདིའི་ཆེ་བའི་ཡོན་ཏན་སོགས་ངོ་སྤྲོད་གནང་དགོས་པ་དེ་གལ་ཆེན་པོ་རེད།
དེ་དང་འབྲེལ་ནས་སྐད་ཆ་གཞན་པ་ཞིག་ཤོད་འདོད་བྱུང་བ་ནི། གནངས་ཉིན་མོ་ནས་བཟུང་ཕྱི་ཟླ་བརྒྱད་པའི་ཚེས་གཅིག་ལ་འཁེལ་གྱི་ཡོད་དུས། དེ་ནས་ཉིན་ཤས་ཀྱི་རྗེས་ཕྱི་ཟླ་བརྒྱད་པའི་ཚེས་བརྒྱད་ཉིན་ངའི་སྐྱེས་ཚེས་ཡིན་སྟབས། ཉིན་དེར་བོད་ཕྱི་ནང་གི་འབྲེལ་ཡོད་དགོན་གྲོང་སྤྱི་སྒེར་མང་པོ་ཞིག་གིས་ལོ་ཤས་ཀྱི་གོང་ནས་བཟུང་དམིགས་བསལ་སྡིག་སྤོང་དགེ་སྒྲུབ་བྱེད་པའི་ལམ་སྲོལ་གསར་པ་ཞིག་དར་ཡོད་པ་ལྟར། ད་ལོ་ཡང་གཞན་ཕན་གྱི་རང་བཞིན་ལྡན་པའི་ལས་འགུལ་ཞིག་སྤེལ་རྒྱུའི་འཆར་གཞི་ཡོད་ཚོད་འདུག འདི་འདྲ་བའི་ལས་འགུལ་བཟང་པོ་སྤེལ་ཐུབ་པ་དེ་ང་ཚོའི་བླ་སློབ་གཉིས་ཀའི་ངོས་ནས་དགེ་མཚན་ཆེན་པོ་ཡོད་པ་རེད་བསམས། བོད་ནང་ནས་ཡིན་ནའང་ནད་པ་ཉམ་ཐག་གི་རིགས་ལ་སྨན་སྦྱིན་གཏོང་བ་དང༌། སློབ་ཕྲུག་འབྱོར་མེད་སློབ་ཡོན་སྤྲོད་རྒྱུ་མེད་མཁན་ཚོ་ལ་དཔལ་འབྱོར་གྱི་རོགས་རམ་བྱེད་པ། ནད་པ་ཉམ་ཐག་བདག་མེད་ཀྱི་རིགས་ལ་དམིགས་བསལ་རོགས་སྐྱོར་བྱ་རྒྱུས་མཚོན་པའི་ལས་འགུལ་མང་པོ་ཞིག་སྤེལ་ནས་ལོ་འགའ་ཤས་ཤིག་ཕྱིན་ཡོད། འབྲེལ་ཡོད་སྐྱ་སེར་དགོན་གྲོང་གཉིས་ཀྱི་ཐད་ནས་ངའི་སྐྱེས་སྐར་དང་བསྟུན་ནས་དད་པ་དམ་ཚིག་གཙང་མ་དང༌། ཁ་ཞེ་གཉིས་མེད་ཀྱི་ཐོག་ནས་དགེ་བའི་རང་བཞིན་གྱི་ལས་འགུལ་སྣ་ཚོགས་སྤེལ་དང་སྤེལ་བཞིན་པ་འདི་ལ་ངའི་ངོས་ནས་ཐུགས་རྗེ་ཆེ་ཞུ་བ་དང་ཆབས་ཅིག ཁྱེད་ཚོའི་ངོས་ནས་བསྔོ་བ་དང་སྨོན་ལམ་བྱ་དགོས་པ་རེད་ལ། ངའི་ངོས་ནས་དགེ་རྩ་དེ་དག་རྫོགས་བྱང་གི་རྒྱུར་འགྲོ་བའི་བསྔོ་སྨོན་བྱེད་ངེས་ཡིན། ལས་འགུལ་དེ་དག་གིས་ང་ཚོ་བླ་སློབ་གཉིས་ཀ་ལ་དོན་དམ་པའི་ཕན་ཐོགས་ཡོང་གི་རེད་ཅེས་ཞུ་འདོད་བྱུང༌།
ལོ་སྔོན་མར་ངས་སྐད་ཆ་བཤད་པའི་སྐབས། ལོ་ལྔའི་རྗེས་སུ་ང་ལོ་བརྒྱད་ཅུ་ལོན་དུས་བརྒྱད་ཅུའི་གྱ་སྟོན་གྱི་འབུལ་རྫས་ལྟ་བུར་འབྲེལ་ཡོད་སོ་སོའི་ངོས་ནས་དགེ་སྒྲུབ་སྡིག་སྤོང་གང་ནུས་བྱེད་རོགས་བྱོས་ཟེར་ནས་འབོད་སྐུལ་བྱས་པ་བཞིན། ལམ་སང་མང་ཚོགས་ནས་ཆང་དང་ཐ་མག་སོགས་སྤྱོད་ངན་རིགས་སྤོང་བ་དང༌། དགེ་སྒྲུབ་ཁས་ལེན་བྱེད་མཁན་གྱི་རིགས་སྔ་ཕྱི་བྱས་ཏེ་འབྲེལ་ཡོད་གྲོང་པ་ཁག་ཡོངས་རྫོགས་ཀྱི་ནང་ནས་སྒྲུབ་ཐོ་ཤིན་ཏུ་མང་པོ་སླེབས་བྱུང༌། ངས་དགེ་སྐུལ་བྱས་པ་ཡིན་དུས་ང་ལ་ཕན་ཐོགས་ཡོད་པ་རེད་ལ། ངས་དགེ་སྐུལ་བྱས་པ་ལ་བརྟེན་ནས་ཁྱེད་ཚོས་དགེ་སྒྲུབ་བྱས་པ་ཡིན་དུས་དགེ་སྒྲུབ་བྱེད་མཁན་སོ་སོའི་ངོས་ནས་བསོད་ནམས་རྒྱ་ཆེན་པོ་བསགས་ཡོད། དཔེར་ན། སྨན་པས་ནད་པར་སྨན་སྤྲད་པ་བཞིན། ནད་པས་སྨན་འཐུང་བ་ཡིན་ན་ནད་པར་ཕན་ཐོགས་ཡོང་གི་ཡོད་པ་ནང་བཞིན་རེད། ངས་སྨན་པའི་གནས་བབ་ལྟ་བུའི་ཐོག་ནས་དགེ་སྐུལ་བྱས་པ་བཞིན་ཁྱེད་ཚོས་སྨན་ལྟ་བུའི་དགེ་སྒྲུབ་བྱས་པ་ཡིན་དུས་དགེ་བ་དེས་ཁྱེད་ཚོ་རང་ཉིད་ལ་ཕན་པར་མ་ཟད། བོད་སྤྱི་བའི་བསོད་ནམས་འཕེལ་བ་ལ་ཡང་ཕན་ངེས་རེད། ད་ལྟའི་བར་ཤོག་ཀ་སོ་སོ་དང༌། གྲོང་སྡེ་སོ་སོ། ཚོགས་པ་སོ་སོ། སྒེར་པ་སོ་སོ་བཅས་ཀྱི་ངོས་ནས་སྒྲུབ་ཐོ་ཤིན་ཏུ་མང་པོ་ཞིག་སྔ་ཕྱི་བྱས་ནས་འབྱོར་བྱུང་བར་ངས་རྗེས་སུ་ཡི་རང་དང་འབྲེལ་དགའ་སྤྲོ་ཆེན་པོའི་སྒོ་ནས་རྣམ་པ་ཚོ་ཡོངས་རྫོགས་ལ་ཐུགས་རྗེ་ཆེ་ཞེས་ཞུ་འདོད་བྱུང༌།
སྤྱིར་ན་ང་ཚོ་བོད་སྤྱི་བ་དང་སྒེར་པ་སོ་སོ་གང་གི་དབང་དུ་བྱས་པ་ཡིན་ན་ཡང་བསོད་ནམས་གསོག་དགོས་པ་འདི་ད་ལྟའི་ཆར་ཤིན་ཏུ་གལ་ཆེན་པོ་རེད། ང་ལ་རྒྱུན་དུ་ཐུགས་དམ་ལུང་ཞུུ་འབུལ་མཁན་མང་པོ་ཞིག་ཡོང་གི་ཡོད་དུས། མོ་ལན་སྤྲོད་པའི་སྐབས་དགེ་སྒྲུབ་བྱ་དགོས་པའི་རིགས་ཤིག་དང་ཟློག་སྒྱུར་བྱ་དགོས་པའི་རིགས་ཏེ་རིམ་པ་གཉིས་ཤོད་ཀྱི་ཡོད། དགེ་བ་སྒྲུབ་དགོས་པའི་རྒྱུ་མཚན་ནི་མི་སོ་སོའི་བསོད་ནམས་འཕེལ་བའི་ཆེད་དུ་རེད། བསོད་ནམས་ཉམས་སོང་ན་དེའི་རྐྱེན་གྱིས་མི་འདོད་པའི་ནད་ན་ཚ་མང་པོ་དང༌། གྱོང་གུད། བྱ་བ་ལམ་འགྲོ་མི་ཡོང་བ་སོགས་ཀྱི་བར་ཆད་མང་པོ་ཞིག་ཡོང་གི་ཡོད་དུས་བསོད་ནམས་འཕེལ་བའི་ཐབས་ཤེས་བྱ་དགོས། མི་འདོད་པའི་རྐྱེན་ངན་ཡོངས་རྫོགས་ཕྱིའི་གདོན་བགེགས་དང་གནོད་པ་ཞིག་ལས་བྱུང་བ་མ་ཡིན་པར། གཙོ་བོ་རང་ཉིད་ཀྱི་བསོད་ནམས་དམན་པའི་དབང་གིས་ཡོང་གི་ཡོད་སྟབས། བསོད་ནམས་འཕེལ་བའི་དོན་དུ་དམིགས་ནས་ཞབས་རིམ་ཁག་ཅིག་འཕེན་གྱི་ཡོད། བསོད་ནམས་འཕེལ་ནའང་བར་གཅོད་ཀྱི་རིགས་ཀྱང་ཡོང་སྲིད་དུས་བར་ཆད་སེལ་བའི་དོན་དུ་ཟློག་སྒྱུར་གྱི་རིགས་ཀྱང་འཕེན་གྱི་ཡོད། ཁྱེད་ཚོས་དགེ་སྒྲུབ་གང་བྱས་པ་དེ་རང་ཉིད་ཀྱི་ཚེ་འདིའི་སྐུ་རིམ་ལེགས་ཤོས་དང་ཚེ་ཕྱི་མར་ཁུར་རྒྱུའི་དགེ་རྩ་རླབས་ཆེན་པོར་གྱུར་ཡོད་དུས། ང་ཚོ་རང་གཞན་ཐུན་མོང་ནས་བསགས་པའི་དགེ་བ་དེ་དག་ལ་རྗེས་སུ་ཡི་རང་བྱ་དགོས་པ་འདི་གལ་ཆེན་པོ་རེད། ད་ཕྱིན་ཆད་ཡིན་ན་ཡང་བསོད་ནམས་རྒྱུན་དུ་གསོག་དགོས་པ་འདི་གལ་ཆེན་པོ་རེད། རྒྱུན་དུ་བསོད་ནམས་བསགས་ན་སྐྱེ་བ་འདིའི་དབང་དུ་བྱས་ནའང་ཁྱིམ་ཚང་གི་བྱ་བ་ལམ་འགྲོ་ཡོང་བ་དང༌། ནད་ན་ཚ་མི་ཡོང་བ། དཔལ་འབྱོར་ཡར་རྒྱས་འགྲོ་བ་སོགས་ལ་ཕན་ཐོགས་ཆེན་པོ་ཡོང་གི་རེད་ལ། སྐྱེ་བ་ཕྱི་མར་ངན་སོང་སོགས་སྐྱེ་གནས་ངན་པའི་གནས་སུ་མི་སྐྱེ་བ་ལ་ཡང་ཕན་ཐོགས་ཡོང་གི་རེད།
འོན་ཀྱང་རིགས་ཤིག་གིས་སྐྱེ་བ་འདིར་འཕྲལ་དུ་བསོད་ནམས་ཕྲན་བུ་བསགས་པའི་དབང་དུ་བྱས་ཀྱང༌། བྱ་བ་ལམ་འགྲོ་དེ་ཙམ་མེད་པ་དང་ནད་ན་ཚ་སོགས་རྐྱེན་ངན་གྱི་རིགས་སྣ་ཚོགས་དང་འཕྲད་མཁན་ཡང་རེ་ཟུང་ཡོད། འདིའི་རིགས་ནི་ཚོགས་བསགས་དགེ་སྒྲུབ་བྱས་པས་ཕན་ཐོགས་མེད་པ་ཞིག་མ་ཡིན་ནའང༌། རང་གི་སྐྱེ་བ་སྔོན་མ་རྣམས་སུ་ལས་ངན་པ་བསགས་པའི་རྣམ་སྨིན་གྱི་འབྲས་བུའི་ལྷག་མ་ཡོད་པ་དུས་སུ་སྨིན་པ་ཡིན་པས་དེ་ལ་སུ་གཅིག་གིས་ཀྱང་ཟློག་ཐབས་ཡོད་པ་མ་རེད་ལ། དེ་ནི། ཉེ་བ་གང་དང་གོམས་པ་གང༌། །སྔོན་བྱས་གང་ཡིན་དེ་ལས་ནི། །སྔ་མ་སྔ་མ་རྣམ་སྨིན་འགྱུར། །ཞེས་སོགས་གསུངས་པ་ལྟར་རྣམ་སྨིན་གྱི་འབྲས་བུ་མྱངས་པ་རེད་མ་གཏོགས། ཚོགས་བསགས་དགེ་སྒྲུབ་བྱས་པ་ལ་ཕན་ཡོན་མེད་པ་དེ་འདྲ་མ་རེད་ལ། དུས་ནམ་ཞིག་ཏུ་ཚོགས་བསགས་དགེ་སྒྲུབ་བྱས་པའི་འབྲས་བུ་ནི་ཆུད་མི་ཟ་བར་ཡོང་རྒྱུ་ཡིན་པར་ཐེ་ཚོམ་མེད། འདི་འདྲའི་རིགས་ཀྱིས་ངས་ཚོགས་བསགས་དགེ་སྒྲུབ་ཀྱི་རིགས་ནུས་ཚོད་ཀྱིས་བསྒྲུབས་པ་ཡིན་ནའང་བྱ་བ་ལམ་འགྲོ་ཡོང་གི་མི་འདུག་ཅེས་དད་ལོག་བྱེད་པ་དང་ཁ་གཏོང་བ་ལྟ་བུ་བྱེད་མི་རུང༌། རང་གིས་ད་ལྟ་མྱོང་བཞིན་པའི་སྡུག་བསྔལ་འདི་ནི་སྐྱེ་བ་སྔོན་མ་ཞིག་གིས་བསགས་པའི་ལས་ངན་པའི་རྣམ་སྨིན་མྱངས་པ་ཡིན་དུས། འདིས་ལས་ངན་པ་དེ་དག་ཟད་འགྲོ་གི་རེད་སྙམ་པའི་བསམ་བློ་གཏོང་ཐུབ་ན་སེམས་ཀྱི་སྡུག་བསྔལ་ཆུང་དུ་འགྲོ་བར་ཕན་ཐོགས་ཡོང་གི་རེད།
ཆང་དང་ཐ་མག་གཅོད་མཁན་གྱིས་མཚོན་པའི་སྡིག་སྤོང་དགེ་སྒྲུབ་བྱ་རྒྱུ་ཡིན་པའི་ཁས་ལེན་བྱེད་མཁན་མང་པོ་ཡོང་གི་ཡོད་པ་ནང་བཞིན་མངོན་ལྐོག་མེད་པར་ཁས་ལེན་གྱི་དམ་བཅའ་ལ་གནས་དགོས་པ་དེ་གལ་ཆེན་པོ་རེད། སྔོན་མ་ཁས་ལེན་བྱེད་མཁན་མང་པོ་བྱུང་སོང་སྟེ་ཡིན་ནའང་ཁས་ལེན་ཐོག་གནས་མཁན་དེ་ཙམ་མང་པོ་ཡོང་གི་མི་འདུག་ཟེར་བ་ལྟ་བུའི་སྐད་ཆ་གོ་རྒྱུ་འདུག ཁས་ལེན་གྱི་སྟེང་ལ་གནས་ཐུབ་ན་ཁེ་ཕན་ཆེ་ཤོས་དེ་རང་ཉིད་སོ་སོ་ལ་ཡོད་པ་དེ་ཤེས་དགོས། དཔེར་ན། ཆང་འཐུང་མཁན་ཞིག་གིས་ཆང་བཅད་ནས་ཆང་མ་འཐུང་བ་ཡིན་ན་རང་ཉིད་ཀྱི་ལུས་ཕུང་གི་འཕྲོད་བསྟེན་དང་དཔལ་འབྱོར། མཐུན་ལམ་སོགས་ལ་ཕན་ཐོགས་ཡོང་གི་རེད། དེ་བཞིན་དུ་མི་གཞན་ལ་འཛིང་རེས་མ་བྱས་པ་ཡིན་ན་རང་ཉིད་ལ་ཕན་ཐོགས་ཆེ་བ་ཡོང་གི་རེད། འདིའི་རིགས་ནི་སྐྱེ་བ་ཕྱི་མ་ཕན་ཆོད་ཀྱི་སྐད་ཆ་ཙམ་མ་ཡིན་པར་ད་ལྟའི་རང་གི་འཚོ་བའི་ཉམས་མྱོང་གི་ཐོག་ནས་དངོས་སུ་ཤེས་ཐུབ་པ་ཞིག་རེད། དོན་ངོ་མའི་གནས་ལུགས་འདི་ལ་གོ་བརྡ་ཡག་པོ་འཕྲོད་ན། ཚོགས་བསགས་དགེ་སྒྲུབ་གང་བྱས་པ་དེ་མི་གཞན་ལ་ངོ་སོ་འཁྱེར་རྒྱུ་ལྟ་བུའི་ཆེད་དུ་མ་ཡིན་པར། རང་གི་ཚེ་འདི་ཕྱིའི་དོན་ལ་བསམ་བློ་བཏང་ནས་ཚོགས་བསགས་དགེ་སྒྲུབ་བྱ་དགོས་པ་ཤེས་ཐུབ་པ་ཡོང་གི་རེད་ཅེས་ཞུ་འདོད་བྱུང༌།
དེ་བཞིན་འབྲེལ་ཡོད་དགོན་པ་གྲྭ་ཚང་ཁག་ཡིན་ན་ཡང་སྤྱི་ཡོངས་ཀྱི་ཆ་ནས་འཆད་ཉན་སློབ་གཉེར་དང་ཉམ་ཆུང་ཚུལ་མཐུན། ལྷག་པར་གྲྭ་པ་གྲྭ་རྐྱང་སློབ་གཉེར་པ་ཚོས་ཤིན་ཏུ་ཡག་པོ་གནང་གི་འདུག དངོས་ཡོད་གནས་ཚུལ་ལ་དགོན་པ་གཞན་དང་གཞན་དག་གིས་མིག་དཔེ་ལྟ་དགོས་པ་ལྟ་བུ་ཞིག་ཏུ་འགྱུར་བཞིན་ཡོད། ཡིན་ན་ཡང་དགོན་པ་གྲྭ་ཚང་ཁག་གི་ངོས་ནས་ངའི་གྱ་སྟོན་གྱི་ཆེད་དུ་དམིགས་བསལ་གྱིས་འཆད་ཉན་སློབ་གཉེར་དང་འཛིན་སྐྱོར་སྦྱོང་སོགས་ཀྱི་བྱ་བ་འདི་དང་འདི་བྱེད་ཀྱི་ཡིན་ཟེར་བ་ལྟ་བུའི་ཁས་ལེན་དང་སྒྲུབ་ཐོ་འབྱོར་མ་སོང་ནའང༌། སྤྱི་སྒེར་སོ་སོའི་ངོས་ནས་གྲ་སྒྲིག་གནང་བཞིན་ཡོད་པའི་ཡིད་ཆེས་བྱེད་ཀྱི་ཡོད།
འོན་ཀྱང་བར་ལམ་དགོན་པའི་ཚོགས་འདུ་ཞིག་གི་སྐབས་ཕར་ཕྱིན་དབྱར་ཆོས་དང་ཚད་མའི་དགུན་ཆོས་ལོ་ལྟར་ཚོགས་རྒྱུ་མང་དྲགས་ཀྱི་འདུག ལོ་རྟག་པར་ཚོགས་དགོས་ཀྱི་མི་འདུག ཚད་མའི་དགུན་ཆོས་ཀྱི་ཉིན་གྲངས་མང་དྲགས་འདུག ཚོགས་མཁན་གྱི་མི་གྲངས་ཉུང་དུ་གཏོང་དགོས་ཀྱི་འདུག ཉིན་བཅུ་མ་གཏོགས་ཚོགས་དགོས་ཀྱི་མི་འདུག རྒྱུན་ཚོགས་ཚོགས་པས་ཕན་ཐོགས་མི་འདུག་པས་རྒྱུན་ཚོགས་དགོས་ཀྱི་མི་འདུག་ཟེར་བ་སོགས་བསམ་འཆར་གྱི་རིགས་མང་པོ་ཞིག་དྲ་ཐོག་ནས་རྒྱ་བོད་ཧོར་གསུམ་ལ་ཡོངས་གྲགས་བྱས་ཏེ་བཀྲམས་པ་ང་ཚོའི་ལག་པར་འབྱོར་བྱུང༌།
གསལ་པོར་བཤད་དགོས་པ་ཞིག་ལ། འདིའི་རིགས་ནི་དགེ་འདུན་མང་གི་དགོངས་ཚུལ་མ་ཡིན་པར་མི་བསམ་མེད་རེ་ཟུང་ལ་དེ་སྔོན་ནས་བསམ་ཚུལ་ཡོད་པ་དེ་ཡང་བསྐྱར་བཤད་པ་ཞིག་ཡིན་པ་ང་ཚོས་གསལ་པོར་ཤེས་ཀྱི་ཡོད། ཞིབ་ཏུ་བསམ་བློ་བཏང་དུས་མི་འདིའི་རིགས་ལ་ཁག་མེད། ཁོ་ཚོ་མང་ཆེ་བ་ད་ལྟའི་བར་དུ་ཨ་མའི་དགེ་ཕྲུག་བྱས་ཏེ་སྐྱག་ལངས་ཕྱིན་ཚར་བ་དང་སྐྱག་ལང་འགྲོ་བཞིན་པ་ཤ་སྟག་རེད། དགོན་པའི་འགྲིག་ལམ་ལ་གནས་འདོད་ཀྱི་མེད་པ་དང་འཆད་ཉན་སློབ་གཉེར་དང་ཡོན་ཏན་གྱི་ཕྱོགས་ལ་དོན་གཉེར་མེད་མཁན་དེ་རིགས་ཀྱིས་ཁག་གཞན་དག་ཅིག་ལ་གཡར་ནས་ཤོད་ཀྱི་ཡོད། ཁོ་ཚོས་ཡང་ཡང་བཤད་པ་ལ་ང་ཚོ་ཡ་ང་གྱི་མི་འདུག་ལ། ཁོ་ཚོའི་རིགས་ལ་ང་ཚོས་ད་ལྟའི་བར་གནས་ལུགས་དང་རྒྱུ་མཚན་གྱི་ཐོག་ནས་གོ་བརྡ་ཅི་ཙམ་སྤྲད་ཀྱང་གོ་བརྡ་འཕྲོད་སའི་བསམ་ཤེས་ཅན་གྱི་རིགས་ཤིག་གཏན་ནས་མ་རེད། བསམ་བློ་གཏོང་མི་ཤེས་མཁན་ཡིན་དུས་གོ་བརྡ་འཕྲོད་པའི་རེ་བ་ཡང་བྱེད་ཀྱི་མེད། ཡིན་ནའང་ཁོ་ཚོས་རང་ཉིད་དགོན་པའི་འགྲིག་ལ་མི་གནས་ཤིང་སློབ་སྦྱོང་ལ་མི་དགའ་བར་མ་ཟད། དགེ་འདུན་མང་ལ་སྐུལ་སློང་ངན་པ་བྱེད་ཨེ་ཐུབ་ལྟ་བ་ནི་སངས་རྒྱས་ཀྱི་བསྟན་པ་སྤྱི་དང་སྒེར་དགོན་སྡེ་སོ་སོའི་མཚན་སྙན་ལ་གནོད་ཚབས་ཆེ་བའི་བྱ་བ་ཞིག་ཡིན་པ་ལས། ངོ་སོ་ཆེན་པོས་དྲ་ཐོག་ལ་སྤེལ་དགོས་པའི་རྣམ་དཔྱོད་ཅན་གྱི་གཏམ་ཞིག་མིན་པས་ཕྱི་ནང་སུས་བལྟས་ཀྱང་ཡག་པོ་ཞིག་ཏུ་མཐོང་མ་སོང༌། སོ་སོས་གང་བྱེད་སོ་སོའི་འདོད་པ་ཡིན་ན་ཡང་འདི་རིགས་ཕྱིར་བསྒྲགས་ནང་བསྒྲགས་བྱ་དགོས་པའི་དམིགས་ཡུལ་གང་ཡིན་ང་ཚོས་གསལ་པོ་ཤེས་ཐུབ་མ་སོང༌། རང་མཚང་ཕྱི་ལ་བཏོན་ནས་སྤྱི་སྒེར་སུ་ལ་ཡང་ཕན་ཐོགས་གང་ཡང་ཡོད་པ་མ་རེད་ཅེས་ཡང་བསྐྱར་བཤད་འདོད་བྱུང༌།
རིགས་ཤིག་གིས་ཚད་མའི་དགུན་ཆོས་ཀྱི་སྐབས་དཔེ་ཆ་ལ་སློབ་སྦྱོང་བྱེད་མ་མྱོང་མཁན་གྱི་དགོན་པ་ཁག་གི་གྲྭ་པ་མང་པོ་ཞིག་མཉམ་ཞུགས་བྱེད་ཀྱི་འདུག་པས། དེ་དག་གིས་ང་ཚོའི་སློབ་སྦྱོང་ལ་གནོད་སྐྱེལ་གྱི་འདུག་ཟེར་ནས་བསམ་འཆར་ཡང་བཤད་ཀྱི་འདུག ང་ཚོའི་དམིགས་ཡུལ་ནི་རིགས་ལམ་ལ་སློབ་སྦྱོང་བྱེད་མ་མྱོང་མཁན་གྱི་གྲྭ་པ་ཚོ་ལ་རྗེས་མ་དགོན་པ་སོ་སོའི་ནང་དུ་མཚན་ཉིད་ཀྱི་སློབ་སྦྱོང་འཛུགས་རྒྱུའི་ཆེད་དུ་མིག་དཔེ་དང་བག་ཆགས་བཟང་པོ་ཞིག་འཇོག་རྒྱུའི་དོན་དུ་དམིགས་པ་ཞིག་རེད། ཚད་མའི་གཞུང་ལ་སློབ་སྦྱོང་བྱེད་མ་མྱོང་མཁན་ཚོས་སློབ་སྦྱོང་བྱེད་རྒྱུའི་དོན་དུ་དགུན་ཆོས་ལ་མཉམ་ཞུགས་བྱེད་ཀྱི་ཡོད་པ་རེད། ཤེས་མཁན་དང་མི་ཤེས་མཁན་གཉིས་ཀ་ལམ་གཅིག་གི་ནང་སོང་ནས་ཐམས་ཅད་ཀྱིས་རིགས་ལམ་ཤེས་ཐུབ་པ་དང་འཆད་ཉན་སློབ་གཉེར་ལ་དགའ་བའི་བསམ་པ་དང་གོམས་གཤིས་འཇགས་སུ་བཅུག་ནས་རིགས་ལམ་ཤེས་ཐབས་བྱ་དགོས་པ་འདི་ང་ཚོའི་དམིགས་ཡུལ་རེད། སློབ་སྦྱོང་བྱེད་ཐུབ་མཁན་ཚོས་སློབ་སྦྱོང་བྱ་དགོས་པ་མ་གཏོགས། སློབ་སྦྱོང་བྱེད་མ་མྱོང་མཁན་ཚོ་སྔ་རྒྱུན་ལྟར་སློབ་སྦྱོང་མེད་ས་རང་ལ་སྡོད་རྒྱུ་དང༌། སློབ་སྦྱོང་བྱེད་མ་མྱོང་མཁན་དང་མི་ཐུབ་མཁན་ཚོ་གྲོང་ཆོག་ལ་འགྲོ་རྒྱུ་དང་གུ་ཡངས་དོན་མེད་ཀྱིས་མི་ཚེ་བསྐྱེལ་དུ་འཇུག་དགོས་པ་ནི་ང་ཚོའི་དམིགས་ཡུལ་མ་རེད། ཚད་མའི་གཞུང་ལ་བལྟ་མ་མྱོང་མཁན་དེ་ཚོ་རིགས་ལམ་ཤེས་མཁན་རྣམས་ཀྱིས་མཉམ་གཅིག་ཏུ་ཡ་རབས་ཀྱི་ཕྱོགས་ལ་ཁ་ཁྲིད་ཐབས་གནང་རོགས་ཞེས་ཞུ་འདོད་བྱུང༌།
གྲྭ་གཞོན་བསམ་མེད་འགའ་ཤས་ཀྱིས་རང་ཉིད་ལ་དོ་སྣང་ཡོང་བ་དང་དགའ་བོ་ཡོང་རྒྱུའི་དོན་དུ་གྲྭ་གཞོན་ཚོའི་རང་དབང་གི་ཆེད་དུ་ཡིན་མདོག་གིས་སྐད་ཆ་ཤོད་མཁན་རེ་ཟུང་ཡོང་གི་ཡོད་ཚོད་རེད། དེ་ཚོས་ནི་སློབ་གཉེར་ལ་མི་དགའ་མཁན་ཚོའི་བསམ་དོན་ལྟར་བྱ་བ་སྒྲུབ་ཀྱི་ཡོད་མདོག་མདོག་གི་རྣམ་འགྱུར་སྟོན་གྱི་ཡོད་པ་རེད། མི་རྒན་པ་དང་ཤེས་ཡོན་ཡོད་ཟེར་མཁན་གྱི་གྲས་ནས་ཀྱང་སྤྱི་བའི་ལས་དོན་ཐོག་འགན་མི་ཁུར་བའི་ཐོག ཕན་ཐོགས་མེད་པའི་སྐད་ཆ་སྣ་ཚོགས་ཤོད་ཀྱི་ཡོད་པ་ནི་ཡག་པོ་གཏན་ནས་མ་རེད་བསམས།
ང་འཚོ་བའི་རིང་ལ་ངས་ལྷག་བསམ་རྣམ་དག་གིས་ལམ་སྟོན་བྱས་པ་དེའི་ཐོག་ཚོད་ལྟ་བྱས་ཏེ་ཕྱིན་པ་ཡིན་ན། མ་འགྲིགས་པ་དང་མི་འཚམས་པའི་རིགས་ལ་རིམ་པས་ཉམས་མྱོང་བསགས་ཏེ་མང་གི་འདོད་པ་དང་བསྟུན་ནས་འགྱུར་བ་བཏང་བའི་དབང་ཆ་དང་གོ་སྐབས་གཉིས་ཀ་དགེ་འདུན་པ་མང་ལ་ཡོད་ཡོད་པ་ཞིག་རེད། དེ་ལ་བཀག་འགོག་བྱེད་མཁན་སུ་གཅིག་ཀྱང་མེད། ངས་བརྒྱ་ཁ་གཅིག་ཆོད་ལྟ་བུ་བྱེད་ཐུབ་ཀྱི་མ་རེད་ལ་བྱས་ན་ནུས་པ་མི་ཐོན་པའང་ངས་ཤེས་ཀྱི་ཡོད། ཉུང་ཤས་ཤིག་གིས་དཀྲོག་གཏམ་སྤེལ་བཞིན་པ་ལྟར་ངས་དགེ་འདུན་པ་མང་གི་རང་དབང་ལ་རྡོག་རྫིས་གཏན་ནས་བྱེད་ཀྱི་མེད། ངས་ཐོབ་གོ་ས་ལྟ་བུའི་སྲོལ་རྙིང་པ་འདི་སྣང་གི་ཁེ་ཕན་ཞིག་གི་དོན་དུ་དབང་ཆ་འཛིན་སྲིད་ཀྱི་མ་རེད། དབང་ཆ་འཛིན་གྱི་འདུག་སྙམ་པའི་རྣམ་རྟོག་གཏན་ནས་བྱེད་མི་དགོས།
ང་ཚོ་དགའ་འོས་པ་ཞིག་ལ་འབྲེལ་ཡོད་དགོན་སྡེ་ཡོངས་རྫོགས་ཀྱི་དགེ་འདུན་མང་གིས་འཆད་ཉན་སློབ་གཉེར་དང་འགྲིག་ལམ་ཀུན་སྤྱོད་གང་ཅིའི་ཐད་འབད་བརྩོན་ལྷོད་མེད་གནང་གི་འདུག་པ་ནི་བླ་སློབ་གཉིས་ཀའི་རྒྱན་རེད། དེ་ལས་ལྷག་པའི་ང་ལ་ཤོད་རྒྱུ་གང་ཡང་མེད།
ངའི་སྐྱེས་སྐར་དང་བསྟུན་ནས་དགེ་སྒྲུབ་སྡིག་སྤོང་གང་བྱས་པ་དེ་དག་དགེ་བ་རྫོགས་བྱང་གི་རྒྱུར་བསྔོ་བ་དང༌། ྋརྒྱལ་བ་ཡིད་བཞིན་ནོར་བུས་གཙོས་པའི་བསྟན་འཛིན་གྱི་སྐྱེས་བུ་དམ་པ་ཐམས་ཅད་སྐུ་ཚེ་བརྟན་ཞིང་མཛད་པ་འཕྲིན་ལས་རྒྱས་པའི་དགེ་རྩར་འགྱུར་བའི་བསྔོ་བ་དང་སྨོན་ལམ་གང་ཤེས་བྱེད་ཀྱི་ཡིན་ལ། དོ་བདག་སོ་སོའི་ངོས་ནས་ཡིན་ན་ཡང་ཐོག་མར་གལ་ཆེ་བ་ཀུན་སློང་བཅོས་པ་དང༌། བར་དུ་གལ་ཆེ་བ་ལས་དོན་སྒྲུབ་སྟངས། མཐའ་མར་གལ་ཆེ་བ་བསྔོ་བ་སྨོན་ལམ་ཡང་དག་པས་ཟིན་པ་བཅས་ཆ་ཚང་བའི་ཐོག་ནས་ཡག་ཐོག་ཡག་བརྩེགས་ཀྱིས་དགེ་སྒྲུབ་སྡིག་སྤོང་དང༌། གཞན་ཕན་གྱི་བྱ་བ་བྱས་པ་ཡིན་ན་ཕན་ཐོགས་ཤིན་ཏུ་ཆེན་པོ་ཡོང་གི་རེད།
ང་ལ་མཚོན་པ་ཡིན་ན་ལོ་བདུན་ཅུ་དོན་དྲུག་ཟིན་ལ་ཉེ་བར་ཡོད་པའི་ན་མཉམ་འགའ་ཤས་དང་བསྡུར་ན་ངའི་གཟུགས་ཁམས་ཀྱི་གནས་སྟངས་ཤིན་ཏུ་ཡག་པོ་ཡོད། ཕ་ཡུལ་ཕྱོགས་ཀྱི་འབྲེལ་ཡོད་དགོན་གྲོང་རྣམས་ཀྱིས་ལྷག་བསམ་རྣམ་དག་གིས་ཞབས་རིམ་མང་པོ་བསྒྲུབས་པ་དང༌། ངའི་ལས་དོན་ཐོག་ལྷག་བསམ་རྣམ་དག་གིས་རྒྱབ་སྐྱོར་བྱས་དང་བྱེད་བཞིན་པའི་ཐུགས་རྗེ་དང༌། ངའི་ངོས་ནས་ཀྱང་སྨན་བཅོས་དང་འཕྲོད་བསྟེན་གང་ཐུབ་བྱེད་ཀྱི་ཡོད་པ་བཅས་ལ་བརྟེན་ལུས་སེམས་གཉིས་ཀའི་གནས་སྟངས་ཤིན་ཏུ་ཡག་པོ་ཡོད། རྣམ་པ་ཚོ་ཡོངས་རྫོགས་ཀྱིས་ཐུགས་སེམས་བདེ་པོ་བྱོས། ཐུགས་རྗེ་བཀའ་དྲིན་ཆེ། ཕྱི་ལོ་༢༠༡༦ ཟླ་༧ ཚེས་༣༠ ཉིན།


text:
རྒྱལ་སྲིད་སྤྱི་ཁྱབ་ཁང་གཞུང་ལས་ཐིན་གྱི་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་སྐུལ་འདེད་གཏོང་བའི་སྐོར་གྱི་བསམ་འཆརサ(རྒྱལ་སྤེལ[2016]ཡིག་ཨང2པ)གྱི་དགོངས་དོན་ལག་བསྟར་དངོས་འབེབས་བྱས་ནས། ཞིང་ཆེན་ཡོངས་ཀྱི་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་མགྱོགས་མྱུར་ངང་སྐུལ་འདེད་དང་། ཆུའི་ཐོན་ཁུངས་ལུགས་དང་མཐུན་པར་བཀོད་སྒྲིག་དང་ཕན་ནུས་ཆེ་བའི་སྒོ་ནས་བེད་སྤྱོད་ པར་སྐུལ་འདེད་གཏོང་བ་དང་། ཞིང་ཁའི་ཆུ་བེད་ལས་གྲྭ་དགེ་མཚན་ལྡན་པའི་སྒོ་ནས་འཕེལ་རྒྱས་སུ་འགྲོ་བར་འགན་སྲུང་བྱ་ཆེད། རང་ཞིང་གི་དངོས་གནས་དང་སྦྲེལ་ཏེ་ལག་བསྟར་འཆར་གཞི་འདི་གཏན་ལ་ཕབ་པ་ཡིན།
གཅིག སྤྱིའི་བླང་བྱ།
(གཅིག)མཛུབ་སྟོན་བསམ་བློ། ཏང་གི་ཚོགས་ཆེན་ཐེངས་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་བཞི་བ། ལྔ་བ། དྲུག་པ་བཅས་ཀྱི་དགོངས་དོན་དང་ཀྲུང་དབྱང་གི་དུས་སྐབས་གསར་བའི་ཆུ་བེད་བྱ་གཞག་གི་བྱེད་ཕྱོགས་སྒོ་ཀུན་ནས་ལག་བསྟར་དང་། རྒྱལ་སྲིད་སྤྱི་ཁྱབ་ཁང་གི་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་སྐུལ་འདེད་གཏོང་བའི་སྐོར་གྱི་སྤྱི་ཡོངས་བཀོད་སྒྲིག་ནན་ཏན་སྒོས་དངོས་འབེབས་བྱས་ནས། ཉེན་མེད་བདེ་འཇགས་ཀྱི་འབྲུ་རིགས་དང་ཆུ་འདོན་སྤྲོད་བྱེད་པ་འགན་སྲུང་དང་དེང་རབས་ཞིང་ལས་སྐྲུན་པ་དེ་ཁ་ཕྱོགས་དང་། ཞིང་ལས་ཐད་ ཆུ་གྲོན་ཆུང་སྒོས་སྤྱོད་པ་དང་ཞིང་ཁའི་ཆུ་བེད་ལས་གྲྭའི་འཁོར་རྒྱུག་ལ་སྐུལ་འདེད་གཏང་རྒྱུ་དམིགས་འབེན་དུ་བཟུང་ནས། ཞིང་ཁའི་ཆུ་བེད་སྒྲིག་བཀོད་ཀྱི་མ་ལག་དང་ཞིང་ལས་ཀྱི་ཆུ་རིན་གྲུབ་པའི་རྐྱེན་སྲོལ་འཐུས་ཚང་དུ་གཏོང་བ་དང་། ཞིང་ཁའི་ཆུ་བེད་དོ་དམ་གྱི་སྒྲིག་སྲོལ་དང་རྐྱེན་སྲོལ་གསར་གཏོད་བྱས་ཐོག ཞིང་ལས་ཐད་འདྲེན་པའི་ཆུའི་བསྡོམས་འབོར་ཚོད་འཛིན་དང་གྲངས་བཅད་ལྟར་དོ་དམ་བྱེད་པའི་ལམ་ལུགས་རིམ་བཞིན་བཙུགས་ཏེ། ཞིང་ལས་ཐད་ཆུ་སྤྱོད་པའི་ལས་ཆོད་དང་ཕན་ནུས་ཇེ་ཆེར་གཏོང་བ་དང་། ཞིང་ལས་དེང་རབས་ཅན་དང་ཞིང་སྡེའི་དཔལ་འབྱོར་རྒྱུན་མཐུད་ངང་འཕེལ་རྒྱས་སུ་འགྲོ་བར་སྐུལ་འདེད་བྱ་དགོས།
(གཉིས།)བཅོས་སྒྱུར་རྩ་དོན།
གནད་ས་གཙོར་འཛིན་པ་དང་ཕྱོགས་བསྡུས་སྒོས་ཐབས་ཇུས་ལག་ཏུ་བསྟར་དགོས། ཞིང་ལས་ཀྱི་ཆུ་རིན་གྲུབ་པའི་རྐྱེན་སྲོལ་འཐུས་ཚང་དུ་གཏང་རྒྱུ་ལྟེ་བར་བཟུང་ནས། ཞིང་ལས་ཀྱི་ཆུ་རིན་བཅོས་སྒྱུར་དང་ཞིང་ཁའི་ཆུ་བེད་བཅོས་སྒྱུར་བྱ་བར་ཕྱོགས་བསྡུས་སྒོས་སྐུལ་འདེད་དང། ལས་གྲྭ་ཆ་འགྲིག་དང་ལམ་ལུགས་འཐུས་ཚང་། དོ་དམ་གསར་གཏོད། རིན་གོང་ལུགས་མཐུན། ནོར་སྲིད་ཀྱིས་བྱ་དགའ་དང་ཁ་གསབ་སྟེར་བ། ཆུ་གྲོན་ཆུང་ཐུབ་ཅིང་ལས་ཆོད་མཐོ་བ། ཞིང་ལས་ལག་རྩལ་ཁྱབ་སྤེལ་སོགས་བྱེད་ཐབས་ཕན་ཚུན་འབྲེལ་མཐུད་དང་ཕན་ཚུན་འདེགས་སྐྱོར་གྱི་རྐྱེན་སྲོལ་གསར་བ་ཞིག་ཆགས་པར་བྱ་དགོས།
ཚོང་རས་སྙོམ་སྒྲིག་དང་སྲིད་གཞུང་གིས་ཁྲིད་སྟོན་བྱ་དགོས། ཚོང་རས་ཐོན་ཁུངས་བཀོད་སྒྲིག་གི་ཐག་གཅོད་རང་བཞིན་གྱི་ནུས་པ་འདོན་སྤེལ་གང་ལེགས་བྱེད་པ་དང་། སྲིད་གཞུང་གི་ཁྲིད་སྟོན་ནུས་པ་དེ་བས་འདོན་སྤེལ་གང་ལེགས་བྱས་ཐོག རྩེ་རིམ་གྱི་ཇུས་འགོད་དང་སྲིད་ཇུས་ཞིབ་འཇུག་ལ་ཤུགས་སྣོན། དོ་དམ་སྒྲིག་སྲོལ་གསར་གཏོད། ལམ་ལུགས་ཀྱི་འགན་སྲུང་འཐུས་ཚང་དུ་བཏང་སྟེ། ལོ་ཏོག་རིགས་མི་འདྲ་བ་དག་ལ་ཆུ་སྤྱོད་པའི་གཞི་རྩའི་དགོས་མཁོ་བསྐང་བ་དང་། སྤྱི་ཁོག་ནས་ཞིང་པའི་ཁུར་བོ་ཇེ་ཆེར་མི་གཏོང་བར་ཞིང་པ་མང་ཚོགས་ལ་བཅོས་སྒྱུར་གྱི་ཁེ་སྤོགས་མཉམ་རོལ་བྱེད་དུ་འཇུག་དགོས།
འདོན་མཁོ་སྤྲོད་གཅིག་གྱུར་གྱིས་འཆར་འགོད་བྱས་ཏེ་བརྟན་བརླིང་སྒོས་སྐུལ་སྤེལ་བྱ་དགོོས། ཆུ་འདོན་སྤྲོད་བྱ་བར་དོ་དམ་བྱེད་ཤུགས་ཇེ་ཆེ་དང་ཆུ་འདོན་སྤྲོད་ཀྱི་ཞབས་ཕྱིའི་ལས་ཆོད་ཇེ་མཐོར་བཏང་སྟེ། ཆུ་འདྲེན་པའི་འཁོར་ཡུན་ལ་གོ་རིམ་དང་ཕན་ནུས་ལྡན་པ་ཁག་ཐེག་བྱ་དགོས། དགོས་མཁོ་དོ་དམ་ཐད་ཤུགས་བསྣན་ཏེ་འདེབས་འཛུགས་ཀྱི་སྒྲིག་གཞི་སྔར་ལས་ལེགས་པར་སྙོམ་སྒྲིག་དང་། ཞིང་ལས་ཐད་ཆུ་སྤྱོད་ཚུལ་ཞིབ་ཚགས་ཅན་དུ་བསྒྱུར་བའི་ཆུ་ཚད་ཇེ་མཐོར་གཏོང་བ་དང་། ཞིང་ལས་ཐད་ཆུ་སྤྱོད་སྟངས་བསྒྱུར་བར་སྐུལ་འདེད་བཏང་ཐོག འཆར་གཞི་དང་གོ་རིམ། རིམ་པ་བཅས་ལྡན་པའི་སྒོ་ནས་བཅོས་སྒྱུར་བྱ་བར་མཐུན་སྦྱོར་དང་སྐུལ་འདེད་གཏང་དགོས།
ཡུལ་བབ་དང་བསྟུན་པ་དང་རིགས་བཀར་ནས་མཛུབ་སྟོན་བྱ་དགོས། ས་ཁོངས་མི་འདྲ་བ་དག་གི་རང་བྱུང་ཆ་རྐྱེན་དང་ཆུའི་ཐོན་ཁོངས་ཀྱི་སྤུས་ཀ ཆུ་འདྲེན་པའི་ཆ་རྐྱེན། དཔལ་འབྱོར་གོང་འཕེལ་བྱུང་བའི་ཆུ་ཚད་བཅས་གསལ་འབྱེད་བྱས་ཏེ་ཞིང་པའི་ཐེག་ནུས་དང་ཆུ་གྲོན་ཆུང་གི་ཕན་འབྲས། ས་གནས་ཀྱི་ནོར་ཤུགས་བཅས་དང་མཐུན་པའི་ཞིང་ལས་ཐད་ཆུ་སྤྱོད་པའི་གསབ་དངུལ་གནད་ལ་ཁེལ་པར་སྟེར་བའི་རྐྱེན་སྲོལ་འཛུགས་པ་དང་། ས་ཁོངས་ཀྱི་ཁྱད་ཆོས་དང་མཐུན་པའི་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱེད་སྟངས་འཚོལ་ཞིབ་བྱ་དགོས།
(གསུམ།)བཅོས་སྒྱུར་གྱི་དམིགས་འབེན།
ས་གནས་སོ་སོའི་གནས་ཚུལ་དངོས་དང་བཅོས་སྒྱུར་གྱི་རྨང་གཞིར་ཕྱོགས་བསྡུས་སྒོས་བསམ་བློ་བཏང་ནས། ལོ་བཅུ་ཡས་མས་ཀྱི་དུས་ཚོད་བེད་སྤྱད་དེ་ཞིང་ཆེན་གྱི་གནས་ཚུལ་དང་ཆུའི་གནས་ཚུལ། བྱ་བའི་གནས་ཚུལ་བཅས་དང་མཐུན་པའི་ཞིང་ལས་ཀྱི་ཆུ་རིན་གྲུབ་པའི་རྐྱེན་སྲོལ་དང་ཞིང་ཁའི་ཆུ་བེད་ལས་གྲྭ་འཁོར་རྒྱུག་བཟང་བོ་བྱེད་པར་རྒྱུན་ཕན་གྱི་རྐྱེན་སྲོལ་བཙུགས་ཐོག་འཐུས་ཚང་དུ་གཏང་དགོས། བསྐྲུན་ཟིན་པའི་མུའུ་ཁྲི་ཚོ་ཡན་གྱི་ཆུ་འདྲེན་ཁུལ89གཙོ་བོར་བཟུང་སྟེ། ཁག་དང་དུས་རིམ་བགོས་ནས་བཅོས་སྒྱུར་བྱ་གཞག་ལག་བསྟར་བྱ་དགོས། 2019ལོར་ཞིང་ཆེན་ཡོངས་ཀྱི་གྲོང་ཁྱེར་དང་ཁུལ་སོ་སོའི་ཆ་རྐྱེན་འཛོམས་པའི་སྐོར་དང་པོའི་མུའུ་ཁྲི་ཚོ་ཡན་གྱི་ཆུ་འདྲེན་ཁུལ33གྱི་བཅོས་སྒྱུར་དམིགས་འབེན་སྣེ་ཁྲིད་དེ་སྔོན་ལ་ཡོངས་འགྲུབ་དང་། 2022ལོར་ཟི་ལིང་དང་མཚོ་ཤར་གྲོང་ཁྱེར། མཚོ་ནུབ་ཁུལ་བཅས་ཀྱི་སྐོར་གཉིས་པའི་མུའུ་ཁྲི་ཚོ་ཡན་གྱི་ཆུ་འདྲེན་ཁུལ42ཀྱི་བཅོས་སྒྱུར་དམིགས་འབེན་ཡོངས་འགྲུབ་དང། 2025ལོར་མཚོ་བྱང་དང་མཚོ་ལྷོ་ཁུལ་གཉིས་ཀྱི་སྐོར་གསུམ་པའི་མུའུ་ཁྲི་ཚོ་ཡན་གྱི་འདྲེན་ཁུལ14དང་འདྲེན་ཁུལ་ཆུང་གྲས་ཚང་མའི་བཅོས་སྒྱུར་དམིགས་འབེན་ཡོངས་འགྲུབ་བཅས་བྱ་བར་བརྩོན་ལེན་བྱ་དགོས།(ཆུ་འདྲེན་ཁུལ་གྱི་སྐོར་ཁག་བགོས་པའི་བྲེ་བྲག་གི་མིང་ཐོ་ཟུར་བཀོད་དུ་གསལ།) གསར་དུ་བསྐྲུན་པའི་ཆུ་འདྲེན་ཁུལ་ཆེ་འབྲིང་ཆུང་གསུམ་གྱིས་ཆུ་རིན་བཅོས་སྒྱུར་དང་ལས་གྲྭ་འཛུགས་སྐྲུན་དུས་མཉམ་དུ་སྐུལ་སྤེལ་གྱི་རྩ་དོན་ལྟར་བཅོས་སྒྱུར་ལས་འགན་ཡོངས་འགྲུབ་བྱ་དགོས།
ཚན་རིག་ལུགས་མཐུན་གྱི་ཞིང་ལས་ཀྱི་ཆུ་རིན་གྲུབ་པའི་རྐྱེན་སྲོལ་གཟུག་དགོས། ཞིང་ལས་ཐད་སྤྱོད་པའི་ཆུ་རིན་སྤྱི་ཡོངས་ནས་ཆུ་བེད་ལས་གྲྭ་འཁོར་རྒྱུག་མ་གནས་སྲུང་སྐྱོང་གི་ཆུ་ཚད་དུ་བསླེབ་དགོས། ཆུ་དྲངས་པའི་ཕན་ནུས་ཅུང་བཟང་བ་དང་ཆུ་སྤྱོད་མཁན་དུད་ཚང་གིས་ཐེག་ཐུབ་པའི་ས་ཁུལ་གྱིས་ཞིང་ལས་ཀྱི་ཆུ་རིན་དེ་སྣེ་ཁྲིད་དེ་སྔོན་ལ་མ་གནས་ཡོངས་བརྩིས་པའི་གོང་ཚད་ཕྱོགས་སུ་བསྒྱུར་དགོས།
རྒྱུད་ཁོངས་འཐུས་ཚང་བའི་ཞིང་ཁའི་ཆུ་བེད་སྒྲིག་བཀོད་ཀྱི་མ་ལག་འཐུས་སྒོ་ཇེ་ཚང་དུ་གཏང་དགོས། ཆེ་འབྲིང་ཆུང་ཕྲན་ཆ་ཚང་དུ་སྡེབ་སྒྲིག་དང་གསོག་འདྲེན་བཀོད་གཏོང་ཟུང་དུ་སྦྲེལ་བ། ཤར་ལྷོ་ནུབ་བྱང་གིས་ཕན་ཚུན་ཁ་གསབ་པའི་ཆུ་འདྲེན་དྲ་བ་ཕར་ཆེར་བསྐྲུན་དགོས། ཞིང་ལས་ཀྱི་ཆུ་གྲོན་ཆུང་གི་སྒྲིག་བཀོད་འཛུགས་སྐྲུན་ཐད་ཤུགས་བསྣན་པ་དང་། ཆུ་འདོན་སྤྲོད་ཀྱི་ཚད་རྩིས་འཇལ་སྒྲིག་བཀོད་འཐུས་ཚང་དུ་བཏང་ནས་ཆུ་སྤྱོད་སྟངས་དེ་རགས་རྩིང་ཅན་ནས་ལེགས་བསྡུས་ཞིབ་གཉེར་ཅན་གྱི་ཕྱོགས་སུ་བསྒྱུར་བར་སྐུལ་འདེད་བྱ་དགོས།
བཟང་བོ་རྒྱུན་ཕན་གྱི་ལས་གྲྭ་འཁོར་རྒྱུག་གི་དོ་དམ་སྒྲིག་སྲོལ་གཟུག་དགོས། བསྐྲུན་ཟིན་པའི་ལས་གྲྭའི་ཐོན་དབང་གསལ་བ་དང་འགན་འཁྲི་དངོས་འབེབས། གྲོན་དངུལ་འགན་སྲུང། དོ་དམ་ཚད་ལྡན་གྱི་འཁོར་སྐྱོད་རྐྱེན་སྲོལ་ཕལ་ཆེར་གཟུག་དགོས། གསར་དུ་བསྐྲུན་པའི་ལས་གཞིར“སྔོན་དུ་རྐྱེན་སྲོལ་འཛུགས་པ་དང་། ཕྱིས་སུ་ལས་གཞི་འཛུགས་པའི”འཛུགས་སྐྲུན་དོ་དམ་ལམ་ལུགས་ཕྱོགས་ཡོངས་ནས་དངོས་འབེབས་བྱ་དགོས། ཞིང་པའི་ཆུ་སྤྱོད་མཉམ་ལས་རྩ་འཛུགས་སྐྱོན་བྲལ་ངང་འཕེལ་རྒྱས་སུ་འགྲོ་བ་དང་ལས་གྲྭ་བདག་སྐྱོང་མཁན་གྱི་ནུས་ཤུགས་ཅུང་ལེགས་པོར་འདོན་སྤེལ་བྱ་དགོས།
ལེགས་བསྡུས་ཕན་ཆེའི་ཞིང་ལས་ཐད་ཆུ་སྤྱོད་པའི་དོ་དམ་ལམ་ལུགས་འཐུས་ཚང་དུ་གཏང་དགོས། ཞིང་ལས་ཀྱི་ཆུའི་ཐོན་ཁུངས་སྤྱོད་དབང་ལམ་ལུགས་ཐོག་མར་བཙུགས་ནས། ཞིང་ལས་ཐད་ཆུ་སྤྱོད་པའི་བསྡོམས་འབོར་ཚོད་འཛིན་དང་གྲངས་བཅད་ལྟར་དོ་དམ་བྱེད་པ་ཕལ་ཆེར་མངོན་འགྱུར་བྱེད་ཅིང་། སྔོན་ཐོན་གོ་ཆོད་ཀྱི་ཞིང་ལས་ཐད་ཆུ་གྲོན་ཆུང་སྒོས་འདྲེན་པའི་ལག་རྩལ་དང་བྱེད་ཐབས་ཡོངས་ཁྱབ་ཏུ་སྤྱོད་པ་དང་། ཞིང་ལས་ཀྱི་འདེབས་འཛུགས་སྒྲིག་གཞི་ལེགས་སྒྲིག་བྱ་དགོས།
གནད་ཁེལ་རྒྱུན་མཐུད་ཀྱི་ཞིང་ལས་ཐད་ཆུ་སྤྱོད་པའི་ཁ་གསབ་རོགས་དངུལ་དང་ཆུ་གྲོན་ཆུང་བྱས་པར་བྱ་དགའ་སྟེར་བའི་རྐྱེན་སྲོལ་གཟུག་དགོས། ཞིང་པའི་རང་རྟོགས་ཀྱིས་ཆུ་གྲོན་ཆུང་གི་འདུ་ཤེས་སྒོ་ཀུན་ནས་ཇེ་དྲག་ཏུ་གཏོང་བ་དང་། ཆུ་དྲངས་པའི་ལས་ཆོད་དང་ཕན་ནུས་མུ་མཐུད་དུ་ཇེ་ཆེར་བཏང་ནས་དེང་རབས་ཞིང་ལས་འཕེལ་རྒྱས་སུ་འགྲོ་བར་འགན་སྲུང་བྱ་དགོས། ཆུའི་ཐོན་ཁུངས་སྤྱོད་དབང་ཉོ་ཚོང་ཁྲོམ་རའི་སྒྲིག་སྲོལ་ཕལ་ཆེར་བཙུགས་ནས། ཞིང་ལས་ཀྱི་ཆུའི་ཐོན་ཁུངས་སྤྱོད་དབང་ལུགས་མཐུན་གྱིས་སྐོར་སྐྱོད་བྱ་བར་ཁག་ཐེག་དང་ཞིང་པའི་ཁེ་དབང་སྲུང་སྐྱོང་བྱ་དགོས།
གཉིས། ཞིང་ལས་ཀྱི་ཆུ་རིན་བཅོས་སྒྱུར་གྱི་རྨང་གཞི་བརྟན་པོར་བཟོ་དགོས།
(བཞི།)ཞིང་ཁའི་ཆུ་བེད་ལས་གྲྭའི་མ་ལག་འཐུས་ཚང་དུ་གཏང་དགོས། མཇུག་མཐའི་ཡུར་བ་ཆུ་གྲོན་ཆུང་ཅན་དུ་སྒྱུར་བཀོད་དང་ཆུ་གྲོན་ཆུང་སྒོས་འདྲེན་པའི་ཆ་འགྲིག་ལས་གྲྭ་གཙོར་བཟུང་ནས། ད་ཡོད་འདྲེན་ཁུལ་གྱི་ཆུ་འདྲེན་པའི་མ་ལག་མགྱོགས་མྱུར་ངང་འཐུས་ཚང་དུ་གཏོང་བ་དང། ཞིང་སར་ཆུ་འདྲེན་པའི“མཐའ་མའི་སྤྱི་ལེ་གཅིག”གཤོང་དགོས། གསར་དུ་བསྐྲུན་པའི་ཞིང་ཁའི་ཆུ་བེད་ལས་གྲྭར་ཕྱོགས་བསྡུས་ཀྱིས་འཆར་འགོད་དང་། གཅིག་གྱུར་གྱིས་ལག་བསྟར་བྱས་ཏེ་ཆུ་འདྲེན་པའི་དྲ་རྒྱ་ཆགས་སུ་འཇུག་དགོས། སྔོན་ཐོན་གྱི་ཆུ་སྲི་སྒྲིག་ཆས་ཧུར་བརྩོན་གྱིས་ནང་འདྲེན་དང་། སྦུག་འདྲེན་དང་གཏོར་འདྲེན་སོགས་ཕན་ཆེཞིབ་ཚགས་ཀྱི་ཞིང་ཆུ་འདྲེན་སྟངས་འཕེལ་རྒྱས་སུ་བཏང་ཐོག ཆུ་འདོན་སྤྲོད་ནུས་པ་ཆེ་རུ་གཏོང་བ་ ནས་ཆུ་གྲོན་ཆུང་གི་ནུས་པ་ཆེ་རུ་གཏོང་བར་བསྒྱུར་ཏེ། ཞིང་ལས་སྒྲིག་གཞི་ལེགས་སྒྲིག་བྱ་བར་ཆུ་བེད་ཀྱི་འདེགས་སྐྱོར་འདོན་སྤྲོད་བྱ་དགོས།
(ལྔ།)ཆུ་འདོན་སྤྲོད་ཀྱི་ཚད་འཇལ་སྒྲིག་བཀོད་འཐུས་ཚང་དུ་གཏང་དགོས། གོང་བདེ་ཞིང་གོ་ཆོད་པ་དང་ཚད་འཇལ་བདེ་བའི་རྩ་དོན་ལྟར། བསྐྲུན་ཟིན་པའི་འདྲེན་ཁུལ་གྱི་ཆུ་སྤྱོད་པ་ཚད་འཇལ་གྱི་སྒྲིག་བཀོད་དེ་གང་མགྱོགས་ཀྱིས་ཆ་འགྲིག་པར་སྒྱུར་བཀོད་བྱེད་པ་དང་། གསར་སྐྲུན་དང་སྒྱུར་སྐྲུན་རྒྱས་སྐྲུན་གྱི་ལས་གྲྭར་དུས་མཉམ་དུ་ཚད་འཇལ་སྒྲིག་བཀོད་བསྐྲུན་དགོས། གཅིག་གྱུར་འཆར་འགོད་བྱས་ཏེ་ཚད་འཇལ་སྒྲིག་བཀོད་སྐྲུན་ས་ལུགས་མཐུན་སྒོས་ཇུས་འགོད་བྱ་དགོས་ཤིང་། མུའུ་ཁྲི་ཡན་གྱི་ཆུ་འདྲེན་ཁུལ་གྱི་རྐང་འཛིན་ལས་གྲྭ་ཡོངས་ལ་ཏོའུ་ཁོའུ་དང་དེའི་མན་གྱི་ཚད་འཇལ་ཚུལ་ལྟར་ཆུ་འདོན་སྤྲོད་བྱེད་པ་དང་། རྐང་འཛིན་ལས་གྲྭ་དང་མཇུག་མཐའི་ཡུར་བའི་དབྱེ་མཚམས་སུ་ཤེས་ནུས་ཅན་གྱི་ཆུ་འདོན་སྤྲོད་ཚད་འཇལ་སྒྲིག་ཆས་སྒྲིག་སྦྱོར་བྱ་དགོས། ཡུལ་བབ་དང་བསྟུན་ནས་ཆུ་འདྲེན་ཁུལ་ཆུང་བ་དང་མཇུག་མཐའི་ཡུར་བའི་ཆུ་ཚད་འཇལ་སྒྲིག་ཆས་སྒྲིག་སྦྱོར་བྱ་དགོས། ཁྲོན་ཆུ་འདྲེན་ཁུལ་དུ་འཕྲུལ་ཁྲོན་གྱི་ཤེས་ནུས་ཀྱིས་ཚོད་འཛིན་པ་མངོན་འགྱུར་བྱས་ནས་ཁྲོན་པ་རེ་རེར་ཚད་འཇལ་བ་དང་། ཆ་རྐྱེན་འཛོམས་པའི་ས་གནས་སུ་དུད་ཚང་རེ་རེ་བཞིན་དུ་ཚད་འཇལ་དགོས།
(དྲུག)ཞིང་ལས་ཀྱི་ཐོག་མའི་ཆུའི་ཐོན་ཁུངས་སྤྱོད་དབང་ལུགས་མཐུན་གྱིས་གཏན་ཁེལ་བྱ་དགོས། རྫོང་རིམ་པ་ཡན་གྱི་མི་དམངས་སྲིད་གཞུང་གིས་སོ་སོར་བགོས་ནས་བཀོད་སྒྲིག་བྱས་པའི་ཆུ་སྤྱོད་པའི་བསྡོམས་འབོར་ཚོད་འཛིན་དམིགས་ཚད་དངォམཚོ་སྔོན་ཞིང་ཆེན་གྱི་ཆུ་སྤྱོད་པའི་བཅད་གྲངསサཀྱི་འབྲེལ་ཡོད་ཆོད་དོན་གཞིར་འཛིན་པ་དང་། ཞིང་སར་འདྲེན་པའི་ཐད་སྤྱོད་པའི་ཆུའི་བཅད་གྲངས་ལྟར། དམིགས་ཚད་དེ་རིམ་བཞིན་ཞིང་སྡེའི་ཐུན་མོང་དཔལ་འབྱོར་རྩ་འཛུགས་དང་ཞིང་པའི་ཆུ་སྤྱོད་མཉམ་ལས་རྩ་འཛུགས། དུད་ཚང་སོགས་ཆུ་སྤྱོད་མཁན་དག་ལ་ཞིབ་ཏུ་བགོས་ཏེ། བྱེ་བྲག་གི་ཆུ་ཁུངས་སྟེང་དངོས་འབེབས་དང་ཆུའི་ཐོན་ཁུངས་སྤྱོད་དབང་གསལ་བོར་བྱེད་པ། བསྡོམས་འབོར་ཚོད་འཛིན་བྱེད་པ། ཆུ་ལེན་ཆོག་པའི་དཔང་ཡིག་སྟེར་བ་དང་ཁྲིམས་མཐུན་ཁེ་དབང་སྲུང་སྐྱོང་བྱ་དགོས། རྨོ་ཞིང་གི་སྤྱོད་སྒོར་འགྱུར་ལྡོག་བྱུང་བ་སོགས་དམིགས་བསལ་གྱི་རྒྱུ་རྐྱེན་ཡོད་ཚེ། ངེས་པར་དུ་ཆུའི་ཐོན་ཁུངས་སྤྱོད་དབང་ལ་ཡང་བསྐྱར་ཞིབ་མཆན་འགོད་དགོས། ཞིང་ལས་ཀྱི་ཐོག་མའི་ཆུའི་ཐོན་ཁུངས་སྤྱོད་དབང་གི་གོ་ཆོད་དུས་ཡུན་སྤྱིར་བཏང་དུ་ལོ་ལྔ་ཡན་བརྒལ་མི་རུང་བར་འགུལ་རྣམ་ལྟར་དོ་དམ་བྱ་དགོས། ཆུ་སྤྱོད་པའི་བསྡོམས་འབོར་ཚོད་འཛིན་བྱ་ཡུལ་དུ་མ་བཀོད་པའི་སླར་ཐོན་ཆུ་དང་ཚྭ་ཆུ་སོགས་རྒྱུན་སྲོལ་མིན་པའི་ཆུ་ཁུངས་ཞིང་སར་འདྲེན་པའི་ཐད་སྤྱོད་པ་དེ་ཞིང་ལས་ཀྱི་ཐོག་མའི་ཆུའི་ཐོན་ཁུངས་སྤྱོད་དབང་གི་ཁྱབ་ཁོངས་སུ་བརྩི་རྒྱུ་མིན།
(བདུན།)ཞིང་ལས་ཀྱི་ཆུའི་ཐོན་ཁུངས་སྤྱོད་དབང་བརྒྱུད་བཤུག་བྱ་བར་སྐུལ་མ་གཏང་དགོས། ཞིང་ལས་ཀྱི་ཆུ་སྤྱོད་མཁན་དུད་ཚང་གིས་འདེབས་འཛུགས་སྒྲིག་གཞི་ལེགས་སྒྲིག་དང་ཆུ་གྲོན་ཆུང་སྒོས་འདྲེན་པའི་ལག་རྩལ་སྤྱོད་པ། སླར་ཐོན་ཆུ་དང་ཚྭ་ཆུ་སྤྱོད་པ་སོགས་ཀྱི་བྱེད་ཐབས་སྤྱད་ནས་ཆུའི་ཐོན་ཁུངས་གྲོན་ཆུང་བྱ་བར་ཁྲིད་སྟོན་དང་སྐུལ་མ་བྱེད་པ་དང་། ཆུ འི་ཐོན་ཁུངས་སྤྱོད་དབང་གོ་ཆོད་དུས་ཡུན་ནང་དུ་ས་ཁོངས་ཕྱི་ནང་གི་ཆ་རྐྱེན་དང་མཐུན་པའི་ཆུ་སྤྱོད་མཁན་དུད་ཚང་གཞན་པ་དག་ལ་དེར་མཐུན་གྱི་ཞིང་ལས་ཀྱི་ཆུའི་ཐོན་ཁུངས་སྤྱོད་དབང་སྐྱིན་ཚབ་ཡོད་པའི་སྒོ་ནས་བཤུག་སྤྲོོད་དབང་ཆ་ཡོད། སྲིད་གཞུང་དང་ཡང་ན་དེས་དབང་བསྩལ་པའི་ཆུ་ཁུངས་སྲིད་འཛིན་གཙོ་གཉེར་སྡེ་ཁག་གིས་ཕྱིར་བསྡུ་ཉོ་བྱས་ཀྱང་ཆོག ཆུ་བེད་པུའུ་ཡིォཆུའི་ཐོན་ཁུངས་སྤྱོད་དབང་ཉོ་ཚོང་དོ་དམ་གྱི་གནས་སྐབས་ལག་བསྟར་བྱེད་ཐབསサལྟར་དོན་དངོས་དང་སྦྲེལ་ཏེ་མཚོ་སྔོན་ཞིང་ཆེན་གྱི་ཆུའི་ཐོན་ཁུངས་སྤྱོད་དབང་ཉོ་ཚོང་ཚོད་ལྟའི་ལག་བསྟར་བྱེད་ཐབས་གཏན་འབེབས་བྱས་ནས། ཞིང་ལས་ཀྱི་ཆུའི་ཐོན་ཁུངས་སྤྱོད་དབང་ཉོ་ཚོང་གི་སྒྲིག་སྲོལ་དང་གོ་རིམ། བླང་བྱ་བཅས་ངེས་གསལ་བྱ་དགོས།
(བརྒྱད།) ཞིང་ཁའི་ཆུ་བེད་ལས་གྲྭའི་དོ་དམ་སྒྲིག་སྲོལ་བཅོས་སྒྱུར་བྱ་བར་སྐུལ་འདེད་གཏང་དགོས། རྒྱལ་དབང་ཆུ་ཁུངས་དོ་དམ་སྡེ་ཚན་གྱི་དོ་དམ་སྒྲིག་སྲོལ་བཅོས་སྒྱུར་དང་ཆུ་བེད་ལས་གྲྭ་ཆུང་བའི་དོ་དམ་སྒྲིག་སྲོལ་བཅོས་སྒྱུར་བྱ་བ་ཟབ་སྤེལ་བྱས་ཐོག ཐོན་དབང་གསལ་བ་དང་འགན་འཁྲི་དངོས་འབེབས། དོ་དམ་བྱེད་ལུགས་ཚན་རིག་དང་མཐུན་པ། ཁུ་བསྡུ་ནུས་ཆེ། ཞབས་ཕྱི་གནས་སུ་འབྱོར་བ་བཅས་ཀྱི་འཁོར་སྐྱོད་རྐྱེན་སྲོལ་གཟུག་དགོས། ཆུ་འདོན་སྤྲོད་འཆར་གཞིར་དོ་དམ་དང་བཀོད་གཏོང་བྱ་བར་ཤུགས་བསྣན་ནས། ཞིང་ལས་ཐད་ཆུ་འདོན་སྤྲོད་ཀྱི་ལས་ཆོད་དང་ཕན་ནུས་ཇེ་ཆེར་གཏང་དགོས། ལས་གྲྭའི་ཉམས་གསོ་དང་བདག་སྐྱོང་ཐད་ཤུགས་བསྣན་ཏེ་ལས་གྲྭ་འཁོར་རྒྱུག་བཟང་བོ་བྱེད་པར་འགན་སྲུང་བྱ་དགོས། ཆུ་སྲི་ཞིང་ལས་དཔེ་སྟོན་དང་ལག་རྩལ་གསོ་སྐྱོང་བྱས་ནས། ཞིང་པས་ཚན་རིག་ལྟར་ཆུ་སྤྱོད་པའི་ལག་རྩལ་ཆུ་ཚད་ཇེ་མཐོར་གཏང་དགོས། ཆ་རྐྱེན་ཡོད་པའི་ས་ཁུལ་གྱིས་སྲིད་གཞུང་གིས་ཞབས་ཕྱི་ཉོ་སྒྲུབ་སོགས་བྱེད་སྟངས་བརྒྱུད་དེ་ཞིང་ཁའི་ཆུ་བེད་ལས་གྲྭའི་བདག་སྐྱོང་བྱ་བའི་ཁྲོད་སྤྱི་ཚོགས་སྟོབས་ཤུགས་ཞུགས་པར་སྐུལ་མ་བཏང་ནས། ཆུ་འདོན་སྤྲོད་དང་བེད་སྤྱོད། ཆུ་ལ་དོ་དམ་བྱེད་པ་བཅས་ཀྱི་སྤྱི་ཚོགས་ཅན་གྱི་ཞབས་ཕྱིའི་ཆུ་ཚད་ཇེ་མཐོར་གཏང་དགོས། ཆུ་རིན་སྡུད་ལེན་དང་བེད་སྤྱོད་དོ་དམ་ཐད་ཤུགས་བསྣན་པ་དང་། སྐབས་བསྟུན་གྱིས་གྲོན་དངུལ་བསྡུ་བ་སོགས་ཞིང་པའི་ཁེ་ཕན་ལ་གནོད་འཚེ་གཏོང་བའི་གནད་དོན་འབྱུང་བར་གཏན་འགོག་བྱ་དགོས།
(དགུ།)མཐའ་སྣེའི་ཆུ་སྤྱོད་པར་དོ་དམ་བྱེད་སྟངས་གསར་གཏོད་བྱ་དགོས། ཞིང་པས་ཆུ་སྤྱོད་པར་རང་སྐྱོང་དང་ཆེད་ལས་ཅན་གྱི་ཞབས་ཕྱི་སྒྲུབ་པ། ཆུའི་ཐོན་ཁུངས་དོ་དམ་སྡེ་ཚན་གྱིས་དོ་དམ་བྱེད་པ། སྤྱོད་མཁན་ཞུགས་པ་སོགས་རྣམ་པ་སྣ་ཚོགས་པའི་མཐའ་སྣེའི་ཆུ་སྤྱོད་པར་དོ་དམ་བྱེད་སྟངས་གོང་དུ་སྤེལ་བར་སྐུལ་མ་གཏང་དགོས། ཞིང་སྡེའི་ཐུན་མོང་དཔལ་འབྱོར་རྩ་འཛུགས་དང་ཆུའི་ཐོན་ཁུངས་དོ་དམ་སྡེ་ཚན། གསར་བྱུང་གི་ཞིང་ལས་བདག་གཉེར་བྱེད་མཁན་བཅས་རྨང་གཞི་བྱས་ནས། རྣམ་པ་མི་འདྲ་བའི་ཞིང་པའི་ཆུ་སྤྱོད་པའི་མཉམ་ལས་རྩ་འཛུགས་སྣ་མང་ཅན་གོང་དུ་སྤེལ་བ་ལ་སྐུལ་མ་དང་རྒྱབ་སྐྱོར་བྱེད་པ་དང་། ལས་གྲྭ་འཁོར་སྐྱོད་ལ་དོ་དམ་དང་ཆུ་སྤྱོད་པར་དོ་དམ། ཆུ་རིན་རྩིས་སྡུད་སོགས་ཀྱི་བྱ་བ་སྒྲིག་སྲོལ་ལྟར་སྤེལ་དགོས། གཞི་ཁྱོན་ཅུང་ཆེ་བའི་ཆུ་སྤྱོད་མཉམ་ལས་རྩ་འཛུགས་ཀྱིས་ལྟ་ཞིབ་ལྷན་ཚོགས་བཙུགས་ཏེ། ལས་གྲྭར་ཉམས་གསོ་དང་མ་དངུལ་དང་ངལ་རྩོལ་ནུས་ཤུགས་གྲབས་གསོག ནོར་དོན་དོ་དམ། ཆུ་རིན་ཆ་བགོས། དམངས་གཙོས་གྲོས་མོལ་སོགས་ཀྱི་བྱ་བར་ལྟ་སྐུལ་བྱེད་པ་མ་ཟད། ལྟ་སྐུལ་གྱི་མཇུག་འབྲས་མང་ཚོགས་ལ་ཡོངས་བསྒྲགས་བྱ་དགོས། བརྩོན་སེམས་ཆེ་ཞིང་བྱེད་ཐབས་ནུས་ལྡན་དང་མཇུག་འབྲས་མངོན་གསལ་ཡིན་པའི་ཞིང་པའི་ཆུ་སྤྱོད་པའི་མཉམ་ལས་རྩ་འཛུགས་ལ་སྲིད་གཞུང་གིས་རོགས་སྐྱོར་མ་དངུལ་འོས་འཚམ་བྱིན་ནས་གོང་དུ་སྤེལ་བར་རོགས་སྐྱོར་བྱ་དགོས།
(བཅུ།)ཞིང་ལས་ཐད་ཆུ་གྲོན་ཆུང་གི་ལག་རྩལ་ཤུགས་ཆེན་པོས་ཁྱབ་སྤེལ་གཏང་དགོས། ས་གནས་སོ་སོའི་རྨོ་ཞིང་གི་ས་གཤིས་རིགས་དང་ནམ་ཟླའི་ཁྱད་ཆོས། ལོ་ཏོག་ལ་ཆུ་མཁོ་བའི་ཆོས་ཉིད། ཆུ་ཐོན་ཁུངས་ཀྱི་ཆ་རྐྱེན་སོགས་གཞིར་བཟུང་ནས་ཞིང་ལས་ཐོན་སྐྱེད་བཀོད་སྒྲིག་དང་ལོ་ཏོག་འདེབས་འཛུགས་སྒྲིག་གཞི། ཞིང་ལས་དང་ནགས་ལས། ཕྱུགས་ལས། ཉ་ལས་བཅས་ཐད་ཆུ་སྤྱོད་པའི་སྒྲིག་གཞི་ལུགས་དང་མཐུན་པར་ལེགས་སྒྲིག་བྱ་དགོས། ལོ་ཏོག་གི་སྐྱེ་སྨིན་དུས་རིམ་དང་རང་བྱུང་ཆར་ཆུ་འབབ་ཚུལ་དང་མཐུན་པའི་ཞིང་ལས་འདེབས་འཛུགས་སྒྲིག་གཞི་དང་འདེབས་འཛུགས་ལམ་ལུགས་བཙུགས་ནས། ལོ་ཏོག་གིས་རླན་གཤེར་བེད་སྤྱོད་པའི་ཕན་འབྲས་ཇེ་ཆེར་གཏང་དགོས། ཆུ་སྦུག་འདྲེན་དང་ཟགས་འདྲེན། སིམ་འདྲེན་སོགས་ཕན་ནུས་ཆེ་ཞིང་ཆུ་གྲོན་ཆུང་ཐུབ་པའི་འདྲེན་སྟངས་ཤུགས་ཆེན་པོས་ཁྱབ་སྤེལ་བྱེད་པ་དང་། ཆུ་དང་ལུད་རྫས། སྨན་རྫས་གསུམ་གཞི་གཅིག་ཏུ་སྦྲེལ་བའི་ལག་རྩལ་འཕེལ་རྒྱས་སུ་བཏང་སྟེ། ཆུ་འདོན་སྤྲོད་ཀྱི་མ་གནས་ནུས་ལྡན་གྱིས་ཇེ་དམའ་རུ་གཏང་དགོས། ས་སློག་ཁོད་སྙོམ་དང་འགྱིག་ཤོག་སོགས་བཀབ་ནས་སེར་སྲུང་བ་སོགས་རི་མའི་ཞིང་ལས་ལག་རྩལ་ཧུར་ཐག་གིས་ཁྱབ་གདལ་དུ་གཏོང་བ་དང་། ལྗང་མདོག་ཐན་འགོག་གི་སེར་སྲུང་སྨན་རྫས་ལུགས་མཐུན་གྱིས་བཀོལ་སྤྱོད་བྱས་ནས། རི་མའི་ལོ་ཏོག་འདེབས་ཁུལ་གྱི་རང་བྱུང་ཆར་ཆུ་བེད་སྤྱད་པའི་ཕན་ནུས་ཇེ་ཆེར་གཏང་དགོས། ཆུ་ཐོན་ཁུངས་དཀོན་པའི་ས་ཁུལ་གྱི་ཆུ་ཟད་གྲོན་མང་བ་དང་ཕན་འབྲས་ཞན་པའི་ལོ་ཏོག་གི་འདེབས་རྒྱ་ཇེ་ཆུང་དུ་བཏང་ཐོག ཆུ་ཟད་གྲོན་ཉུང་བ་དང་ཕན་ནུས་ཆེ་བའི་ལོ་ཏོག་བདམས་གསོ་དང་ཁྱབ་སྤེལ་གཏང་དགོས།
གསུམ། ཚན་རིག་ལུགས་མཐུན་གྱི་ཞིང་ལས་ཀྱི་ཆུ་རིན་གྲུབ་པའི་རྐྱེན་སྲོལ་གཟུག་དགོས།
(བཅུ་གཅིག)རིན་གོང་བཅད་ནས་དོ་དམ་གྱི་དབང་ཚད་ལུགས་མཐུན་སྒོས་དབྱེ་དགོས། རིམ་པ་བཀར་ནས་འགན་འཁུར་བ་དང་དོ་དམ་བྱེད་པའི་རྩ་དོན་ལྟར། ཆུ་འདྲེན་ཁུལ་ཆེ་འབྲིང་གི་རྐང་འཛིན་ལས་གྲྭའི་ཞིང་ལས་ཀྱི་ཆུ་རིན་དེ་རྩ་དོན་ཐོག་སྲིད་གཞུང་གིས་གཏན་ལ་ཕབ་པ་དང། ཆ་རྐྱེན་འཛོམས་པ་དག་གིས་མཁོ་འདོན་ཕྱོགས་གཉིས་ཀ་འདྲ་མཉམ་རང་འཐད་ཡིན་པའི་རྨང་གཞིའི་སྟེང་དུ་ཆུ་གྲོན་ཆུང་ལ་ཕན་པ་དང་། ལས་གྲྭ་འཁོར་རྒྱུག་བཟང་བོ་དང་ཞིང་ལས་ཐོན་སྐྱེད་གོང་དུ་འཕེལ་བར་འགན་སྲུང་བྱེད་པའི་རྩ་དོན་ལྟར་གྲོས་མོལ་བྱས་ནས་རིན་གོང་གཏན་ཁེལ་བྱས་ཆོག ཆུ་འདྲེན་ཁུལ་གྱི་མཇུག་མཐའི་ཡུར་བ་ཆེ་འབྲིང་དང་འདྲེན་ཁུལ་ཆུང་བར་སྲིད་གཞུང་གིས་རིན་གོང་གཏན་ཁེལ་བྱེད་པ་དང་། གྲོས་མོལ་བྱས་ནས་གཏན་ཁེལ་བྱས་ཀྱང་ཆོག བྱེ་བྲག་ཏུ་ས་གནས་སོ་སོས་རང་གིས་གཏན་ཁེལ་བྱ་དགོས། སྤྱི་ཚོགས་ཀྱི་མ་དངུལ་བཏང་སྟེ་སྐྲུན་པའི་ལས་གྲྭར་གྲོས་མོལ་བྱས་ཏེ་རིན་གོང་གཏན་ཁེལ་བྱ་དགོས། སྲིད་གཞུང་གིས་རིན་གོང་གཏན་ཁེལ་བྱས་པ་དག་ལ་དོན་གཅོད་དབང་ཆ་ལྟར་བགོ་བ་དང་རིམ་པ་བགོས་ནས་དོ་དམ་བྱ་དགོས། གྲོས་མོལ་བྱས་ནས་རིན་གོང་གཏན་ཁེལ་བྱས་པ་དག་རིན་གོང་སྡེ་ཁག་ལ་ཞུས་ནས་སྙན་སེང་ཐོ་འགོད་བྱ་དགོས།
(བཅུ་གཉིས།) ཞིང་ལས་ཐད་ཆུ་འདོན་སྤྲོད་ཀྱི་རིན་གོང་ཚན་རིག་ལྟར་ཐག་གཅད་དགོས། ཆུའི་ཐོན་ཁུངས་དཀོན་ཚད་དང་ཆུ་སྤྱོད་མཁན་གྱི་ཐེག་ནུས་སོགས་ལ་ཕྱོགས་བསྡུས་ཀྱིས་བསམ་བློ་བཏང་ནས། ཞིང་ལས་ཐད་སྤྱོད་པའི་ཆུའི་རིན་གོང་ལུགས་མཐུན་སྒོས་གཏན་ཁེལ་བྱ་དགོས། ཆུ་འདྲེན་ཁུལ་ཆེ་འབྲིང་གི་ཞིང་ལས་ཐད་སྤྱོད་པའི་ཆུ་ལ“རྐང་འཛིན་ལས་གྲྭའི་ཆུ་རིན+མཇུག་མཐའི་ཡུར་བའི་ཆུ་རིན”གྱི་མཐའ་སྣེའི་ཆུ་རིན་གྱི་ལམ་ལུགས་ལག་བསྟར་བྱ་དགོས། རྐང་འཛིན་ལས་གྲྭའི་ཆུ་རིན་དེ་ཆུ་འདོན་སྤྲོད་འཁོར་སྐྱོད་ལ་སྲུང་སྐྱོང་གི་མ་གནས་ཀྱི་ཁ་གསབ་པའི་རྩ་དོན་ལྟར་ཞིབ་བཤེར་གཏན་འབེབ་དང་། མཇུག་མཐའི་ཡུར་བའི་ཆུ་རིན་དེ་ཆུ་ཡུར་སྲུང་སྐྱོང་གི་དོ་དམ་འགྲོ་སྒོར་ཁ་གསབ་པའི་རྩ་དོན་ལྟར་ཞིབ་བཤེར་གཏན་འབེབ་བྱ་དགོས། ཆུ་འདྲེན་ཁུལ་ཆུང་གྲས་དང་དམངས་གཉེར་ལས་གྲྭར་འདོན་སྤྲོད་ཀྱི་ཆུ་རིན་དེ་ལས་གྲྭ་འཁོར་སྐྱོད་ལ་ཕན་པའི་རྩ་དོན་ལྟར། ཆུ་འདོན་མཁན་དང་སྤྱོད་མཁན་ཕྱོགས་གཉིས་ཀྱིས་གྲོས་མོལ་བྱས་ནས་ཐག་གཅད་དགོས། དེ་དང་ཆབས་ཅིག་ཏུ་ས་གནས་སོ་སོའི་དཔལ་འབྱོར་སྤྱི་ཚོགས་ཀྱི་འཕེལ་རྒྱས་ཆུ་ཚད་གཞིར་བཟུང་ནས་གོམ་ཆུང་མྱུར་འགྲོ་དང་རིམ་གྱིས་ཇེ་མཐོར་གཏོང་བའི་རྩ་དོན་ལྟར་དུས་དང་བསྟུན་ནས་ཆུ་རིན་སྙོམ་སྒྲིག་བྱ་དགོས།
(བཅུ་གསུམ།)རིགས་དབྱེ་བའི་ཆུ་རིན་འཚོལ་ཞིབ་སྒོས་ལག་བསྟར་བྱ་དགོས། འབྲུ་རིགས་ལོ་ཏོག་དང་དཔལ་འབྱོར་ལོ་ཏོག གསོ་སྤེལ་ལས་རིགས་སོགས་ཆུ་སྤྱོད་པའི་རིགས་མི་འདྲ་བ་སོ་སོར་བཀར་ནས་མཐའ་སྣེའི་ཆུ་སྤྱོད་པའི་རིན་གོང་ལག་བསྟར་བྱ་དགོས། གྲོ་དང་ནས། ཞོག་ཁོག རྒྱ་སྲན། མ་རྨོས་ལོ་ཏོག་དང་སྣུམ་ཚལ་སོགས་འབྲུ་སྣུམ་ལོ་ཏོག་ཐད་ཆུ་སྤྱོད་པའི་རིན་གོང་དེ་འཁོར་སྐྱོད་སྲུང་སྐྱོང་གི་མ་གནས་ཁ་གསབ་པའི་ཆུ་ཚད་དུ་བསླེབ་པ་དང་། སྔོ་ཚོད་དང་མེ་ཏོག་སོགས་སྤྱིར་བཏང་གི་དཔལ་འབྱོར་ལོ་ཏོག་ཐད་ཆུ་སྤྱོད་པའི་རིན་གོང་དེ་མ་གནས་ཡོངས་ལ་ཁ་གསབ་པའི་ཆུ་ཚད་དུ་བསླེབ་དགོས་ཤིང་། འཕང་འབྲས་དང་ནགས་སིལ་ལས་རིགས་སོགས་ཟུར་བསྣན་རིན་ཐང་ཆེ་བའི་དཔལ་འབྱོར་ལོ་ཏོག་ཐད་ཆུ་སྤྱོད་པའི་རིན་གོང་དེ་ཁེ་འབབ་ངེས་ཅན་ཞིག་ཐོབ་པའི་ཆུ་ཚད་དུ་བསླེབ་པ་དང་། ཆུ་ཐོན་དངོས་རིགས་གསོ་སྤེལ་ཐད་ཆུ་སྤྱོད་པ་ལ་ཉ་ལས་ཐད་ཆུ་སྤྱོད་པའི་བཅད་གྲངས་ལྟར་ཆུ་རིན་བསྡུ་དགོས། ཞིང་ལས་ཐད་ས་འོག་གི་ཆུ་སྤྱོད་པའི་རིན་གོང་དེ་རྩ་དོན་ཐོག་ས་དེ་གའམ་ཉེ་འཁོར་ས་ཁུལ་གྱི་རིགས་འདྲའི་ས་ངོས་ཆུའི་རིན་གོང་ལས་མཐོ་དགོས་པ་དང་། ས་འོག་གི་ཆུ་ཚད་ལས་བརྒལ་ནས་དླངས་པའི་ས་ཁུལ་གྱིས་ཆུ་རིན་བཀན་རྒྱུག་གི་ནུས་པ་སྤྱད་ནས། ས་འོག་གི་ཆུ་སྔོག་འདོན་དང་ཁ་གསབ་གཉིས་དོ་མཉམ་དང་སྐྱེ་ཁམས་ལེགས་བཅོས་བྱ་བར་སྐུལ་འདེད་གཏང་དགོས།
(བཅུ་བཞི།)གདང་རིམ་བཀར་པའི་ཆུ་རིན་རིམ་གྱིས་ཁྱབ་སྤེལ་བྱ་དགོས། ཞིང་ལས་ཐད་ཆུ་སྤྱོད་པར་བཅད་གྲངས་ལྟར་དོ་དམ་དང་བཅད་གྲངས་ལས་བརྒལ་བར་རིམ་སྤར་གྱི་རིན་གོང་སྣོན་པའི་ལམ་ལུགས་ལག་བསྟར་བྱེད་པ་དང་། བཅད་གྲངས་ཀྱི་ནང་གི་ཆུ་སྤྱད་པར་རྩ་དོན་ཐོག་ཏུ་ལས་གྲྭ་འཁོར་སྐྱོད་སྲུང་སྐྱོང་མ་གནས་དང་དཔེ་བསྡུར་བྱས་ཏེ་ཁེ་སྦྱིན་ཆུ་རིན་ལག་བསྟར་བྱ་དགོས། བཅད་གྲངས་ལས་བརྒལ་ནས་ཆུ་སྤྱོད་པར་རིམ་ལྡན་ཆུ་རིན་ལག་བསྟར་བྱ་དགོས། ས་གནས་སོ་སོས་རང་ས་ཁུལ་གྱི་ཞིང་ལས་འདེབས་འཛུགས་སྒྲིག་གཞི་དང་ཆུའི་ཐོན་ཁུངས་ཀྱི་གནས་ཚུལ། ཆུ་དྲངས་པའི་གནས་ཚུལ་བཅས་གཞིར་བཟུང་ནས། ཆུ་གྲོན་ཆུང་གི་སྦས་ཤུགས་དང་ཐེག་ནུས། དོ་དམ་དགོས་མཁོ་དང་བཀོད་སྤྱོད་ཐུབ་པའི་རང་བཞིན་སོགས་ལ་ཕྱོགས་སྒོས་བསམ་བློ་བཏང་སྟེ། གྲངས་བཅད་ལས་བརྒལ་བའི་ཆུའི་ཚད་ཀྱི་རིམ་པ་དང་རིམ་བསགས་ཀྱིས་རིན་གོང་སྣོན་པའི་ཚད་ལུགས་མཐུན་གྱིས་གཏན་ཁེལ་བྱ་དགོས་ལ། དཔལ་འབྱོར་ལོ་ཏོག་དང་ཆུ་ཟད་གྲོན་ཆེ་བའི་ལོ་ཏོག་ལ་སྤྱོད་པའི་ཆུ་རིན་ཁ་སྣོན་པའི་ཚད་དེ་སྤྱིར་བཏང་གི་འབྲུ་རིགས་ལོ་ཏོག་ལས་མཐོ་དགོས།
བཞི། ཞིང་ལས་ཐད་ཆུ་སྤྱད་པ་གནད་ལ་ཁེལ་པར་ཁ་གསབ་རོགས་དངུལ་དང་ཆུ་གྲོན་ཆུང་བྱས་པར་བྱ་དགའ་སྟེར་བའི་རྐྱེན་སྲོལ་གཟུག་དགོས།
(བཅོ་ལྔ།)ཞིང་ལས་ཐད་ཆུ་སྤྱད་པ་གནད་ལ་ཁེལ་པར་ཁ་གསབ་རོགས་དངུལ་སྟེར་བའི་རྐྱེན་སྲོལ་གཟུག་དགོས། ཞིང་ལས་ཐད་ཆུ་སྤྱད་པ་གནད་ལ་ཁེལ་པར་ཁ་གསབ་རོགས་དངུལ་སྟེར་ཡུལ་ནི་ཞིང་པའི་ཆུ་སྤྱོད་མཉམ་ལས་རྩ་འཛུགས་དང་ཞིང་ལས་ཀྱི་ཆུ་སྤྱོད་མཁན་ཡིན། ཁ་གསབ་རོགས་དངུལ་སྟེར་བའི་ཚད་གཞི་དེ་ས་གནས་སོ་སོའི་ད་ལྟ་ལག་བསྟར་བྱེད་པཞིན་པའི་ཆུ་རིན་དང་འཁོར་སྐྱོད་མ་གནས་སྲུང་སྐྱོང་གི་ཆུ་རིན་ནམ་སྤྱོད་མཁན་གྱི་ཐེག་ནུས་བར་གྱི་ཁྱད་གྲངས་ལྟར་གཏན་ཁེལ་བྱ་དགོས(གནད་ཁེལ་གསབ་དངུལ=འཁོར་སྐྱོད་མ་གནས་སྲུང་སྐྱོང་གི་ཆུ་རིན+ད་ལྟ་ལག་བསྟར་བྱེད་བཞིན་པའི་ཆུ་རིན)། བྱེ་བྲག་གི་ཁ་གསབ་རོགས་དངུལ་སྟེར་ཐབས་དང་ལྷུ་ཚིགས། ཚད་གཞི། གོ་རིམ། མ་དངུལ་བེད་སྤྱོད་དོ་དམ་སོགས་ས་གནས་སོ་སོས་རང་གིས་གཏན་ཁེལ་བྱ་དགོས། ལོ་རེའི་ཆུ་འདྲེན་པའི་དུས་ཡུན་མཇུག་རྫོགས་རྗེས་རྫོང་རིམ་པའི་ཆུ་དོན་སྲིད་འཛིན་གཙོ་གཉེར་སྡེ་ཁག་དང་ཆུའི་ཐོན་ཁུངས་དོ་དམ་སྡེ་ཚན། ཆུ་སྤྱོད་མཉམ་ལས་རྩ་འཛུགས(སྡེ་དམངས་ཨུ་ཡོན་ལྷན་ཁང)། ཆུ་སྤྱོད་མཁན་བཅས་ཀྱིས་མཉམ་དུ་ཞིབ་དཔྱད་དང་ངོས་ལེན་བྱེད་པ་མ་ཟད། བསྒྲགས་ཡིག་སྦྱར་ནས་ཁྱབ་སྒྲོག་བྱས་ཏེ་ལྟ་སྐུལ་དང་ལེན་བྱ་དགོས།
(བཅུ་དྲུག)ཞིང་ལས་ཐད་ཆུ་གྲོན་ཆུང་བྱས་པར་བྱ་དགའ་སྟེར་བའི་རྐྱེན་སྲོལ་གཟུག་དགོས། ལས་གྲྭ་སྐྲུན་སྐབས་ཆུ་གྲོན་ཆུང་དང་ཞིང་ལས་བཟོ་རྩལ་ཐད་ནས་ཆུ་གྲོན་ཆུང་བྱེད་པ་དང། འདེབས་འཛུགས་སྒྲིག་གཞི་ལེགས་སྒྲིག་སོགས་བྱེད་སྟངས་སྤྱད་ནས་ཆུ་གྲོན་ཆུང་བྱས་པའི་གཞི་ཁྱོན་ལྡན་པར་བདག་གཉེར་བྱེད་མཁན་དང་། ཆུ་སྤྱོད་མཁན་ཞིང་པ་ཁྱིམ་ཚང་མཉམ་ལས་རྩ་འཛུགས། ཞིང་ལས་ཐད་ཆུ་སྤྱོད་མཁན་དག་ལ་ཆུ་གྲོན་ཆུང་བྱས་ཚད་ལྟར་བྱ་དགའ་སྟེར་དགོས། བྱ་དགའི་ཚད་གཞི་དེ་ཆུ་སྤྱོད་པའི་བཅད་གྲངས་ཀྱི་ཚད་དང་དངོས་སུ་ཆུ་སྤྱད་པའི་ཚད་བར་གྱི་ཆུ་གྲོན་ཆུང་གི་ཚད་དང་ཆུ་གྲོན་ཆུང་གི་ཚད་གཞི། འཁོར་སྐྱོད་སྲུང་སྐྱོང་མ་གནས་ཀྱི་ཆུ་རིན་ལྟར་བརྩིས་ནས་གཏན་ཁེལ་བྱ་དགོས(ཆུ་གྲོན་ཆུང་བྱས་པའི་བྱ་དགའ=འཁོར་སྐྱོད་སྲུང་སྐྱོང་མ་གནས་ཀྱི་ཆུ་རིན)བཅད་གྲངས་ནང་དངོས་སུ་ཆུ་གྲོན་ཆུང་གི་ཚད(60%)། བྱེ་བྲག་གི་བྱ་དགའ་སྟེར་ཐབས་དང་ལྷུ་ཚིགས། གོ་རིམ་དང་མ་དངུལ་བཀོལ་སྤྱོད་དོ་དམ་སོགས་ཀྱི་བྱ་བ་ས་གནས་སོ་སོས་རང་གིས་གཏན་འཁེལ་བྱ་དགོས། ལོ་རེའི་ཆུ་འདྲེན་པའི་དུས་ཡུན་མཇུག་རྫོགས་རྗེས་རྫོང་རིམ་པའི་ཆུ་དོན་སྲིད་འཛིན་གཙོ་གཉེར་སྡེ་ཁག་དང་ཆུའི་ཐོན་ཁུངས་དོ་དམ་ལས་ཁུངས། ཆུ་སྤྱོད་པའི་མཉམ་ལས་རྩ་འཛུགས(སྡེ་དམངས་ཨུ་ཡོན་ལྷན་ཁང)། ཆུ་སྤྱོད་མཁན་བཅས་ཀྱིས་མཉམ་དུ་ཞིབ་དཔྱད་དང་ངོས་ལེན་བྱེད་པ་མ་ཟད། བསྒྲགས་ཡིག་སྦྱར་ནས་ཁྱབ་སྒྲོག་བྱས་ཏེ་ལྟ་སྐུལ་དང་ལེན་བྱ་དགོས།
ལྔ། གཏན་འཇགས་སྣ་མང་གི་མ་དངུལ་གཏོང་འཇོག་བྱེད་སྲོལ་གཟུག་དགོས།
(བཅུ་བདུན།)ཞིང་ལས་ཀྱིི་ཆུ་རིན་བཅོས་སྒྱུར་ཐད་གཏང་བྱའི་མ་དངུལ་རིམ་པ་མང་པོ་ནས་གྲབས་གསོག་བྱ་དགོས། རིམ་པ་སོ་སོའི་གོང་སྤེལ་དང་བཅོས་སྒྱུར་ཨུ་ཡོན་ལྷན་ཁང་། ནོར་སྲིད། ཆུ་བེད། ཞིང་ཕྱུགས་བཅས་སྡེ་ཁག་གིས་ཞིང་ལས་ཀྱི་ཆུ་རིན་ཕྱོགས་བསྡུས་བཅོས་སྒྱུར་བྱ་བར་རྒྱབ་སྐྱོར་བྱེད་ཤུགས་ཇེ་ཆེར་གཏོང་བ་དང་། ཞིང་ཁའི་ཆུ་བེད་ལས་གྲྭའི་སྒྲིག་བཀོད་དང་ཚད་གཞི་མཐོ་བའི་ས་ཞིང་། ས་ཞིང་ཕྱོགས་བསྡུས་བཅོས་སྒྲིག འདྲེན་ཁུལ་གསར་སྐྲུན་དང་མཐུད་སྐྲུན་སྡེབ་སྒྲིག ཆུ་གྲོན་ཆུང་དུ་སྒྱུར་བཀོད། ཕན་ནུས་ཆེ་ཞིང་གྲོན་ཆུང་སྒོས་ཆུ་འདྲེན་པའི་ལས་གཞི་བཅས་མྱུར་དུ་སྐྲུན་པ་དང་། ཆུ་རིན་ཕྱོགས་བསྡུས་སྒོས་བཅོས་སྒྱུར་གྱི་འབྲེལ་ཡོད་མ་དངུལ་དུས་མཉམ་དུ་བཀོད་སྒྲིག་དང་དུས་མཉམ་ལག་བསྟར། དུས་མཉམ་ཞིབ་བཤེར་རྩིས་ལེན་བྱ་དགོས། དེ་དང་ཆབས་ཅིག་ཏུ་ས་གནས་སོ་སོས་མ་དངུལ་གྱི་སྒྲིག་གཞི་ལེགས་སྒྱུར་ཏན་ཏིག་བྱེད་པ་དང་། ཐབས་ལམ་མང་པོ་བཀོལ་ནས་མ་དངུལ་གྲབས་གསོག་བྱས་ཏེ། ཞིང་ཆེན་རིམ་པས་ཁག་བགོས་ནས་གཤམ་སྤྲོད་བྱེད་པའི་ཆུ་བེད་གོང་སྤེལ་མ་དངུལ་དང་བཅད་གྲངས་ལས་བརྒལ་བར་རིམ་བསགས་ཀྱིས་རིན་གོང་སྤར་བའི་ཆུ་རིན་བགོས་སྐལ། སྤྱི་ཚོགས་ཞལ་འདེབས་སོགས་མ་དངུལ་ནང་ནས་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་གཅིག་གྱུར་གྱིས་བཀོད་སྒྲིག་བྱ་དགོས།
(བཅོ་བརྒྱད།)ཞིང་ཁའི་ཆུ་བེད་འཛུགས་སྐྲུན་ཐད་མ་དངུལ་གཏོང་འཇོག་དང་རྒྱུན་འཁོར་གྱི་རྐྱེན་སྲོལ་བཅོས་སྒྱུར་བྱ་དགོས། ནོར་སྲིད་ཀྱི་མ་དངུལ་འཇོག་པ་གཙོར་འཛིན་པ་དང་། སྤྱི་ཚོགས་ཀྱི་མ་དངུལ་དང་དངུལ་རྩའི་མ་དངུལ་ཁ་གསབ་ཏུ་འཇོག་པའི་ཐབས་ལམ་མང་བའི་ཞིང་ཁའི་ཆུ་བེད་ཐད་མ་དངུལ་འཇོག་པའི་རྐྱེན་སྲོལ་མྱུར་ཏུ་གཟུག་དགོས། སྤྱི་ཚོགས་མ་དངུལ་དེ་ཞིང་ཁའི་ཆུ་བེད་ལས་གྲྭ་འཛུགས་སྐྲུན་དང་ལས་གཉེར་ཐད་ཞུགས་པར་སྐུལ་མ་དང་ཁྲིད་སྟོན་བྱེད་པ་དང། སྤྱི་ཚོགས་སྟོབས་ཤུགས་ཀྱིས་ཞིང་སར་ཆུ་འདྲེན་པར་ཞབས་ཕྱི་འདོན་སྤྲོད་དང་ཆུ་རིན་བསྡུ་ལེན་སོགས་བྱེད་སྟངས་སྤྱད་ནས། ཞིང་ཁའི་ཆུ་བེད་ལས་གྲྭ་འཛུགས་སྐྲུན་དང་དོ་དམ་བྱ་བར་རྒྱབ་སྐྱོར་བྱས་ནས། དེའི་ཁྲིམས་མཐུན་གྱི་ལས་གཉེར་ཁེཕན་འགན་སྲུང་བྱ་དགོས། དངུལ་རྩའི་ལས་ཁུངས་ཀྱིས་ཞིང་ཁའི་ཆུ་བེད་ལས་གྲྭའི་ལས་གཞི་ཁྱད་ཆོས་དང་མཐུན་པའི་དངུལ་རྩའི་ཐོན་རྫས་དང་ཞབས་ཕྱི་སྒྲུབ་ཐབས་ཕྱིར་འདོན་པ་དང། ཞིང་ཁའི་ཆུ་བེད་ལས་གྲྭ་འཛུགས་སྐྲུན་ཐད་ཡིད་རྟོན་དངུལ་བུན་གྱིས་རྒྱབ་སྐྱོར་བྱེད་ཤུགས་ཆེ་རུ་གཏང་བར་ཁྲིད་སྟོན་བྱ་དགོས། ཆུ་བེད་ལས་གྲྭ་ཆུང་གྲས་སྐྲུན་དུས་གསབ་དངུལ་གྱི་ཚབ་ཏུ་བྱ་དགའ་སྟེར་བ་དང་སྔོན་ལ་བསྐྲུན་ཏེ་རྗེས་སུ་གསབ་དངུལ་སྟེར་བ། དམངས་ཀྱིས་སྒྲུབ་པ་དང་གཞུང་ཕྱོགས་ཀྱིས་རོགས་འདེགས་སོགས་བྱེད་ཐབས་ཧུར་ཐག་གིས་ཁྱབ་སྤེལ་བྱས་ནས། ཞིང་པ་དང་གསར་བྱུང་གི་ཞིང་ལས་གཉེར་མཁན་སོགས་ཀྱི་ཞིང་ཁའི་ཆུ་བེད་འཛུགས་སྐྲུན་གྱི་བརྩོན་སེམས་སྐུལ་སློང་བྱ་དགོས།
དྲུག འགན་སྲུང་བྱེད་ཐབས།
(བཅུ་དགུ།)རྩ་འཛུགས་མགོ་ཁྲིད་བྱ་བར་ཤུགས་བསྣན་པ་དང་བྱ་བའི་འགན་འཁྲི་དངོས་འབེབས་བྱ་དགོས། ཞིང་ཆེན་སྲིད་གཞུང་གིས་ལས་བགོས་འགན་གཉེར་བྱེད་པའི་ཧྲིན་ཀྲང་གཞོན་པ་ཚན་གཙོ་དང་། གོང་སྤེལ་བཅོས་སྒྱུར་དང་ནོར་སྲིད། ཆུ་བེད། ཞིང་ཕྱུགས་སོགས་འབྲེལ་ཡོད་སྡེ་ཁག་ནི་ཁོངས་ཞུགས་སྡེ་ཚན་ཡིན་པའི་ཞིང་ལས་ཀྱི་ཆུ་རིན་ཕྱོགས་བསྡུས་བཅོས་སྒྱུར་ཀྱི་མགོ་ཁྲིད་ཚན་ཆུང་བཙུགས་ཏེ། བཅོས་སྒྱུར་འཆར་གཞི་གཏན་ལ་འབེབས་པ་དང་བྱ་བའི་ལས་འགན་གསལ་བོར་བྱེད་པ། འགན་འཁྲིའི་དམིགས་འབེན་དོན་འཁྱོལ་བྱས་ཐོག དཔྱད་ཞིབ་བྱ་བར་ལྟ་སྐུལ་ནན་མོ་བྱེད་པ་དང་། འབུར་ཐོན་གྱི་གནད་དོན་ཐག་བཅད་ནས། ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་ཕྱོགས་ཡོངས་ནས་སྐུལ་འདེད་གཏང་དགོས། ཁུལ(གྲོང་ཁྱེར)དང་རྫོང(གྲོང་ཁྱེར)སོ་སོའི་སྲིད་གཞུང་ནི་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བའི་འགན་འཁྲི་འཁུར་མཁན་གཙོ་བོ་དང་ལག་བསྟར་བྱེད་མཁན་གཙོ་བོ་ཡིན་ལ། དེར་མཐུན་གྱི་བཅོས་སྒྱུར་མགོ་ཁྲིད་ཚན་ཆུང་འཛུགས་པ་དང་བྱེ་བྲག་གི་བྱ་བའི་འཆར་གཞི་གཏན་ལ་འབེབ་པ། ལོ་འཁོར་གྱི་བཅོས་སྒྱུར་དམིགས་འབེན་དང་འགན་ཁུར་ཇེ་ཞིབ་ཏུ་བཏང་སྟེ། བཅོས་སྒྱུར་བྱེད་ཐབས་སྣ་ཚོགས་དོན་ཐོག་ཏུ་འཁྱོལ་བར་ཁག་ཐེག་བྱ་དགོས།
(ཉི་ཤུ།) སྡེ་ཁག་གི་ལས་བགོས་གསལ་བོར་བྱེད་པ་དང་། བཅོས་སྒྱུར་བྱ་བར་མཉམ་དུ་སྐུལ་འདེད་གཏང་དགོས། གོང་སྤེལ་བཅོས་སྒྱུར་སྡེ་ཁག་གིས་ཞིང་ལས་ཀྱི་ཆུ་རིན་བཤེར་འབེབས་དང་ཆུ་རིན་གྱི་མ་གནས་ལ་ལྟ་བཤེར། བཅད་གྲངས་ལས་བརྒལ་བར་རིམ་བསགས་ཀྱིས་རིན་གོང་སྤར་བ་དང་རིགས་དབྱེ་བའི་ཆུ་རིན་གཏན་འབེབས་བྱས་ཐོག ཆུ་རིན་ལག་ཏུ་བསྟར་བར་ལྟ་སྐུལ་གྱི་འགན་འཁྲི་འཁུར་དགོས། ནོར་སྲིད་སྡེ་ཁག་གིས་གནད་ལ་ཁེལ་བར་ཁ་གསབ་རོགས་དངུལ་དང་ཆུ་གྲོན་ཆུང་བྱས་པར་བྱ་དགའ་སྟེར་བའི་རྐྱེན་སྲོལ་གཟུག་པར་མཛུབ་སྟོན་དང་། བྱ་དགའ་དང་ཁ་གསབ་ཀྱི་མ་དངུལ་དོན་འཁྱོལ་བྱེད་པ། མ་དངུལ་སྤྱོད་པར་ལྟ་སྐུལ་དང་གྲུབ་འབྲས་དང་ཕན་ནུས་ལ་གདེང་འཇོག་བཅས་བྱེད་པའི་འགན་འཁུར་དགོས། ཆུ་བེད་སྡེ་ཁག་གིས་ཞིང་ཁའི་ཆུ་བེད་ལས་གྲྭ་འཛུགས་སྐྲུན་དང་ཚད་འཇལ་སྒྲིག་བཀོད་ཆ་འགྲིག་པར་སྒྱུར་བཀོད། ལས་གྲྭའི་ཐོན་དབང་དབྱེ་འབྱེད། ཞིང་ལས་ཀྱི་ཆུའི་ཐོན་ཁུངས་སྤྱོད་དབང་བགོ་བ། ཞིང་ལས་ཐད་ཆུ་འདོན་གྱི་མ་གནས་ཞིབ་རྩིས། ཞིང་ཁའི་ཆུ་བེད་སྒྲིག་བཀོད་བཀོལ་སྤྱོད་དང་བདག་སྐྱོང། ཞིང་པ་ཆུ་སྤྱོད་མཁན་གསོ་སྦྱོང་སོགས་བྱ་བའི་འགན་འཁུར་དགོས། ཞིང་ཕྱུགས་སྡེ་ཁག་གིས་འདེབས་འཛུགས་སྒྲིག་གཞི་ལེགས་སྒྲིག་དང་ཞིང་ལས་ལག་རྩལ་ཐད་ཆུ་གྲོན་ཆུང་བྱེད་ཐབས་ཁྱབ་གདལ་གཏོང་བ་དང་། ཞིང་ལས་ཐད་གསབ་དངུལ་གྱིས་རྒྱབ་སྐྱོར་བྱེད་ཤུགས་ཇེ་ཆེར་གཏོང་བའི་འགན་འཁུར་དགོས། བཟོ་ཚོང་དང་དམངས་སྲིད་སྡེ་ཁག་གིས་ཞིང་པའི་ཆུ་སྤྱོད་མཉམ་ལས་རྩ་འཛུགས་ལ་ཁྲིམས་སྲོལ་ལྟར་བྱེད་སྒོ་སྤེལ་བར་མཛུབ་སྟོན་གྱི་འགན་འཁུར་དགོས།
(ཉེར་གཅིག)ལམ་ལུགས་མ་ལག་འཐུས་ཚང་དུ་གཏོང་བ་དང་དཔྱད་ཞིབ་བྱ་བར་ལྟ་སྐུལ་ནན་མོ་བྱ་དགོས། ཞིང་ལས་ཀྱི་ཆུའི་ཐོན་ཁུངས་སྤྱོད་དབང་ཉོ་ཚོང་གི་རྐྱེན་སྲོལ་དང་ཞིང་ཁའི་ཆུ་བེད་ལས་གྲྭའི་ཐོན་དབང་ལམ་ལུགས། ཞིང་ལས་ཐད་ཆུ་སྤྱོད་པར་གནད་ཁེལ་གྱིས་རོགས་དངུལ་སྟེར་བ་དང་། ཆུ་གྲོན་ཆུང་བྱས་པར་བྱ་དགའ་སྟེར་བ་སོགས་འབྲེལ་ཡོད་ལམ་ལུགས་བཙུགས་ཐོག་འཐུས་ཚང་དུ་གབཏང་ནས། ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་བཅའ་ཁྲིམས་དང་ལམ་ལུགས་ཀྱི་འགན་སྲུང་འདོན་སྤྲོད་བྱ་དགོས། ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་ལྟ་སྐུལ་དང་ཞིབ་བཤེར་བྱེད་ཐད་ཤུགས་བསྣན་པ་མ་ཟད། གྲོང་ཁྱེར་དང་ཁུལ་སོ་སོའི་མི་དམངས་སྲིད་གཞུང་གི་བྱས་རྗེས་དང་ལས་ཕྱོད་ལ་ཞིབ་དཔྱད་གདེང་འཇོག་གི་ནང་དོན་གལ་ཆེན་དུ་འཇོག་དགོས། ཁྲལ་སེལ་སླ་བཅོས་དང་ཁག་དཀྲི་ནར་འགྱངས་གཏོང་བ། ལན་བརྒྱར་སྐུལ་ཀྱང་མི་འགུལ་པ། མཐོང་ཆེན་མི་བྱེད་པ། ཞིབ་འཇུག་ཉུང་བ་དང་ལག་བསྟར་བྱེད་ཤུགས་མི་འདང་བ་བཅས་ཀྱི་གནས་ཚུལ་ལྡན་པར་འགན་འཁྲི་རྩད་གཅོད་བྱ་དགོས།
(ཉེར་གཉིས།)དྲིལ་སྒྲོག་དང་ཁྲིད་སྟོན་ལེགས་པོར་བྱེད་པ་དང་གསོ་སྦྱོང་བྱེད་ཤུགས་ཆེ་རུ་གཏང་དགོས། ས་གནས་སོ་སོ་དང་འབྲེལ་ཡོད་སྡེ་ཁག་སོ་སོས་དངོས་གནས་ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་སྐོར་གྱི་སྲིད་ཇུས་གསེད་འགྲེལ་ལེགས་པོ་བྱས་ནས། གླེང་ཕྱོགས་ཀྱིས་ཁྲིད་སྟོན་བྱ་བར་ཤུགས་སྣོན་པ་དང། ཆུའི་གནས་ཚུལ་གྱི་སློབ་གསོ་གཏོང་ཤུགས་ཇེ་ཆེར་བཏང་ཐོག ཞིང་པ་ལ་ཆུ་གྲོན་ཆུང་གི་ལྟ་བ་བཅང་པ་དང་། ཆུ་གྲོན་ཆུང་གི་འདུ་ཤེས་ཇེ་དྲག་ཏུ་གཏོང་བ། སྐྱིན་ཚབ་བྱིན་ནས་ཆུ་བཀོལ་སྤྱོད་ཀྱི་འདུ་ཤེས་དང་ཆུ་གྲོན་ཆུང་སྒོས་བཀོལ་པའི་འདུ་ཤེས་ཇེ་དྲག་ཏུ་གཏང་བར་ཁྲིད་སྟོན་བྱས་ཏེ། ས་གནས་སོ་སོའི་བཅོས་སྒྱུར་གྱི་ཉམས་མྱོང་བཟང་བོ་དང་སྒྲུབ་ཐབས་བཟང་བོ་དུས་ཐོག་ཏུ་སྤྱི་བསྡོམས་དང་ཁྱབ་གདལ་བཏང་ནས། བཅོས་སྒྱུར་ཀྱི་སྐུལཁྲིད་ནུས་པ་དང་ཤུགས་རྐྱེན་ཆེ་རུ་བཏང་ནས། ཞིང་ལས་ཀྱི་ཆུ་རིན་ཕྱོགས་བསྡུས་སྒོས་བཅོས་སྒྱུར་བྱ་བར་སྐུལ་འདེད་གཏང་བར་སྤྱི་ཚོགས་ཁོར་ཡུག་བཟང་བོ་ཞིག་བསྐྲུན་དགོས། ཞིང་ལས་ཐད་ཆུ་གྲོན་ཆུང་གི་དཔེ་སྟོན་དང་ལག་རྩལ་གསོ་སྦྱོང་རིགས་སྣ་ཚོགས་ཧུར་ཐག་ཏུ་སྤེལ་ནས། གཞི་རིམ་གྱི་དོ་དམ་ཆུ་ཚད་དང་ཞིང་པས་ཚན་རིག་དང་མཐུན་པར་ཆུ་སྤྱོད་པའི་ལག་རྩལ་ཆུ་ཚད་ཇེ་མཐོར་གཏང་དགོས།
འཆར་གཞི་འདི་དཔར་འགྲེམ་བྱས་ཉིན་ནས་བཟུང་ལག་བསྟར་བྱ་དགོས།


text:
བོད་ཡིག་འབྲི་བྱེད་ལྕགས་སྨྱུག་བཟོ་ལྟ་གསར་པ་ཞིག་ཉེ་ཆར་ལྷ་སའི་ཁྲོམ་རར་བཏོན་ནས་བྲིན་ཁ་རྒྱུགས་པོ་ཡོད། “ཤེས་རབ་ཀྱི་རལ་གྲི”རྟགས་ཅན་གྱི་བོད་ཡིག་འབྲི་བྱེད་ལྕགས་སྨྱུག་ནི་ཀྲེ་ཅང་སློབ་ཆེན་ནས་ཐོན་ཏེ་གཞུང་ལས་དོར་བའི་ལས་གཏོད་བྱེད་མཁན་ཐུབ་བསྟན་ཤེས་རབ་ཀྱི་ལས་གཏོད་ལམ་བུ་ཡངས་པོའི་ཚོད་ལྟའི་ཐོན་རྫས་ཡག་ཤོས་ཤིག་རེད། ཉེ་བའི་ལོ་ཤས་རིང་། རང་ལྗོངས་ཀྱིས་མཐོ་སློབ་ཀྱི་སློབ་ཐོན་སློབ་མའི་ཐད་ཀྱི་སྲིད་གཞུང་གི་ལས་ཞུགས་དང་ཁྲོམ་རའི་ལས་ཞུགས་ཀྱི་འབྲེལ་བ་ཐག་གཅོད་ཡང་དག་མཐའ་འཁྱོངས་ཀྱིས་ཕྱོགས་གཅིག་ནས་སློབ་མ་དང་། ཁྱིམ་བདག སྤྱི་ཚོགས་བཅས་ལ་སློབ་གསོ་རྒྱག་པ་དང་ཁྲིད་སྟོན་ཧུར་ཐག་བྱས་ཏེ་ལས་ཞུགས་ཀྱི་ལྟ་ཚུལ་གཞན་སྒྱུར་ཧུར་ཐག་བྱས་པ་དང་། ཕྱོགས་གཞན་ཞིག་ནས་ལས་གཏོད་ཀྱི་ཐེབས་རྩ་བཙུགས་ནས་སློབ་ཆེན་སློབ་མའི་ལས་གཏོད་ལ་རྒྱབ་སྐྱོར་བྱེད་པའི་སྲིད་ཇུས་བྱེད་ཐབས་ལ་ཞིབ་འཇུག་བྱས་ནས་བཏོན་པ་དང་། ཐོ་འགོད་དང་། ཁྲལ་འབབ། མ་དངུལ། སྒྲིག་ཆས། སྒྲུབ་ཡུལ་སོགས་ཀྱི་ཐད་རྒྱབ་སྐྱོར་ཤུགས་ཆེན་བྱས་ཁར་བྱེད་ཐབས་མཉམ་སྤྱོད་ཀྱིས་ཀུན་གྱིས་གསར་གཏོད་བྱེད་པར་སྐུལ་མ་བཏང་ནས་དམངས་ཀྱིས་བྱ་གཞག་སྐྲུན་པའི་ཧུར་བརྩོན་ཆེ་རུ་བཏང་ཞིང་། ལྷག་དོན་དུ་སློབ་ཆེན་སློབ་མའི་ཚོགས་སྤྱིའི་ལས་གཏོད་ཀྱི་སྤྲོ་སེམས་འཕེལ་ནས་གསར་གཏོད་ལས་གཏོད་ཀྱི་ཚ་རླབས་གསར་པ་འཕྱུར་ཡོད། སློབ་ཆེན་སློབ་མའི་གསར་གཏོད་ལས་གཏོད་ཐད། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་མཐོང་ཆེན་པོ་བྱེད་ཅིང་། ལྗོངས་ཡོངས་ཀྱི་དཔལ་འབྱོར་ལས་དོན་ཚོགས་འདུའི་ཐོག་མཐོ་སློབ་སློབ་ཐོན་སློབ་མའི་སྲིད་གཞུང་གི་ལས་ཞུགས་དང་ཁྲོམ་རའི་ལས་ཞུགས་ཀྱི་འབྲེལ་བ་ཐག་གཅོད་གང་ལེགས་བྱེད་པ་དང་། ལས་ཞུགས་ལས་གནས་མཁོ་འདོན་གང་ལེགས་བྱེད་པ་དང་ཆབས་ཅིག་ལས་ཞུགས་ལས་གཏོད་ལ་སྐུལ་མ་གཏོང་བའི་སྲིད་ཇུས་གསར་པ་ཞིབ་འཇུག་བྱས་ནས་བཟོ་བ་དང་། ལས་ཞུགས་ལས་གཏོད་ཀྱི་ཆེད་དོན་རྒྱབ་སྐྱོར་ཐེབས་རྩ་བཙུགས་ནས་དམངས་ཀྱིས་བྱ་གཞག་སྐྲུན་པ་དང་ཀུན་གྱིས་གསར་གཏོད་བྱེད་པར་སྐུལ་མ་གཏོང་དགོས་ཞེས་བསྟན་པ་རེད།
ན་ནིང་གི་ལོ་མཇུག་ཏུ་རང་སྐྱོང་ལྗོངས་སྲིད་གཞུང་གིས《བོད་རང་སྐྱོང་ལྗོངས་ཀྱིས་མཐོ་རིམ་སློབ་གྲྭ་དཀྱུས་མའི་གསར་གཏོད་ལས་གཏོད་ཀྱི་སློབ་གསོ་སྒྱུར་བཅོས་ཟབ་ཏུ་གཏོང་བའི་ལག་བསྟར་ཇུས་གཞི(ཚོད་ལྟའི་ལག་བསྟར)》པར་འགྲེམས་བྱས་ཏེ་སྒྱུར་བཅོས་ཀྱི་བྱེད་ཐབས་རབ་དང་རིམ་པར་བརྟེན་ནས་དགོས་མཁོ་ཉིད་ཕྱོགས་སྟོན་དུ་བྱེད་པའི་རིག་ཚན་ཆེད་ལས་ཀྱི་གྲུབ་ཆ་དང་ལས་གཏོད་ལས་ཞུགས་ཉིད་ཕྱོགས་སྟོན་དུ་བྱེད་པའི་ཤེས་ལྡན་པ་གསོ་སྐྱོང་གི་གྲུབ་ཆ་ལེགས་སྒྲིག་ལམ་སྲོལ་གསར་པ་འཚོལ་ཞིབ་བྱས་ནས་བཟོ་རྒྱུ་གཏན་འཁེལ་བྱས་ཡོད། མི་རིང་བའི་གོང་བཏོན་པའི《ལྷ་ས་གྲོང་ཁྱེར་གྱི་ཁེ་ལས་ཆུང་བ་དང་ཆེས་ཆུང་གྲས་ཀྱི་ལས་གཏོད་གསར་གཏོད་ཀྱི་རྟེན་གཞིའི་གྲོང་ཁྱེར་དཔེ་སྟོན་ལས་དོན་གྱི་ཇུས་གཞིའི》ནང་2016ལོ་ནས་2018ལོའི་བར་ལྷ་ས་གྲོང་ཁྱེར་གྱི་ཁེ་ལས་ཆུང་བ་དང་ཆེས་ཆུང་གྲས་ཀྱིས་གཟིགས་སྐྱོང་རྒྱབ་སྐྱོར་སྲིད་ཇུས་མང་པོ་ལོངས་སུ་སྤྱོད་ཆོག་པ་གསལ་པོ་བསྟན་ཡོད་པ་རེད།
རང་སྐྱོང་ལྗོངས་ཀྱི་རྒྱབ་སྐྱོར་བྱེད་ཤུགས་ཟམ་མི་ཆད་པར་ཆེ་རུ་སོང་བ་དང་། ཁྲོམ་རའི་ཁོར་ཡུག་རྒྱུན་མི་ཆད་པར་ལེགས་སུ་སོང་བ། ལས་ཞུགས་ལྟ་ཚུལ་ལ་རྒྱུན་མི་ཆད་པར་འགྱུར་ལྡོག་བྱུང་བ་བཅས་དང་བསྟུན་རང་ལྗོངས་ཀྱི་གསར་གཏོད་ལས་གཏོད་ཀྱི་མི་གྲངས་རྒྱུན་མི་ཆད་པར་ཇེ་མང་དང་བྱང་ཚད་རྒྱུན་མི་ཆད་པར་ཇེ་མཐོར་ཕྱིན་ནས་མི་རིགས་ཀྱི་རྒྱན་གོས་དང་། གློག་རྡུལ་ཚོང་དོན། རིག་གནས་ལུས་རྩལ་སོགས་ཁྱབ་ཁོངས་མང་པོར་ལས་གཏོད་ཀྱི“སྟོབས་གསར་དམག”ཁག་གཅིག་ཐོན་ཡོད་པ་རེད།


text:
འདོན་དུས། 2017 ལོའི་ཟླ 10 ཚེས 27 ཉིན།
༄༅། །འདི་ག་ཤེས་རིག་ལས་ཁུངས་ནས་ཕྱི་ལོ་ ༢༠༡༧ ཟླ་ ༡༠ ཚེས་ ༡༧ ནས་ ༢༤ བར་དྷ་ས་ཁུལ་དུ་ཏཱ་ལའི་བླ་མ་བོད་ཀྱི་མཐོ་རིམ་སློབ་གཉེར་ཁང་གི་སློབ་དཔོན་དགེ་བཤེས་ཡེ་ཤེས་རྒྱལ་མཚན་ལགས་ཀྱིས་ཆོས་ལུགས་ལ་མ་བརྟེན་པའི་བཟང་སྤྱོད་ཐོག་གསུང་བཤད་ལས་རིམ་ཞིག་གོ་སྒྲིག་གནང་ཡོད། འདིའི་མཇུག་ཀློགས། →
(38)
འདོན་དུས། 2017 ལོའི་ཟླ 10 ཚེས 20 ཉིན།
༄༅། །འདི་ག་ཤེས་རིག་ལས་ཁུངས་ཀྱི་ཤེས་ལྷན་ཚན་པའི་གོ་སྒྲིག་འོག་ཕྱི་ལོ་ ༢༠༡༧ ཟླ་ ༡༠ ཚེས་ ༡༦ ནས་ ༡༩ བར་ཉིན་བཞིའི་རིང་གཞི་རིམ་འོག་མའི་བོད་ཡིག་སྦྱོང་དེབ་རགས་ཟིན་བསྐྱར་ཞིབ་དང་གཏན་འབེབས་ཆེད་ཚོགས་འདུ་ཐེངས་གཉིས་པ་འཕགས་ཡུལ་ཧིམཱཅལ་ཀཱང་རཱ་རྫོངས་ཁོངས་ས་རཱ་བོད་ཀྱི་མཐོ་རིམ་སློབ་གཉེར་ཁང་དུ་ འདིའི་མཇུག་ཀློགས། →
(31)
འདོན་དུས། 2017 ལོའི་ཟླ 9 ཚེས 14 ཉིན།
༄༅། །འདི་ག་ཤེས་རིག་ལས་ཁུངས་ནས་བཙན་བྱོལ་བོད་མི་མང་ཚོགས་དང་སློབ་གྲྭ་ཁག་གི་ནང་ཤེས་ཡོན་སྲིད་བྱུས་གོ་རྟོགས་སྤེལ་རྒྱུའི་ལས་གཞིའི་འོག་མ་སུ་རི་བོད་ཁྱིམ་ནས་ཕྱི་ལོ་ ༢༠༡༧ ཟླ་ ༩ ཚེས ༡༠ ཉིན་མ་སུ་རི་བོད་ཁྱིམ་དང་། ཕྱི་ཚེས་ ༡༡ ཉིན་ར་ཛ་པུར་བོད་ཁྱིམ་བཅས་ལ་བཀའ་བློན་ཁྲི་ཟུར་སློབ་དཔོན་ཟམ་གདོང་རིན་པོ་ཆེ་མཆོག་གདན་ཞུས་ འདིའི་མཇུག་ཀློགས། →
(34)
འདོན་དུས། 2017 ལོའི་ཟླ 9 ཚེས 11 ཉིན།
༄༅། །འདི་ག་ཤེས་རིག་ལས་ཁུངས་ཤེས་ཡོན་ལྷན་ཚོགས་ཡིག་ཚང་གི་གོ་སྒྲིག་འོག ཕྱི་ལོ་༢༠༡༧ ཟླ་ ༩ ཚེས་ ༦ ནས་༨ བར་ཉིན་གསུམ་རིང། གངས་སྐྱིད་གཉའ་ཁྲི་ཚོགས་ཁང་དུ་གཞི་རིམ་བར་མའི་ཚན་རིག་སློབ་ཚན་ཁག་གཅིག་རིགས་ལམ་བརྒྱུད་ནས་ཁྲིད་ཐབས་ཀྱི་ལག་དེབ་རྩོམ་སྒྲིག་གཏན་འབེབས་ཚོགས་འདུ་སྐོང་ཚོགས་གནང༌ཡོད། འདིའི་མཇུག་ཀློགས། →
(47)
འདོན་དུས། 2017 ལོའི་ཟླ 9 ཚེས 4 ཉིན།
དགའ་ལྡན་ཕོ་བྲང་སློབ་ཕྲུག་གཟེངས་རྟགས།
༄༅། །ཤེས་རིག་ལས་ཁུངས་ནས་ཕྱི་ལོ་ ༢༠༠༢ ལོར་བོད་གཞུང་དགའ་ལྡན་ཕོ་བྲང་དབུ་བརྙེས་ནས་ལོ་ངོ་ ༣༦༠ འཁོར་བའི་དུས་ཆེན་སྲུང་བརྩི་ཞུ་སྐབས། དམིགས་བསལ་ལས་འགུལ་མང་དག་སྤེལ་བའི་ཁོངས་ནས་རྒྱ་གར་རྒྱལ་ཡོངས་འཛིན་རིམ་ ༡༢ ཡིག་རྒྱུགས་ཆེན་མོའི་ནང་ཚན་རིག་དང་། སྒྱུ་རྩལ། ཚོང་རིག་བཅས་སློབ་ཚན་སྡེ་ཁག་སོ་སོའི་ནང་ནས་སྦྱང་འབྲས་རྩེ་ཕུད་སོན་པའི་སློབ་ཕྲུག་རེར་དགའ་ལྡན་ཕོ་བྲང་སློབ་ཕྲུག་གཟེངས་རྟགས་ འདིའི་མཇུག་ཀློགས། →
(54)
འདོན་དུས། 2017 ལོའི་ཟླ 8 ཚེས 30 ཉིན།
༄༅། །སྤུ་རུ་ཝ་ལ་སློབ་དགེ་ཞིག་གིས་སོ་སོའི་གསོག་དངུལ་ཡོངས་རྫོགས་བོད་མིའི་སློབ་ཕྲུག་གི་ཤེས་ཡོན་ཆེད་ཞལ་འདེབས་ཕུལ། འདིའི་མཇུག་ཀློགས། →
(25)
འདོན་དུས། 2017 ལོའི་ཟླ 8 ཚེས 29 ཉིན།
༄༅། །འདི་ག་ཤེས་རིག་མདུན་ལམ་སློབ་སྟོན་ཚན་པས་གོ་སྒྲིག་འོག་ཕྱི་ལོ་ ༢༠༡༧ ཟླ་ ༨ ཚེས་ ༢༨ དང་ ༢༩ བཅས་ཉིན་གྲངས་གཉིས་རིང་གངས་སྐྱིད་གཉའ་ཁྲི་ཚོགས་ཁང་དུ་སློབ་གྲྭ་ཁག་གི་སློབ་སྤྱི་དང་ངེས་སྟོན་པ། རེག་ཊར། དགེ་ཆེ་བཅས་ཚོགས་བཅར་བ་ཁྱོན་མི་གྲངས་ ༣༠ ཙམ་ལ་མྱོང་ཚོར་གྱི་ནུས་པ་གཞིར་བཞག་ཐོག་སྒྲིག་ལམ་གཅུན་ཐབས་ཀྱི་ཟབ་སྦྱོང་ཞིག་དབུ་འཛུགས་གནང་ཡོད། འདིའི་མཇུག་ཀློགས། →
(17)
འདོན་དུས། 2017 ལོའི་ཟླ 8 ཚེས 10 ཉིན།
༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ཀྱི་གོ་སྒྲིག་འོག་ཕྱི་ལོ་ ༢༠༡༧ ཟླ་ ༨ ཚེས་ ༨ དང་ ༩ བཅས་ཉིན་གྲངས་གཉིས་རིང་བཞུགས་སྒར་རྡ་ས་ཉེ་འཁྲིས་སུ་ཡོད་པའི་དབུས་སྣེ་ལེན་འབྲེལ་མཐུད་ཁང་གི་ཚོགས་ཁང་དུ་ཚན་རྩིས་དང། ཨིན་ཇི། ཁོར་ཡུག སྤྱི་ཚོགས་རིག་གནས་སོགས་ཀྱི་བརྙན་དེབ་ལས་གཞི་དང་འབྲེལ་བའི་ཟབ་སྦྱོང་ཞིག་དབུ་འཛུགས་གནང་ཡོད། འདིའི་མཇུག་ཀློགས། →
(24)


text:
ལྷ་སའི་སྦྲགས་ཐམ་རེད་དམ་བོད་ཀྱི་སྦྲགས་རྟགས་རེད?
ལྷ་སའི་སྦྲགས་ཐམ་མ་རེད་བོད་ཀྱི་སྦྲགས་རྟགས་རེད། ལ་རྩེ་ཚང་གིས་དོ་སྣང་བྱས་ན་སྲ། ད་དུང་པདྨ་འབུམ་གྱིས་སྦྲགས་རྟགས་གིས་བོད་རང་བཙན་ཡིན་པ་ཁུངས་སྐྱེལ་བྱེད་མི་ཐུབ་ཟེར། བོད་ཆོས་སྲིད་ཀྱི་མངའ་ཐང་རྒྱས་ནས་ཡོད་སྐབས་སྐད་ཡིག་དང་ཡུལ་གོམས་གཤིས་ལུགས། རིག་གཞུང༌། མི་རིགས་དང་ས་ཁུལ། རྒྱལ་རྟགས་དང་རྒྱལ་དམག ཁྲིམས་སྲོལ་དང་འཛིན་སྐྱོང༌། རྒྱལ་དངུལ་ཆེ་ཆུང་འདྲ་མིན། སྦྲགས་ཐམ་དང་སྦྲགས་རྟགས། སྲིད་སྐྱོང་དང་སྲིད་བློན་སོགས་ཡོངས་སུ་རྒྱ་ནག་དང་ཐ་དད་ལ་ཡོད་པའི་བདེན་དོན་ནི་ནམ་ཡང་བསུབ་ཐབས་མེད། (more…)


text:
༄༅། །བོད་ཀྱི་སྨན་རྩིས་ཁང་དང་ PHD Chamber of Commerce & Industry གཉིས་ཟུང་འབྲེལ་གྱིས་《བོད་ལུགས་གསོ་བ་རིག་པའི་བཅོས་ཐབས་》ཞེས་པའི་བརྗོད་གཞི་ཐོག་བགྲོ་གླེང་ཚོགས་འདུ་འཚོགས་པའི་ལས་བསྡོམས་སྙིང་བསྡུས།
ཕྱི་ལོ་ ༢༠༡༦ ཟླ་ ༧ ཚེས་ ༢༩ ཉིན་རྒྱལ་ས་ལྡི་ལིར་བོད་ཀྱི་སྨན་རྩིས་ཁང་གི་འགན་འཛིན་མཆོག་དང་སྨན་པ་གཙོ་བོ་གཉིས་གཙོས་སྨན་ལས་གྲངས་ ༡༡ དང་། ལྡི་ལི་ཁུལ་གྱི་སྨན་ལས་གྲངས་ ༥ བཅས་ཁྱོན་སྨན་ལས་གྲངས་ ༡༦ བགྲོ་གླེང་ཚོགས་འདུ་དེར་མཉམ་ཞུགས་གནང་ཡོད། དེའི་ཉིན་གྱི་སྔ་དྲོ་ཕྱག་ཚོད་ ༡༠།༣༠ ཐོག་བགྲོ་གླེང་ཚོགས་འདུའི་དབུ་འབྱེད་མཛད་སྒོར་ Mr. Pradeep Multani, Chaiman, PHD Chamber of Commerce དང་། བོད་ཀྱི་སྨན་རྩིས་ཁང་གི་འགན་འཛིན་ཚེ་རིང་བཀྲ་ཤིས་ལགས། སྨན་རྩིས་ཁང་གི་སྨན་པ་གཙོ་བོ་སྨན་རམས་པ་ཚེ་དབང་རྟ་མགྲིན་ལགས། དེ་བཞིན་ Mr. Anil Khaitan, Vice President, PHD Chamber of Commerce, Mr. Vivek Seigall, Director, PHD Chamber of Commerce གདན་ཞུ་གནང་ཡོད། གཞན་ཡང་སྨན་རྩིས་ཁང་གི་གྲོགས་པོ།(Friends of Men-Tsee-Khang) དེ་བཞིན་སྨན་རྩིས་ཁང་དུ་བོད་སྨན་བསྟེན་མཁན་ནད་པ་དང་། བོད་ཀྱི་སྨན་དང་རྩིས་གཉིས་ལ་དོན་གཉེར་ཅན་གྱི་མི་སྣ་ཁག་གཅིག་ཀྱང་མཉམ་ཞུགས་གནང་ཡོད།
ཐོག་མར་ Mr. Pradeep Multani, Chaiman of PHD Chamber of Commerce མཆོག་གིས་མཛད་སྒོའི་དགའ་བསུའི་གསུང་བཤད་གནང་། དེ་རྗེས་བོད་ཀྱི་སྨན་རྩིས་ཁང་གི་འགན་འཛིན་མཆོག་གིས་སྨན་རྩིས་ཁང་གི་ངོ་སྤྲོད་དང་སྦྲགས་ཚོགས་འདུ་འདི་ལྟ་བུ་ཞིག་ཟུང་འབྲེལ་གོ་སྒྲིག་ཞུས་པ་ཙམ་དུ་མ་ཟད། མཉམ་ཞུགས་བྱེད་དགོས་པའི་རྒྱུ་མཚན་དང་། དམིགས་ཡུལ། འཆར་གཞི་བཅས་ཞིབ་ཕྲ་གསལ་བའི་གསུང་བཤད་གནང་། དེ་ནས་དངོས་གཞི་བགྲོ་གླེང་ཚོགས་འདུའི་ནང་དུ། སྨན་པ་གཙོ་བོ་མཆོག་གིས་སྤྱིར་བོད་སྨན་ངོ་སྤྲོད་དང་སྦྲགས་བོད་སྨན་གྱིས་ཕན་སྐྱེད་ཇི་བྱུང་སྐོར་དང་། གཞན་ཡང་སྨན་པ་ཚུལ་ཁྲིམ་སྐལ་བཟང་ལགས་ཀྱིས་བོད་སྨན་དང་ནང་ཆོས་དབར་གྱི་འབྲེལ་བ་དང་རྩ་ཆུ་བརྟག་ཐབས་སྐོར། སྨན་པ་བསོད་ནམས་དབང་མོ་ལགས་ཀྱིས་གཅིན་སྙིའི་ཉམས་ཞིབ་སྐོར། སྨན་པ་བསོད་ནམས་སྒྲོལ་དཀར་ལགས་ཀྱིས་ཟས་སྤྱོད་ལམ་སྟོན་སྐོར། སྨན་པ་བསྟན་འཛིན་ཆོས་སྒྲོན་ལགས་ཀྱིས་དཔྱད་ཀྱི་སྐོར་བཅས་བརྗོད་གཞི་སྣ་ཚོགས་ཐོག་གཏམ་བཤད་གནང་། དེ་བཞིན་སྐར་རྩིས་པ་ཀུན་དགའ་དོན་གྲུབ་ལགས་ཀྱིས་སྐར་རྩིས་ཀྱི་ངོ་སྤྲོད། སྤུས་ཚད་སྟངས་འཛིན་མ་ཚེ་རིང་དབང་མོ་ལགས་ཀྱིས་སྨན་རྩིས་ཐོན་དངོས་ཁག་ལ་སྤུས་ཚད་སྟངས་འཛིན་བྱ་ཕྱོགས་སྐོར། ལུས་སེམས་སྲོག་གི་དབང་རྩའི་ཚན་རིག་པ་བསྟན་འཛིན་གསལ་སྒྲོན་ལགས་ཀྱིས་ལུས་སེམས་སྲོག་གི་ངོ་སྤྲོད་དང་སྦྲགས་སེམས་ངལ་(Stress)གྱི་ངོ་སྤྲོད་དང་བཅོས་ཐབས་སྐོར་གཏམ་བཤད་གནང་ཡོད།
དེ་ནས་ཉིན་རྒྱབ་སྨན་པ་གཙོ་བོ་མཆོག་གིས་ནད་པ་གྲངས་ ༤༠ ལ་རིན་མེད་ཐོག་བོད་ཀྱི་གསོ་བ་རིག་པའི་ལུགས་ཀྱི་བརྟག་དཔྱད་སྨན་བཅོས་དང་ཟས་སྤྱོད་ལམ་སྟོན་གནང་། སྐར་རྩིས་པ་ཀུན་དགའ་དོན་གྲུབ་ལགས་ཀྱིས་མི་གྲངས་ ༡༡ ལ་རིན་མེད་ཐོག་ངག་ཐོག་རྩིས་འབྲས་བསྐོར་གནང་བ་དང་། བོད་ལུགས་བརྟག་དཔྱད་དང་ངག་ཐོག་རྩིས་འབྲས་གཉིས་ལ་ཐུགས་སྣང་གནང་མཁན་ཧ་ཅང་མང་པོ་བྱུང་ཡོད་ཀྱང་དུས་ཚོད་རྐྱེན་པས་ཚང་མས་ཆ་ཤས་ལེན་ཐུབ་མེད། ལས་རིམ་འདིའི་ཐོག་ལྡི་ལི་ཕྱིར་ཚོང་ཁང་གི་འགན་འཛིན་དང་། ལས་བྱེད་གཉིས་ཀྱིས་སྨན་རྩིས་ཅ་དངོས་ཚོང་འགྲེམས་ཀྱང་གནང་ཡོད།
གོང་གསལ་ལས་རིམ་དེ་དང་བསྟུན་བོད་ཀྱི་སྨན་རྩིས་ཁང་འགན་འཛིན་མཆོག་དང་ Shri Shripad Yesso Naik, Minister, AYUSH དང་ Shri Ajit M. Sharan, Secretary, AYUSH, Shri P.N. Ranjit Kumar, Joint Secretary བཅས་གལ་ཆེ་མི་སྣ་ཁག་གཅིག་མཇལ་འཕྲད་གནང་བ་རེད། དེ་ཉིན་དགོང་དྲོ་ཕྱག་ཚོད་ ༥ པའི་ཐོག་ལྡི་ལི་བསམ་ཡས་གླིང་གི་བོད་རིགས་མང་ཚོགས་ལ་ནད་རིགས་སྔོན་འགོག་གི་ལས་དོན་སྤེལ་ཕྱོགས་སྐོར་ལམ་སྟོན་གསུང་བཤད་གནང་། སྨན་པ་གཙོ་བོ་མཆོག་གིས་ཚེས་ ༣༠ ཉིན་ལྡི་ལི་འཇམ་དཔྱད་ཁང་དུ་ཉིན་གཅིག་རིང་ནད་པར་བརྟག་དཔྱད་སྨན་བཅོས་གནང་བ་བཅས་ཀྱི་ལས་བསྡོམས་སྙིང་བསྡུས་སུ་བོད་ཀྱི་སྨན་རྩིས་ཁང་ནས་ ༢༠༡༦ ཟླ་ ༨ ཚེས་ ༣ ལ།
མཐའ་མའི་འདོན་ཐེངས་།: 18.08.2016 ཉིན། 12:42 PM<< སྔ་མ།